CELEX: 32014D0341
Language: el
Date: 2013-09-03 00:00:00
Title: 2014/341/ΕΕ: Απόφαση της Επιτροπής, της 3ης Σεπτεμβρίου 2013 — Κρατική ενίσχυση SA.32554 (09/C) — Ενίσχυση αναδιάρθρωσης χορηγηθείσα από την Αυστρία υπέρ του ομίλου Hypo Group Alpe Adria [κοινοποιηθείσα υπό τον αριθμό C(2013) 5648]  Κείμενο που παρουσιάζει ενδιαφέρον για τον ΕΟΧ

14.6.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 176/1
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 3ης Σεπτεμβρίου 2013
   Κρατική ενίσχυση SA.32554 (09/C)
   Ενίσχυση αναδιάρθρωσης χορηγηθείσα από την Αυστρία υπέρ του ομίλου Hypo Group Alpe Adria
   [κοινοποιηθείσα υπό τον αριθμό C(2013) 5648]
   (Το κείμενο στη γερμανική γλώσσα είναι το μόνο αυθεντικό)
   (Κείμενο που παρουσιάζει ενδιαφέρον για τον ΕΟΧ)
   (2014/341/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 108 παράγραφος 2,
   Έχοντας υπόψη τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),
   Αφού κάλεσε τα κράτη μέλη και άλλους ενδιαφερομένους να υποβάλουν τις παρατηρήσεις τους βάσει των προαναφερόμενων διατάξεων (1),
   Εκτιμώντας τα ακόλουθα:
   1.   ΔΙΑΔΙΚΑΣΙΑ
   
   
               (1)
            
            
               Τον Δεκέμβριο του 2008 η Hypo Group Alpe Adria (εφεξής «HGAA» ή «η τράπεζα») έλαβε από τη Δημοκρατία της Αυστρίας, βάσει του προγράμματος έκτακτης βοήθειας στον τραπεζικό τομέα της Αυστρίας (2) (εφεξής «πρόγραμμα έκτακτης βοήθειας στον τραπεζικό τομέα»), 900 εκατ. EUR για ενίσχυση του κεφαλαίου συμμετοχής (Partizipationskapital) κατηγορίας 1 (Tier 1) (3).
            
         
               (2)
            
            
               Στις 29 Απριλίου 2009 η Αυστρία υπέβαλε στην Επιτροπή σχέδιο βιωσιμότητας για την HGAA.
            
         
               (3)
            
            
               Με την απόφαση της 12ης Μαΐου 2009 στην υπόθεση N 254/2009 («απόφαση κίνησης της διαδικασίας 2009») (4), η Επιτροπή κίνησε την επίσημη διαδικασία εξέτασης βάσει του άρθρου 16 του κανονισμού (ΕΚ) αριθ. 659/1999 του Συμβουλίου, της 22ας Μαρτίου 1999, για τη θέσπιση λεπτομερών κανόνων εφαρμογής του άρθρου 108 της Συνθήκης για τη λειτουργία της Ευρωπαϊκής Ένωσης (5), δεδομένου ότι εξέφρασε αμφιβολίες σχετικά με τη συμβατότητα της ενίσχυσης αναδιάρθρωσης που χορηγήθηκε τον Δεκέμβριο του 2008 από τη Γερμανία στην BayernLB, πλειοψηφικό μέτοχο της HGAA, με την εσωτερική αγορά. Στην ίδια απόφαση, η Επιτροπή έθεσε το ερώτημα εάν η HGAA θεωρείτο κατά βάση υγιής τράπεζα.
            
         
               (4)
            
            
               Η HGAA κρατικοποιήθηκε στις 23 Δεκεμβρίου 2009. Στο πλαίσιο αυτό, η Επιτροπή με την απόφασή της 23ης Δεκεμβρίου 2009 στο πλαίσιο των υποθέσεων C 16/2009 και N 698/2009 (6) (εφεξής «απόφαση διάσωσης του Δεκεμβρίου 2009»), βάσει του άρθρου 107 παράγραφος 3 στοιχείο β) της Συνθήκης για τη λειτουργία της Ευρωπαϊκής Ένωσης («ΣΛΕΕ»), ενέκρινε προσωρινά, δηλαδή εν αναμονή της υποβολής βιώσιμου σχεδίου αναδιάρθρωσης, διάφορα μέτρα ενίσχυσης. Με την ίδια απόφαση, η Επιτροπή επέκτεινε την επίσημη διαδικασία εξέτασης προκειμένου να συμπεριλάβει τα περαιτέρω μέτρα ενίσχυσης που έλαβε η Αυστρία υπέρ της HGAA.
            
         
               (5)
            
            
               Στις 22 Ιουνίου 2010 η Επιτροπή επέκτεινε εκ νέου την επίσημη διαδικασία εξέτασης. Αυτό οφειλόταν, πρωτίστως, στο γεγονός ότι το αναθεωρημένο σχέδιο αναδιάρθρωσης υπέρ της HGAA, το οποίο υποβλήθηκε στις 16 Απριλίου 2010, δεν κατέδειξε τον τρόπο αποκατάστασης της βιωσιμότητας της τράπεζας και της κατάλληλης κατανομής των βαρών, ούτε τον τρόπο επαρκούς απορρόφησης των στρεβλώσεων του ανταγωνισμού που προκαλούνται από την ενίσχυση. Επιπλέον, η Επιτροπή παρέτεινε την έγκριση της ενίσχυσης, την οποία κήρυξε προσωρινά συμβατή με την εσωτερική αγορά με την οικεία απόφαση διάσωσης του Δεκεμβρίου 2009, έως την ολοκλήρωση της εκτίμησης του σχεδίου αναδιάρθρωσης (εφεξής «απόφαση παράτασης του 2010») (7).
            
         
               (6)
            
            
               Στις 29 Δεκεμβρίου 2010 η Αυστρία κοινοποίησε συμπληρωματική ενίσχυση για την HGAA υπό μορφή εγγύησης στοιχείων ενεργητικού, ύψους 200 εκατ. EUR. Η εν λόγω ενίσχυση εγκρίθηκε με την απόφαση της Επιτροπής της 19ης Ιουλίου 2011 στο πλαίσιο των υποθέσεων SA.32172 (2011/NN) και SA.32554 (2009/C) (8) (εφεξής «απόφαση διάσωσης του Ιουλίου 2011»).
            
         
               (7)
            
            
               Στις 7 Φεβρουαρίου 2011 η Επιτροπή ενημέρωσε την Αυστρία και τη Γερμανία ότι η διαδικασία στο πλαίσιο της υπόθεσης N 698/2009 (9) σχετικά με την HGAA θα έπρεπε να διαχωριστεί από τη διαδικασία στο πλαίσιο της υπόθεσης C 16/2009 σχετικά με την BayernLB. Η διαδικασία που αφορά την HGAA καταχωρίστηκε στη συνέχεια ως υπόθεση SA.32554 (2009/C). Η παρούσα απόφαση αφορά αποκλειστικά την υπόθεση SA.32554 (2009/C).
            
         
               (8)
            
            
               Στις 21 Απριλίου 2011 η Αυστρία υπέβαλε νέο σχέδιο αναδιάρθρωσης για την HGAA.
            
         
               (9)
            
            
               Στις 3 Δεκεμβρίου 2012 η Αυστρία κοινοποίησε περαιτέρω μέτρα ενίσχυσης για την HGAA υπό μορφή εισφοράς κεφαλαίου από τη Δημοκρατία της Αυστρίας στο πλαίσιο μετοχικών κεφαλαίων, καθώς και υπό μορφή κρατικής εγγύησης για ομόλογα μειωμένης εξασφάλισης που εκδίδονται από την HGAA. Η κοινοποίηση περιελάμβανε μια σειρά υποχρεώσεων για την HGAA. Τα εν λόγω μέτρα ενίσχυσης εγκρίθηκαν προσωρινά με την απόφαση της Επιτροπής της 5ης Δεκεμβρίου 2012 στην υπόθεση SA.32554 (2009/C) (10) (εφεξής «απόφαση διάσωσης του Δεκεμβρίου 2012»). Η εν λόγω έγκριση υπόκειτο σε ορισμένες δεσμεύσεις εκ μέρους της Αυστρίας. Ωστόσο, η Αυστρία τήρησε μόνο εν μέρει τις δεσμεύσεις αυτές.
            
         
               (10)
            
            
               Στις 5 Οκτωβρίου 2012 η Αυστρία άσκησε προσφυγή για την ακύρωση της απόφασης της 25ης Ιουλίου 2012 στην υπόθεση SA.28487 (C 16/2009 πρώην N 254/2009) (11) σχετικά με την BayernLB. Η εν λόγω απόφαση καταργήθηκε αργότερα και αντικαταστάθηκε από την απόφαση της Επιτροπής της 5ης Φεβρουαρίου 2013 (12) (εφεξής «απόφαση για την BayernLB»).
            
         
               (11)
            
            
               Στην απόφαση κίνησης της διαδικασίας του 2009, στην απόφαση διάσωσης του Δεκεμβρίου 2009, στην απόφαση παράτασης του 2010, στην απόφαση διάσωσης του Ιουλίου 2011 και στην απόφαση διάσωσης του Δεκεμβρίου 2012 γίνεται αναφορά στην αναλυτική περιγραφή της διαδικασίας.
            
         
               (12)
            
            
               Τα επιμέρους σχέδια αναδιάρθρωσης για την HGAA και οι αντίστοιχες τροποποιήσεις τους αποτέλεσαν κατά την περίοδο μεταξύ Ιουλίου 2010 και Αυγούστου 2013 αντικείμενο πολυάριθμων συναντήσεων και τηλεφωνικών διασκέψεων καθώς και άλλων μορφών ανταλλαγής πληροφοριών μεταξύ των εκπροσώπων της Αυστρίας, της τράπεζας και των υπηρεσιών της Επιτροπής.
            
         
               (13)
            
            
               Στις 29 Ιουνίου 2013 η Αυστρία κοινοποίησε σχέδιο αναδιάρθρωσης, στο οποίο προβλεπόταν η εξυγίανση της HGAA· το εν λόγω σχέδιο συμπληρώθηκε στις 27 Αυγούστου 2013.
            
         2.   ΠΕΡΙΓΡΑΦΗ
   
   2.1.   ΔΙΚΑΙΟΥΧΟΣ ΤΡΑΠΕΖΑ
   
               (14)
            
            
               Η HGAA είναι ένας παγκόσμιος όμιλος χρηματοπιστωτικών υπηρεσιών με έδρα στο Κλάγκενφουρτ (Καρινθία), από όπου ελέγχονται και κατευθύνονται οι τραπεζικές συναλλαγές και οι συναλλαγές χρηματοδοτικής μίσθωσης (leasing), περιλαμβανομένου του υπό κατάργηση μέρους της Hypo Alpe Adria Bank International (στο εξής «HBInt»). Η HBInt εκτελεί κεντρικές λειτουργίες σε επίπεδο ομίλου, όπως έλεγχο και λογιστική του ομίλου, διαχείριση κινδύνων, νομικά θέματα και θέματα συμμόρφωσης, διαχείριση ρευστότητας, δεσμευτική κάλυψη, καθώς και αναχρηματοδότηση των θυγατρικών εταιρειών της HGAA.
            
         
               (15)
            
            
               Στα τέλη του 2012 το σύνολο ισολογισμού της HGAA ανερχόταν στα 33,8 δισεκατ. EUR, ενώ τα σταθμισμένα στοιχεία ενεργητικού ανέρχονταν σε περίπου 21 δισεκατ. EUR.
            
         
               (16)
            
            
               Η HGAA ανήκει εξ ολοκλήρου στη Δημοκρατία της Αυστρίας (13).
            
         
               (17)
            
            
               Κατά την 31η Δεκεμβρίου 2008 η HGAA εκπροσωπούνταν μέσω των τραπεζικών θυγατρικών εταιρειών της και/ή των θυγατρικών εταιρειών χρηματοδοτικής μίσθωσης (leasing) σε δώδεκα χώρες: στην Αυστρία, τη Σλοβενία, την Ιταλία, τη Γερμανία, την Ουγγαρία, τη Βουλγαρία, την Κροατία, τη Σερβία, τη Βοσνία και Ερζεγοβίνη, το Μαυροβούνιο, την Ουκρανία και την πρώην Γιουγκοσλαβική Δημοκρατία της Μακεδονίας.
            
         
               (18)
            
            
               Σήμερα η HGAA δραστηριοποιείται στην Αυστρία μέσω της HBA. Επιπλέον, εκπροσωπείται στη Σλοβενία (με την HBS και την εταιρεία χρηματοδοτικής μίσθωσης HLS), στην Κροατία (με την HBC και την ενοποιημένη εταιρεία χρηματοδοτικής μίσθωσης HAALC), στη Βοσνία και Ερζεγοβίνη (με τις τράπεζες HBFBiH και HBRS —της Σερβικής Δημοκρατίας της Βοσνίας και Ερζεγοβίνης— συμπεριλαμβανομένης της εταιρείας χρηματοδοτικής μίσθωσης HLRS), στη Σερβία (με την HBSE) και στο Μαυροβούνιο (με την HBM) (συνολικά, «Νοτιοανατολική Ευρώπη»).
            
         
               (19)
            
            
               Για πολλές βιομηχανικές συμμετοχές και χρηματοπιστωτικές θυγατρικές εταιρείες της τράπεζας έχει ξεκινήσει διαδικασία εξυγίανσης. Η ιταλική HBI έπαυσε την 1η Ιουλίου 2013 τη διεξαγωγή νέων συναλλαγών. Στις λοιπές υπό εκκαθάριση θυγατρικές εταιρείες περιλαμβάνονται η κροατική εταιρεία χρηματοδοτικής μίσθωσης HLC και η κροατική εταιρεία εκκαθάρισης H-ABDUCO, η οποία προέκυψε από τη μεταφορά τραπεζικών στοιχείων ενεργητικού, η αυστριακή εταιρεία χρηματοδοτικής μίσθωσης HLA, η γερμανική εταιρεία χρηματοδοτικής μίσθωσης HLG, η εταιρεία χρηματοδοτικής μίσθωσης HLM του Μαυροβουνίου και η εταιρεία εκκαθάρισης HDM, η οποία προέκυψε από τη μεταφορά τραπεζικών στοιχείων ενεργητικού, η ουγγρική εταιρεία χρηματοδοτικής μίσθωσης HLHU, η βουλγαρική εταιρεία χρηματοδοτικής μίσθωσης HLBG, η εταιρεία χρηματοδοτικής μίσθωσης HLMK της πΓΔΜ, η ουκρανική εταιρεία χρηματοδοτικής μίσθωσης HLUA, η εταιρεία χρηματοδοτικής μίσθωσης HETABiH της Βοσνίας και Ερζεγοβίνης, και η εταιρεία εκκαθάρισης BORA, η οποία προέκυψε από τη μεταφορά τραπεζικών στοιχείων ενεργητικού, οι σερβικές εταιρείες χρηματοδοτικής μίσθωσης HLSE και HRSE, οι σλοβενικές εταιρείες TCK και TCV, οι οποίες προέκυψαν από τη μεταφορά τραπεζικών συναλλαγών και συναλλαγών χρηματοδοτικής μίσθωσης, καθώς και η ιταλική εταιρεία χρηματοδοτικής μίσθωσης HLI (14). Η Alpe Adria Privatbank στο Λιχτενστάιν έχει ήδη εξυγιανθεί.
            
         
               (20)
            
            
               Στις αιτιολογικές σκέψεις που ακολουθούν παρέχεται επισκόπηση των επιχειρηματικών μονάδων που εξακολουθούν να δραστηριοποιούνται.
            
         
               (21)
            
            
               Η αυστριακή θυγατρική εταιρεία HBA παρέχει τραπεζικές υπηρεσίες σε ιδιώτες, επιχειρήσεις και θεσμικούς πελάτες. Παρέχει όλες τις παραδοσιακές τραπεζικές υπηρεσίες μιας τράπεζας γενικών εργασιών. Η HBA διαθέτει ισχυρή περιφερειακή βάση στην Καρινθία, με περαιτέρω καταστήματα στη Βιέννη και το Σάλτσμπουργκ. Το μερίδιο αγοράς της στην Αυστρία δεν υπερβαίνει το […] (15) % σε στοιχεία ενεργητικού και το […] % σε καταθέσεις.
            
         
               (22)
            
            
               Στη Σλοβενία ο όμιλος εκπροσωπείται από την τράπεζα HBS (μερίδιο αγοράς περί το […] % σε στοιχεία ενεργητικού και […] % σε καταθέσεις). Η εταιρεία χρηματοδοτικής μίσθωσης HLS επικεντρώνεται στη χρηματοδοτική μίσθωση εξοπλισμού, ενώ παράλληλα προβαίνει σε επιλεγμένες χρηματοδοτικές μισθώσεις ακινήτων.
            
         
               (23)
            
            
               Η κροατική HBC είναι μια τράπεζα γενικών εργασιών (με μερίδιο αγοράς περί το […] % σε στοιχεία ενεργητικού και […] % σε καταθέσεις). Η HAALC δραστηριοποιείται στον τομέα της χρηματοδοτικής μίσθωσης και έχει μερίδιο αγοράς περί το […] % σε αναδιάρθρωση κεφαλαίων.
            
         
               (24)
            
            
               Στη Βοσνία και Ερζεγοβίνη λειτουργούν δύο διαφορετικές τράπεζες: η HBRS στη Σερβική Δημοκρατία της Βοσνίας-Ερζεγοβίνης (μερίδιο αγοράς περί το […] % σε στοιχεία ενεργητικού και […] % σε καταθέσεις) και η HBFBiH στην Ομοσπονδία της Βοσνίας και Ερζεγοβίνης (μερίδιο αγοράς περί το […] % σε στοιχεία ενεργητικού). Η εταιρεία χρηματοδοτικής μίσθωσης HLRS, η οποία ανήκει στην HBRS, κατέχει μερίδιο αγοράς περί το […] % επί του συνόλου νέων χρηματοδοτήσεων.
            
         
               (25)
            
            
               Το μερίδιο αγοράς της HBM στο Μαυροβούνιο είναι περί το […] % σε στοιχεία ενεργητικού. Οι δραστηριότητες χρηματοδοτικής μίσθωσης που εκτελεί η τράπεζα κατέχουν μερίδιο αγοράς της τάξης του […] %.
            
         
               (26)
            
            
               Η σερβική HBSE έχει επικεντρώσει τις συναλλαγές της στον τομέα ιδιωτών και εταιρικών πελατών (μερίδιο αγοράς περί το […] % σε στοιχεία ενεργητικού και […] % σε καταθέσεις).
            
         2.2.   ΜΕΤΡΑ ΕΝΙΣΧΥΣΗΣ
   
      Δεκέμβριος 2008 — Μέτρα ενίσχυσης από την BayernLB και κρατική ενίσχυση στο πλαίσιο του προγράμματος έκτακτης βοήθειας στον τραπεζικό τομέα της Αυστρίας
   
   
               (27)
            
            
               Το 2008 η HGAA έλαβε ενίσχυση από την πρώην μέτοχό της, την BayernLB, και από τη Δημοκρατία της Αυστρίας.
               
                           —
                        
                        
                           Τον Δεκέμβριο του 2008, η HGAA έλαβε 700 εκατ. EUR για ενίσχυση του κεφαλαίου από την BayernLB, πρώην πλειοψηφική μέτοχό της, η οποία με τη σειρά της είχε λάβει κρατική ενίσχυση τον ίδιο μήνα από τη Βαυαρία.
                        
                     
                           —
                        
                        
                           Στις 29 Δεκεμβρίου 2008, η HGAA έλαβε 900 εκατ. EUR για ενίσχυση του κεφαλαίου συμμετοχής κατηγορίας 1 από τη Δημοκρατία της Αυστρίας και εγγυήσεις ρευστότητας ύψους 1,35 δισεκατ. EUR για έκδοση ομολογιακών δανείων βάσει του προγράμματος έκτακτης βοήθειας στον τραπεζικό τομέα της Αυστρίας.
                        
                     
         
      Δεκέμβριος 2009 — Κρατική ανακεφαλαιοποίηση και εγγυήσεις
   
   
               (28)
            
            
               Στο πλαίσιο της κρατικοποίησής της, η HGAA έλαβε τις ακόλουθες ενισχύσεις:
               
                           —
                        
                        
                           προσωρινή εγγύηση στοιχείων ενεργητικού ύψους 100 εκατ. EUR από την Αυστρία, υπό τους όρους που ισχύουν για τις τράπεζες που αντιμετωπίζουν δυσκολίες, στο πλαίσιο του προγράμματος έκτακτης βοήθειας στον τραπεζικό τομέα της Αυστρίας,
                        
                     
                           —
                        
                        
                           εισφορά κεφαλαίου ύψους 450 εκατ. EUR από την Αυστρία, υπό τους όρους που ισχύουν για τις τράπεζες που αντιμετωπίζουν δυσκολίες, στο πλαίσιο του προγράμματος έκτακτης βοήθειας στον τραπεζικό τομέα της Αυστρίας.
                        
                     
         
      Ιανουάριος 2011 — Εγγύηση στοιχείων ενεργητικού
   
   
               (29)
            
            
               Λόγω της ανάγκης περαιτέρω απομείωσης της αξίας, η Αυστρία χορήγησε στην HGAA, για την περίοδο από 31 Δεκεμβρίου 2010 έως 30 Ιουνίου 2013, εγγύηση στοιχείων ενεργητικού ύψους 200 εκατ. EUR.
            
         
      Δεκέμβριος 2012 — Κρατική ανακεφαλαιοποίηση και εγγυήσεις
   
   
               (30)
            
            
               Σύμφωνα με απόφαση της αυστριακής αρχής χρηματοπιστωτικής εποπτείας, η HGAA έπρεπε να διαθέτει, την 31η Δεκεμβρίου 2012, υψηλότερο δείκτη κεφαλαίου της τάξης του 12,04 %. Ως εκ τούτου, οι αυστριακές αρχές χορήγησαν στην HGAA τις ακόλουθες ενισχύσεις:
               
                           —
                        
                        
                           αύξηση κεφαλαίου ύψους 500 εκατ. EUR με αγορά μετοχών χωρίς ονομαστική αξία, και
                        
                     
                           —
                        
                        
                           κρατική εγγύηση για κεφαλαιακά μέσα δευτέρας κατηγορίας (Τier 2) μειωμένης εξασφάλισης, ονομαστικής αξίας ύψους 1 δισεκατ. EUR.
                        
                     
         
               (31)
            
            
               Λεπτομερής περιγραφή της τράπεζας και των ήδη εγκεκριμένων μέτρων ενίσχυσης περιλαμβάνεται στις αιτιολογικές σκέψεις 17 έως 19 της απόφασης κίνησης της διαδικασίας, στις αιτιολογικές σκέψεις 13 έως 15 και 27 έως 40 της απόφασης διάσωσης του Δεκεμβρίου 2009, στις αιτιολογικές σκέψεις 15 έως 19 της απόφασης διάσωσης του Ιουλίου 2011 και στις αιτιολογικές σκέψεις 10 έως 12 της απόφασης διάσωσης του Δεκεμβρίου 2012.
            
         2.3.   ΕΠΙΠΡΟΣΘΕΤΑ ΜΕΤΡΑ ΕΝΙΣΧΥΣΗΣ ΠΟΥ ΔΕΝ ΕΧΟΥΝ ΑΚΟΜΗ ΧΟΡΗΓΗΘΕΙ
   
               (32)
            
            
               Σύμφωνα με το σχέδιο αναδιάρθρωσης, για την περίοδο 2013-2017 προβλέπεται, για το υπό εκκαθάριση τμήμα, πρόσθετη κεφαλαιακή απαίτηση ύψους περίπου 2,6 δισεκατ. EUR (βασικό σενάριο), η οποία αυξάνεται σε 4,7 δισεκατ. EUR σύμφωνα με το απαισιόδοξο σενάριο και σε 5,4 δισεκατ. EUR σύμφωνα με το σενάριο ακραίων καταστάσεων. Με βάση το γεγονός ότι το κεφάλαιο διατίθεται σε ρευστή μορφή, οι επιπλέον ανάγκες της HGAA σε ρευστότητα στο βασικό σενάριο ανέρχονται σε 2,5 δισεκατ. EUR και, σύμφωνα με τις εκτιμήσεις, σε ένα απαισιόδοξο σενάριο ακραίων καταστάσεων αυξάνονται σε 3,3 δισεκατ. EUR έως το 2017. (Σε περίπτωση που τα κεφαλαιακά μέτρα δεν έχουν επιπτώσεις στη ρευστότητα, ενδέχεται να χρειαστούν υψηλότερα μέτρα ρευστότητας.)
            
         
               (33)
            
            
               Η Αυστρία, για λόγους προφύλαξης, ζήτησε την έγκριση της Επιτροπής για χορήγηση κρατικής ενίσχυσης, η οποία ενδέχετο να χρειαστεί για την κάλυψη των πρόσθετων αναγκών σε κεφάλαιο ή ρευστότητα κατά τέτοιον τρόπο ώστε να πληρούνται όλες οι απαιτήσεις προληπτικής εποπτείας ή να καλύπτονται οι ζημίες. Το ύψος του χορηγηθέντος κεφαλαίου θα πρέπει να περιορίζεται στο ποσό που απαιτείται για την τήρηση των κανονιστικών ελάχιστων κεφαλαιακών απαιτήσεων, οι οποίες πρέπει να έχουν επιβεβαιωθεί από την αρμόδια εποπτική αρχή.
            
         2.4.   ΣΥΜΒΟΛΗ ΠΡΩΗΝ ΜΕΤΟΧΩΝ ΤΗΣ HGΑΑ
   
               (34)
            
            
               Πριν από την κρατικοποίησή της, στο κεφάλαιο της HGAA συμμετείχε η BayernLB (67,08 %), το ομόσπονδο κράτος της Καρινθίας μέσω της Kärntner Landesholding (12,42 %), η Grazer Versicherung AG («GRAWE») (20,48 %) και το ίδρυμα εργαζομένων Hypo Alpe Adria (0,02 %).
            
         
               (35)
            
            
               Όλοι οι ιδιοκτήτες παραιτήθηκαν από τα δικαιώματά τους ως μετόχων και εκχώρησαν τα μερίδιά τους στην Αυστρία στη συμβολική τιμή του ενός ευρώ.
            
         
               (36)
            
            
               Η BayernLB παραιτήθηκε από όλα τα δικαιώματά της ως μετόχου, συμπεριλαμβανομένου του ήδη κατατεθέντος συμπληρωματικού κεφαλαίου (κεφάλαιο κατηγορίας 2) ύψους 300 εκατ. EUR, και απήλλαξε την HGAA από την υποχρέωση αποπληρωμής ήδη χορηγηθέντων δανείων ύψους 525 εκατ. EUR (16).
            
         
               (37)
            
            
               Προκειμένου να διασφαλιστεί η ρευστότητα της HGAA, η BayernLB διέθεσε εκ νέου διευκόλυνση ρευστότητας ύψους […] EUR, η οποία έληξε τον Δεκέμβριο του 2009. Επιπλέον, συμφωνήθηκε ότι η HGAA θα είχε τη δυνατότητα να διατηρήσει έως την 31η Δεκεμβρίου 2013 ποσό ύψους […] EUR, που της χορηγήθηκε από την BayernLB μέσω χρηματοδότησης εντός του ομίλου. Το 2014 θα παρέμεναν στην HGAA κεφάλαια της BayernLB ύψους […] EUR και το 2015 κεφάλαια ύψους […] EUR. Η Αυστρία παρέχει εγγυήσεις για τα εν λόγω ποσά σε περίπτωση διάσπασης της τράπεζας ή λήψης ενός οικονομικά συγκρίσιμου μέτρου, εφόσον έτσι δεν διασφαλίζεται η βιωσιμότητα της HGAA (17).
            
         
               (38)
            
            
               Το 2008 η BayernLB εισέφερε στην HGAA κεφάλαιο ύψους 700 εκατ. ευρώ EUR, το οποίο έχει πλέον πλήρως αναλωθεί καθότι χρησιμοποιήθηκε εξ ολοκλήρου για την κάλυψη ζημιών.
            
         
               (39)
            
            
               Η GRAWE κάλυψε με εγγραφή μη μετατρέψιμο κεφάλαιο συμμετοχής κατηγορίας 1 ύψους 30 εκατ. EUR με μέρισμα της τάξης του 6 % ετησίως από το 2013 (εφόσον υπάρχουν κέρδη). Στις 30 Μαΐου 2011 η ονομαστική αξία του κεφαλαίου συμμετοχής μειώθηκε μετά από περικοπή κεφαλαίου στα 9 εκατ. EUR.
            
         
               (40)
            
            
               Η GRAWE διέθεσε επίσης έως την 31η Δεκεμβρίου 2013 εξασφαλισμένη ρευστότητα ύψους 100 εκατ. EUR (50 εκατ. EUR εξασφαλίστηκαν μέσω αυστριακών ομολόγων και 50 εκατ. EUR μέσω άλλων περιουσιακών στοιχείων που είναι επιλέξιμα προς έκδοση καλυμμένων ομολόγων).
            
         
               (41)
            
            
               Τον Δεκέμβριο του 2009 το ομόσπονδο κράτος της Καρινθίας συνέβαλε στη διάσωση της τράπεζας λαμβάνοντας τα ακόλουθα μέτρα:
               
                           —
                        
                        
                           εισφορά κεφαλαίου ύψους 200 εκατ. EUR σε δύο στάδια. Η Καρινθία μετέτρεψε κεφάλαιο κατηγορίας 2 ύψους 50 εκατ. EUR σε κεφάλαιο συμμετοχής κατηγορίας 1 ύψους περίπου 31 εκατ. EUR, και ανακεφαλαιοποίησε 150 εκατ. EUR υπό τη μορφή κεφαλαίου συμμετοχής. Το κεφάλαιο συμμετοχής λαμβάνει μέρισμα 6 %, επί των κερδών το οποίο θα καταβαλλόταν για πρώτη φορά το οικονομικό έτος 2013. Το συνολικό ποσό του ανακεφαλαιοποιημένου κεφαλαίου συμμετοχής ύψους 181 εκατ. EUR έχει εν τω μεταξύ μειωθεί με μείωση κεφαλαίου σε 55 εκατ. EUR,
                        
                     
                           —
                        
                        
                           μέτρα ρευστότητας ύψους περίπου 200 εκατ. EUR, τα οποία διατίθενται από το ομόσπονδο κράτος της Καρινθίας στο πλαίσιο υφιστάμενων επιχειρηματικών σχέσεων.
                        
                     
         
               (42)
            
            
               Ο πίνακας που ακολουθεί παρέχει μια επισκόπηση των αρχικών ποσών του κεφαλαίου συμμετοχής στην HGAA (όλα μεταβιβάστηκαν στην HBInt) και του τρέχοντος ύψους αυτών. Θα πρέπει να επισημανθεί ότι το κεφάλαιο συμμετοχής δεν συνεπάγεται δικαίωμα ψήφου. Η Δημοκρατία της Αυστρίας κατέχει το σύνολο των μετοχών που φέρουν δικαίωμα ψήφου.
               
                  Πίνακας 1
               
               
                  Επισκόπηση του κεφαλαίου συμμετοχής
               
               
                           Κεφάλαιο συμμετοχής ανά πρώην μέτοχο
                        
                     
                            
                        
                        
                           Αρχικό ποσό (σε EUR)
                        
                        
                           Μετά τη μείωση κεφαλαίου και άλλα μέτρα (μετατροπή κ.λπ.)
                        
                     
                           GRAWE
                        
                        
                           30 000 000
                        
                        
                           9 170 369
                        
                     
                           Ομόσπονδο κράτος της Καρινθίας
                        
                        
                           30 772 982
                        
                        
                           9 406 653
                        
                     
                           Ομόσπονδο κράτος της Καρινθίας
                        
                        
                           150 000 000
                        
                        
                           45 851 845
                        
                     
                           Μερικό σύνολο
                        
                        
                           
                              210 772 982
                           
                        
                        
                           
                              64 428 867
                           
                        
                     
                           Δημοκρατία της Αυστρίας
                        
                        
                           900 000 000
                        
                        
                           275 111 073
                        
                     
                           Σύνολο
                        
                        
                           1 110 772 982
                        
                        
                           339 539 940
                        
                     
         
               (43)
            
            
               Η HGAA έχει εξαγοράσει διάφορα υβριδικά και άλλα κεφαλαιακά μέσα σε τιμή σημαντικά χαμηλότερη από την ονομαστική αξία ή τα έχει ακυρώσει εντελώς, αυξάνοντας έτσι την κεφαλαιακή της βάση: τον Απρίλιο του 2012 η HGAA προέβη σε συναλλαγή η οποία επέφερε αύξηση του κεφαλαίου κατηγορίας 1 κατά 153 εκατ. EUR. Τον Αύγουστο του 2012 ακύρωσε ορισμένα υβριδικά μέσα δημιουργώντας, έτσι, περαιτέρω κεφάλαιο ύψους 23,5 εκατ. EUR. Τον Δεκέμβριο του 2012 η HGAA εξαγόρασε περαιτέρω κεφαλαιακά μέσα, γεγονός που οδήγησε σε έκτακτο κέρδος ύψους […] EUR.
            
         
               (44)
            
            
               Εκτός αυτού, λόγω των ζημιών της HGAA δεν διανεμήθηκαν στους κατόχους συμμετοχικών τίτλων (κεφάλαιο συμμετοχής και άλλα υβριδικά κεφαλαιακά μέσα) τα επί των κερδών υπολογιζόμενα μερίσματα ή τοκομερίδια. Επομένως, για το 2009 και το 2010 η HGAA ήταν σε θέση να διακρατήσει ποσό […] EUR.
            
         2.5.   ΑΙΤΙΕΣ ΤΩΝ ΔΥΣΚΟΛΙΩΝ ΤΗΣ HGAA
   
               (45)
            
            
               Οι δυσκολίες της HGAA οφείλονται κατά κύριο λόγο σε μια επιθετική αναπτυξιακή στρατηγική βασιζόμενη σε ευνοϊκές και εγγυημένες από το κράτος χρηματοδοτήσεις.
            
         
               (46)
            
            
               Η HGAA στηρίχθηκε σε μεγάλο βαθμό στην ταχεία ανάπτυξη και άνοδο των αγορών των χωρών της Νοτιοανατολικής Ευρώπης. Ιδιαίτερα κατά την περίοδο μεταξύ 2000 και 2007 η HGAA εισήλθε σε πολλές νέες αγορές. Κατ’ αυτόν τον τρόπο, ο συνολικός ισολογισμός της HGAA αυξήθηκε από 9,8 δισεκατ. EUR (31η Δεκεμβρίου 2002) σε 43,3 δισεκατ. EUR (31η Δεκεμβρίου 2008).
               
                  Πίνακας 2
               
               
                  Επέκταση της HGAA ανά χώρα και δραστηριότητα
               
               
         
               (47)
            
            
               Η στρατηγική επέκτασης κατέστη δυνατή λόγω του χαμηλού κόστους χρηματοδότησης, το οποίο βασίστηκε σε κρατικές εγγυήσεις του ομόσπονδου κράτος της Καρινθίας (Ausfallshaftung), που αυξήθηκαν από 4,9 δισεκατ. (31η Δεκεμβρίου 2002) σε 20,7 δισεκατ. EUR (31η Δεκεμβρίου 2009). Η πρόσβαση σε φθηνή χρηματοδότηση είχε ως αποτέλεσμα να παραμελήσει η HGAA τη συγκέντρωση καταθέσεων σε τοπικό επίπεδο.
            
         
               (48)
            
            
               Η ταχεία επέκταση του ισολογισμού στις αγορές της Νοτιοανατολικής Ευρώπης και η φθηνή χρηματοδότηση υπό κρατική εγγύηση απέδωσαν βραχυπρόθεσμα κέρδη. Από το 2002 έως το 2006 η HGAA σημείωνε κέρδη σε ετήσια βάση (με εξαίρεση το 2004). Ωστόσο, το επιχειρηματικό μοντέλο συγκάλυπτε υποκείμενους κινδύνους όσον αφορά την επιδείνωση της ποιότητας των στοιχείων ενεργητικού και την αναχρηματοδότηση· ως εκ τούτου, η τράπεζα δεν διεξήγαγε τους απαιτούμενους ελέγχους ούτε ανέπτυξε τις διαδικασίες εσωτερικού ελέγχου και διαχείρισης κινδύνων, οι οποίες ήταν αναγκαίες για την αντιμετώπιση των νέων αναγκών μετά την επέκταση. Η στρατηγική της τράπεζας ήταν προσανατολισμένη στην αύξηση του όγκου συναλλαγών, πράγμα που είχε ως αποτέλεσμα να αναλάβει η τράπεζα υψηλούς κινδύνους, ιδίως στους τομείς των ακινήτων και του τουρισμού, ενώ οι οικονομικοί και λειτουργικοί κίνδυνοι αξιολογούνταν συστηματικά κατά τρόπο εσφαλμένο. Δεδομένου ότι απουσίαζαν οι κατάλληλοι μηχανισμοί ελέγχου, η τράπεζα ήταν επίσης ευάλωτη στην απάτη, γεγονός που οδήγησε στη διενέργεια αρκετών ποινικών ερευνών. Με την πάροδο του χρόνου, το χαρτοφυλάκιό της υπέστη αυξανόμενη ζημία, μεταξύ άλλων λόγω της έλλειψης κατάλληλης εξασφάλισης, από σημαντικό ποσοστό μη εξυπηρετούμενων δανείων. Σε πολλές περιπτώσεις ήταν δύσκολο ή αδύνατο να εκποιηθούν οι υπάρχουσες εξασφαλίσεις και, ως εκ τούτου, κατέστησαν αναγκαίες εκτεταμένες απομειώσεις αξίας στοιχείων.
            
         
               (49)
            
            
               Επιπροσθέτως, η τράπεζα ανέλαβε επιπλέον κινδύνους αποπληρωμής, δεδομένου ότι σημαντικό μέρος των δανείων της προς φυσικά πρόσωπα και μικρές και μεσαίες επιχειρήσεις («ΜΜΕ») χωρών της Νοτιοανατολικής Ευρώπης ήταν εκφρασμένο σε ευρώ ή ελβετικά φράγκα. Μετά την ανατίμηση —ιδίως του ελβετικού φράγκου— έναντι των τοπικών νομισμάτων οι κίνδυνοι αυτοί εν μέρει υλοποιήθηκαν.
            
         
               (50)
            
            
               Ενόψει του προφίλ κινδύνου που απορρέει από την πελατειακή βάση και το χαρτοφυλάκιο, η τράπεζα ενήργησε με ανεπαρκή κεφάλαια, ακόμη και όταν κινείτο εντός των εποπτικών ορίων που ίσχυαν τη δεδομένη στιγμή. Μετά την επιδείνωση της κατάστασης, ο εν λόγω παράγοντας πολύ γρήγορα κατέστη πρόβλημα. Από έναν υπολογισμό που περιέχεται στο σχέδιο εξυγίανσης που έχει υποβληθεί προκύπτει ότι, χωρίς τα μέτρα ενίσχυσης, ο δείκτης κεφαλαίων της τράπεζας θα ήταν αρνητικός από το 2013 τόσο για το κεφάλαιο κατηγορίας 1 […] όσο και για το σύνολο των ιδίων κεφαλαίων […]. Ο υπολογισμός αυτός είναι μέχρι στιγμής πλασματικός, καθώς σε αυτήν την περίπτωση θα απαιτείτο νωρίτερα δραστική μείωση του μεγέθους ή εκκαθάριση της τράπεζας. Σύμφωνα με τους ισχυρισμούς της Αυστρίας, η εκκαθάριση θα απειλούσε τη σταθερότητα του χρηματοπιστωτικού συστήματος αφενός στην Αυστρία, κυρίως λόγω της ανάληψης εγγυήσεων από το ομόσπονδο κρατίδιο της Καρινθίας, η οποία θα μπορούσε να ενεργοποιήσει ένα σχετικό σενάριο, και αφετέρου στις χώρες της Νοτιοανατολικής Ευρώπης, όπου η HGAA κατέχει σημαντικό μερίδιο της αγοράς.
            
         
               (51)
            
            
               Η τράπεζα συνειδητοποίησε πολύ αργά ότι το επιχειρηματικό της μοντέλο δεν λειτουργούσε, και αντέδρασε με πολύ αργούς ρυθμούς, γεγονός που οφείλεται εν μέρει στην περίπλοκη δομή του ομίλου και εν μέρει στη δυσκολία διοίκησης ενός τόσο μεγάλου και ανομοιογενούς ομίλου.
            
         
               (52)
            
            
               Ακόμα και στις αρχές […] η ποιότητα των στοιχείων ενεργητικού συνέχισε να αποδεικνύεται προβληματική σε σχέση με τις νέες συναλλαγές και, συνεκτιμώντας το εύλογο κόστος κινδύνου και το κόστος κεφαλαίου, τα περιθώρια παρέμεναν ακατάλληλα.
            
         
               (53)
            
            
               Τα σχέδια αναδιάρθρωσης που είχαν ανακοινωθεί νωρίτερα δεν μπορούσαν να καταδείξουν ότι η HGAA μπορεί να υφίσταται και να λειτουργεί ως ανεξάρτητη και κερδοφόρος επιχείρηση.
            
         
               (54)
            
            
               Τα έγγραφα που έχει προσκομίσει η Αυστρία και αποτελούν τη βάση της παρούσας απόφασης (18) περιλαμβάνουν επίσης βασικά σενάρια, τα οποία καταδεικνύουν ότι το αποτέλεσμα του ομίλου θα είναι αρνητικό για το σύνολο της περιόδου 2013-2017, ενώ οι ανάγκες σε κεφάλαιο είναι πιθανό να αυξηθούν κατά επιπλέον […] EUR. Ακόμη και στο «σενάριο διαχείρισης», το οποίο δεν περιλαμβάνει επαρκή μέτρα για τον περιορισμό πιθανών στρεβλώσεων του ανταγωνισμού, προβλέπονται περιορισμένα κέρδη ύψους […] μόλις για το 2017· για τα έτη που προηγούνται προβλέπονται ζημίες. Επιπλέον, στην εν λόγω πρόβλεψη δεν συνεκτιμάται το δυνητικό κόστος των παρατάσεων των εγγυήσεων πέραν του 2013.
            
         2.6.   ΜΕΡΙΚΗ ΤΗΡΗΣΗ ΤΩΝ ΔΕΣΜΕΥΣΕΩΝ
   
               (55)
            
            
               Στο πλαίσιο της απόφασης διάσωσης του Δεκεμβρίου 2012, η Επιτροπή ενέκρινε τα μέτρα που είχε κοινοποιήσει η Αυστρία όσον αφορά συγκεκριμένες δεσμεύσεις του κράτους μέλους, οι οποίες θα έπρεπε να διασφαλίσουν τον όσο το δυνατόν μεγαλύτερο περιορισμό των στρεβλώσεων του ανταγωνισμού. Οι δεσμεύσεις αφορούσαν τον περιορισμό των επιχειρηματικών συναλλαγών της τράπεζας, για παράδειγμα όσον αφορά τα ποσοστά απόδοσης, τις κατηγορίες κινδύνου πελατών και τις προθεσμίες, και αποσκοπούσαν στον περιορισμό επικίνδυνων πρακτικών και, ως εκ τούτου, στη μείωση της δυνατότητας επέκτασης των συναλλαγών εις βάρος των ανταγωνιστών.
            
         
               (56)
            
            
               Τον Ιανουάριο του 2013 η Αυστρία ενημέρωσε την Επιτροπή ότι η τράπεζα δεν ήταν σε θέση, όσον αφορά ορισμένες θυγατρικές της και για οικονομικούς λόγους, να τηρήσει το σύνολο των εν λόγω υποχρεώσεων. Ειδικότερα, επισημάνθηκαν τα εξής: ο περιορισμός σε σχέση με τις πιστώσεις σε ξένο νόμισμα, οι απαιτήσεις για περιορισμό των πιστωτικών ορίων στον δημόσιο και εταιρικό τομέα (πιστώσεις μόνο σε πελάτες με πιστοληπτική κατάταξη τουλάχιστον […]), οι οποίες, σύμφωνα με την Αυστρία, δεν μπορούσαν να εφαρμοστούν στις χώρες της Νοτιοανατολικής Ευρώπης, και, σε σχέση με την HBA, ο περιορισμός των οικονομικών δεσμεύσεων του δημοσίου σε […].
            
         3.   ΣΧΕΔΙΟ ΕΞΥΓΙΑΝΣΗΣ
   
   
               (57)
            
            
               Στις 29 Ιουνίου 2013, η Αυστρία υπέβαλε σχέδιο που προβλέπει τη συντεταγμένη εξυγίανση της HGGA, έτσι ώστε να υπάρχει αρκετός χρόνος για την εκποίηση δυνητικά επικερδών περιουσιακών στοιχείων, ενώ η εκκαθάριση των υπόλοιπων στοιχείων ενεργητικού θα γίνει σταδιακά.
            
         
               (58)
            
            
               Σύμφωνα με το σχέδιο εξυγίανσης, ο συνολικός ισολογισμός της HGAA θα μειωθεί από 43,3 δισεκατ. EUR, που ήταν στα τέλη του 2008, στα 6,56 δισεκατ. EUR το 2017, δηλαδή, κατά 85 %. Κατά την ίδια περίοδο, τα σταθμισμένα στοιχεία ενεργητικού θα μειωθούν επίσης κατά 85 %, δηλαδή από 32,8 δισεκατ. EUR, που ήταν στα τέλη του 2008, σε 4,75 δισεκατ. EUR.
            
         
               (59)
            
            
               Η στρατηγική εξυγίανσης ισχύει για τα υπόλοιπα τρία τμήματα της HGGA: i) την αυστριακή τράπεζα (HBA), ii) το δίκτυο της Νοτιοανατολικής Ευρώπης και iii) το υπό κατάργηση τμήμα.
            
         
               (60)
            
            
               Η εξυγίανση θα κατευθύνεται από τα κεντρικά γραφεία του ομίλου, όπου εν τω μεταξύ υιοθετήθηκε μια σειρά βελτιώσεων, μεταξύ άλλων, σε σχέση με τη διαχείριση του κινδύνου, την υποβολή εκθέσεων, την αξιολόγηση εξασφαλίσεων και τη διαδικασία πιστοληπτικής κατάταξης (19).
            
         
               (61)
            
            
               Το σχέδιο εξυγίανσης επικεντρώνεται στην ολοκλήρωση της πώλησης της HBA, η οποία έχει ήδη ξεκινήσει, και στην αύξηση της ελκυστικότητας του δικτύου της Νοτιοανατολικής Ευρώπης, έτσι ώστε να καταστεί δυνατή η εκποίηση όλων των μονάδων της Νοτιοανατολικής Ευρώπης το αργότερο έως την 30ή Ιουνίου 2015. Στο πλαίσιο αυτό, η Αυστρία ανέλαβε σειρά δεσμεύσεων στον τομέα των νέων συναλλαγών ούτως ώστε, να διασφαλίζεται η κατάλληλη ισορροπία μεταξύ κινδύνου και οικονομικής βιωσιμότητας, όσο δεν εκποιούνται οι μονάδες της Νοτιοανατολικής Ευρώπης.
            
         
               (62)
            
            
               Κατά συνέπεια, η HGAA θα χορηγήσει νέα ενυπόθηκα δάνεια σε ιδιώτες πελάτες καταρχήν μόνο με επιτόκιο […] % ή μεγαλύτερο, το κόστος εσωτερικής αναχρηματοδότησης πρέπει να είναι ανάλογο προς κατάσταση αναχρηματοδότησης του εκάστοτε υποκαταστήματος ή θυγατρικής, και θα παρέχονται […] —με ορισμένες εξαιρέσεις— μόνο σε πελάτες, στους οποίους έχει χορηγηθεί […].
            
         ΠΩΛΗΣΗ ΤΗΣ HBA
   
               (63)
            
            
               Στις 31 Μαΐου 2013 συνήφθη σύμβαση με την Anadi Financial Holdings Pte. Ltd. για την πώληση του συνόλου των συμμετοχών της HBA. Η συναλλαγή αναμένεται να ολοκληρωθεί έως την 31η Δεκεμβρίου 2013 (20).
            
         
               (64)
            
            
               Μέχρι την ολοκλήρωση της πώλησης, η HBA θα συνεχίσει να επικεντρώνεται στη θέση της ως περιφερειακή τράπεζα στην Καρινθία, με γραφεία στη Βιέννη και στο Σάλτσμπουργκ. Η τράπεζα έχει ήδη συρρικνωθεί σημαντικά· το προβληματικό χαρτοφυλάκιο αξίας 1,99 δισεκατ. EUR διαχωρίστηκε πριν από τις 31 Δεκεμβρίου 2011. Ο συνολικός ισολογισμός της HBA ανερχόταν την 31η Δεκεμβρίου 2012 σε 4,15 δισεκατ. EUR (έναντι 7,05 δισεκατ. EUR την 31η Δεκεμβρίου 2008).
            
         ΔΙΚΤΥΟ ΝΟΤΙΟΑΝΑΤΟΛΙΚΗΣ ΕΥΡΩΠΗΣ
   
               (65)
            
            
               Οι επιχειρηματικές δραστηριότητες του δικτύου της Νοτιοανατολικής Ευρώπης έχουν ήδη μειωθεί σημαντικά λόγω της εστίασης σε βασικές αγορές και ικανότητες στη Σλοβενία, την Κροατία, τη Βοσνία και Ερζεγοβίνη, τη Σερβία και το Μαυροβούνιο. Επιπλέον, οι εμπορεύσιμες μονάδες σε αυτές τις χώρες απαλλάχθηκαν από επιβαρύνσεις μέσω μεταφοράς χαρτοφυλακίου αξίας 2,4 δισεκατ. EUR. Για το 2013 προβλέπεται ακόμη ένας διαχωρισμός στοιχείων αξίας […] EUR, ο οποίος απαιτεί τη συγκατάθεση των τοπικών εποπτικών αρχών. Ο συνολικός ισολογισμός του δικτύου της Νοτιοανατολικής Ευρώπης, ο οποίος την 31η Δεκεμβρίου 2012 ανερχόταν σε 10,11 δισεκατ. EUR, θα μειωθεί μετά την ολοκλήρωση της υπόλοιπης προγραμματισμένης μεταφοράς χαρτοφυλακίου σε λιγότερο από […] EUR, δηλαδή περίπου στο […] % του συνολικού ισολογισμού της 31ης Δεκεμβρίου 2008 (14,8 δισεκατ. EUR).
            
         
               (66)
            
            
               Επιπρόσθετα, πραγματοποιήθηκαν αλλαγές στη στρατηγική συναλλαγών στις χώρες της Νοτιοανατολικής Ευρώπης. Με την εστίαση στις μικρές επιχειρήσεις, στο λιανικό εμπόριο και στις μικρές και μεσαίες επιχειρήσεις (ΜΜΕ), η δυνατότητα εκποίησης των επιχειρήσεων της Νοτιοανατολικής Ευρώπης αναμένεται να βελτιωθεί. Διαπιστώθηκαν επίσης αλλαγές όσον αφορά τη στρατηγική χρηματοδότησης. Οι τοπικές μονάδες της Νοτιοανατολικής Ευρώπης επικεντρώνονται περισσότερο στην αξιοποίηση τοπικών πηγών χρηματοδότησης και λιγότερο στη χρήση πόρων του ομίλου. Οι νέες επιχειρηματικές δραστηριότητες ήδη χρηματοδοτούνται εξ ολοκλήρου από τοπικές πηγές.
            
         
               (67)
            
            
               Στη Σλοβενία οι τραπεζικές συναλλαγές επικεντρώνονται στο τμήμα […] και […] […], με στόχο […]. Το […] θα συρρικνωθεί σε σημαντικό βαθμό. Το […] θα πρέπει να εγκαταλειφθεί εντελώς, ωστόσο η τράπεζα θα παραμείνει ενεργή στο […].
            
         
               (68)
            
            
               Στην Κροατία η τράπεζα προτίθεται να επεκτείνει το […] της, σε […]. Στο […] η προσοχή εστιάζεται περισσότερο στο […]. Το […] είναι προσανατολισμένο σε […] σε μικρό βαθμό.
            
         
               (69)
            
            
               Στη Βοσνία και Ερζεγοβίνη οι συναλλαγές επικεντρώνονται ολοένα και περισσότερο σε […], σε συνδυασμό με δραστικό/ή, βελτιωμένο/η […] και […]. Το […] θα μειωθεί. Άξονας προτεραιότητας […] […].
            
         
               (70)
            
            
               Στη Σερβία η προσοχή εστιάζεται στο/στην […], με στόχο την αξιοποίηση του/της […]. Όσο για την […], η έμφαση δίνεται στο/στην […] καθώς και στο/στη […]. Στο […] η τράπεζα καταβάλλει προσπάθειες δέσμευσης ακόμη και σε χαρτοφυλάκια υψηλής απόδοσης […].
            
         
               (71)
            
            
               Στο Μαυροβούνιο η προσοχή εστιάζεται στο/στην […] και στο/στην […] […].
            
         
               (72)
            
            
               Οι πιθανότητες πώλησης των τραπεζών της Νοτιοανατολικής Ευρώπης βελτιώνονται συνεχώς λόγω της αναδιοργάνωσης και της αλλαγής στη στρατηγική των συναλλαγών τους. Σύμφωνα με το σχέδιο εξυγίανσης, το δίκτυο της Νοτιοανατολικής Ευρώπης αναμένεται να εκποιηθεί εξ ολοκλήρου ή εν μέρει έως την 30ή Ιουνίου 2015. Η πώληση θα πραγματοποιηθεί με ανοικτή και διαφανή διαδικασία, κατά την οποία οι επενδυτές θα έχουν τη δυνατότητα να αποφασίσουν αν θα αναλάβουν το σύνολο ή τμήμα του δικτύου της Νοτιοανατολικής Ευρώπης.
            
         
               (73)
            
            
               Τα τμήματα του δικτύου της Νοτιοανατολικής Ευρώπης για τα οποία δεν θα έχει βρεθεί αγοραστής έως την 30ή Ιουνίου 2015 θα παύσουν από την ημερομηνία αυτή και έπειτα τις νέες συναλλαγές και θα ενταχθούν στο υπό κατάργηση μέρος (21).
            
         ΥΠΟ ΚΑΤΑΡΓΗΣΗ ΜΕΡΟΣ
   
               (74)
            
            
               Στόχος είναι να εκκαθαριστούν όσο το δυνατόν ταχύτερα όλες οι μονάδες και χαρτοφυλάκια που έχουν μεταφερθεί στο υπό κατάργηση μέρος.
            
         
               (75)
            
            
               Η εξυγίανση των συναλλαγών του ιταλικού τμήματος έχει ήδη ξεκινήσει. Η εξυγίανση θα πραγματοποιηθεί με συντεταγμένη διαδικασία προκειμένου να αποφευχθεί η απότομη απόσυρση των καταθέσεων (22).
            
         
               (76)
            
            
               Επιπλέον, το υπό κατάργηση μέρος περιλαμβάνει όλα τα υπόλοιπα χαρτοφυλάκια που έχουν καθοριστεί για εξυγίανση (περιλαμβανομένων των επιχειρήσεων που έχουν παύσει τις νέες συναλλαγές, όπως οι θυγατρικές στην πΓΔΜ, στην Ουκρανία, στη Βουλγαρία, στη Γερμανία και στην Ουγγαρία), καθώς και συμμετοχές σε βιομηχανικές και τουριστικές επιχειρήσεις.
            
         
               (77)
            
            
               Το υπό κατάργηση μέρος περιλαμβάνει ειδικότερα:
               
                           i)
                        
                        
                           την HBI,
                        
                     
                           ii)
                        
                        
                           μη στρατηγικές συμμετοχές σε επιχειρήσεις (στη βιομηχανία και τον τουρισμό),
                        
                     
                           iii)
                        
                        
                           χρηματοπιστωτικά στοιχεία υπό κατάργηση, δηλαδή: α) το χαρτοφυλάκιο της HBInt, καθώς και τα υφιστάμενα υπό κατάργηση χαρτοφυλάκια και οι πιστώσεις αναχρηματοδότησης προς θυγατρικές (ιδίως την HBI και τις θυγατρικές σε χώρες της Νοτιοανατολικής Ευρώπης)· β) τα χαρτοφυλάκια που έχουν διαχωριστεί από ορισμένες θυγατρικές εταιρείες, όπως η ΗΒΙ και οι τράπεζες της Νοτιοανατολικής Ευρώπης ή από εταιρείες χρηματοδοτικής μίσθωσης· γ) τις υπό κατάργηση εταιρείες χρηματοδοτικής μίσθωσης,
                        
                     
                           iv)
                        
                        
                           τις μειοψηφικές εταιρείες Norica και HBInt Credit Management (CM) (23).
                        
                     
         
               (78)
            
            
               Μέχρι το 2017 οι συσσωρευμένες κεφαλαιακές ανάγκες (κυρίως λόγω της απομείωσης της λογιστικής αξίας των μονάδων υπό εκποίηση, λόγω περαιτέρω ζημιών σε επιμέρους χαρτοφυλάκια και λόγω αναγκαίας αναχρηματοδότησης) εκτιμώνται, σύμφωνα με το βασικό σενάριο, περίπου σε 2,6 δισεκατ. EUR και σύμφωνα με το απαισιόδοξο σενάριο ακραίων καταστάσεων έως και σε 5,4 δισεκατ. EUR. Το σχέδιο εξυγίανσης βασίζεται επίσης σε μια πρόσθετη ανάγκη ρευστότητας, το ύψος της οποίας εξαρτάται από το κατά πόσον το κεφάλαιο χορηγείται σε μετρητά ή ως εγγύηση. Σε περίπτωση που το κεφάλαιο χορηγείται σε ρευστή μορφή, οι πρόσθετες ανάγκες ρευστότητας της HGAA εκτιμάται ότι θα ανέλθουν έως το 2017 σε 2,5 δισεκατ. EUR (βασικό σενάριο) ή σε 3,3 δισεκατ. EUR (απαισιόδοξο σενάριο ακραίων καταστάσεων) (24).
            
         
               (79)
            
            
               Δεδομένου ότι, σύμφωνα με την Αυστρία, για το υπό κατάργηση μέρος εξετάζονται ακόμα διάφορες εναλλακτικές δυνατότητες, οι εκτιμήσεις αυτές ενδέχεται να μεταβληθούν. Για παράδειγμα, θα μελετηθεί η δημιουργία μιας εταιρείας διαχείρισης περιουσιακών στοιχείων χωρίς άδεια άσκησης τραπεζικών δραστηριοτήτων, στην οποία η HGAA θα μπορούσε να μεταφέρει στοιχεία ενεργητικού προς εκποίηση. Μια τέτοια μεταφορά θα είχε συνέπειες ως προς το χρονικό διάστημα για το οποίο απαιτείται κεφάλαιο.
            
         ΔΕΣΜΕΥΣΕΙΣ ΤΗΣ ΑΥΣΤΡΙΑΣ
   
               (80)
            
            
               Η Αυστρία έχει αναλάβει την υποχρέωση να διασφαλίσει ότι το σχέδιο εξυγίανσης που υποβλήθηκε στις 29 Ιουνίου 2013, όπως τροποποιήθηκε τελευταία με ανακοίνωση της Αυστρίας, της 27ης Αυγούστου 2013, καθώς και οι δεσμεύσεις που περιέχονται στο παράρτημα θα εφαρμοστούν πλήρως και σύμφωνα με το χρονοδιάγραμμα που καθορίζεται στο εν λόγω παράρτημα.
            
         4.   ΛΟΓΟΙ ΚΙΝΗΣΗΣ ΤΗΣ ΔΙΑΔΙΚΑΣΙΑΣ
   
   
               (81)
            
            
               Η Επιτροπή επισημαίνει ότι έχει κινήσει επίσημη διαδικασία εξέτασης βάσει του άρθρου 108 παράγραφος 2 της ΣΛΕΕ σχετικά με τη συμβατότητα της ενίσχυσης αναδιάρθρωσης υπέρ της HGAA με την εσωτερική αγορά, δεδομένου ότι υπήρχαν σοβαρές αμφιβολίες, εξαιτίας των προηγούμενων σχεδίων αναδιάρθρωσης, ως προς το κατά πόσον η HGAA θα ήταν σε θέση να αποκαταστήσει τη μακροπρόθεσμη οικονομική βιωσιμότητά της. Η Επιτροπή εξέφρασε επίσης αμφιβολίες σχετικά με τη διασφάλιση του ορθού επιμερισμού των βαρών και τον επαρκή περιορισμό των στρεβλώσεων του ανταγωνισμού.
            
         
               (82)
            
            
               Η Επιτροπή έχει επανειλημμένα αμφισβητήσει την ικανότητα της HGAA να αποκαταστήσει την οικονομική βιωσιμότητά της (25) και έχει εκφράσει σοβαρές αμφιβολίες σχετικά με το επιχειρηματικό μοντέλο (26). Η Επιτροπή εκφράζει επίσης αμφιβολίες ως προς το αν η HGAA θα είναι σε θέση να επιτύχει επαρκή απόδοση για τα κεφάλαιά της, όπερ αποτελεί προϋπόθεση για την οικονομική βιωσιμότητα μιας τράπεζας (27). Στην οικεία απόφαση διάσωσης του Δεκεμβρίου 2009, η Επιτροπή είχε ήδη ζητήσει από το κράτος μέλος να εξετάσει το ενδεχόμενο συντεταγμένης εξυγίανσης της τράπεζας (28).
            
         
               (83)
            
            
               Στο πλαίσιο της εξέτασης της οικονομικής βιωσιμότητας, η Επιτροπή εξέφρασε αμφιβολίες ιδίως σχετικά με τη στρατηγική χρηματοδότησης (29), την ποιότητα των στοιχείων ενεργητικού (30) καθώς και τη δομή εσωτερικού ελέγχου (31). Στην οικεία απόφαση διάσωσης του Δεκεμβρίου 2012, η Επιτροπή εξέφρασε αμφιβολίες στην αιτιολογική σκέψη 37 σχετικά με την ποιότητα των νέων συναλλαγών της HGAA.
            
         
               (84)
            
            
               Όσον αφορά τον επιμερισμό των βαρών, επισημαίνεται, αφενός, στην απόφαση κίνησης διαδικασίας του 2009 (32) και, αφετέρου, στην απόφαση διάσωσης του Δεκεμβρίου 2009 (33) ότι η BayernLB και οι υπόλοιποι πρώην κύριοι της HGAA (η GRAWE και το ομόσπονδο κράτος της Καρινθίας) ενδέχεται να μην έχουν αναλάβει κατάλληλο μέρος των βαρών. Στην αιτιολογική σκέψη 102 της απόφασης κίνησης διαδικασίας του 2009 επισημαίνεται η έλλειψη συμμετοχής των ιδιοκτητών του υβριδικού κεφαλαίου της HGAA στον επιμερισμό των βαρών.
            
         
               (85)
            
            
               Στην αιτιολογική σκέψη 41 της απόφασης παράτασης του 2010 εκφράζονται αμφιβολίες για το κατά πόσον το κεφάλαιο που εισέφερε η Αυστρία στην HGAA έχει επαρκή απόδοση σύμφωνα με τους όρους της αυστριακής νομοθεσίας, δεδομένου ότι η τράπεζα θεωρήθηκε κατά βάση υγιής από την Αυστρία με αποτέλεσμα να καταβάλει μικρότερο αντίτιμο από ό,τι μια προβληματική τράπεζα.
            
         
               (86)
            
            
               Όσον αφορά τις στρεβλώσεις του ανταγωνισμού, η Επιτροπή εξέφρασε αμφιβολίες, βάσει των προηγούμενων σχεδίων αναδιάρθρωσης που είχε υποβάλει η Αυστρία, κατά πόσον θα επαρκούσε η μείωση του συνολικού ισολογισμού (34), και ζήτησε επανειλημμένα τη λήψη μέτρων για την αντιμετώπιση των στρεβλώσεων του ανταγωνισμού (35). Λόγω του συνεχώς αυξανόμενου ποσού ενίσχυσης, η Επιτροπή έχει επανειλημμένα ζητήσει τη λήψη πρόσθετων μέτρων για τον περιορισμό των στρεβλώσεων του ανταγωνισμού (36).
            
         5.   ΠΑΡΑΤΗΡΗΣΕΙΣ ΤΡΙΤΩΝ
   
   
               (87)
            
            
               Η Επιτροπή δεν έλαβε παρατηρήσεις τρίτων μερών.
            
         6.   ΠΑΡΑΤΗΡΗΣΕΙΣ ΤΗΣ ΑΥΣΤΡΙΑΣ
   
   
               (88)
            
            
               Οι παρατηρήσεις της Αυστρίας αφορούν κυρίως την αντιμετώπιση των εγγυήσεων που χορήγησε η Δημοκρατία της Αυστρίας στην BayernLB. Σύμφωνα με την απόφαση της Επιτροπής της 25ης Ιουλίου 2012 στην υπόθεση SA. 28487 (C 16/2009) (37) για την ενίσχυση αναδιάρθρωσης προς την BayernLB, η εγγύηση ρευστότητας της Δημοκρατίας της Αυστρίας, ύψους 2,638 δισεκατ. EUR, η οποία σύμφωνα με τη δέσμευση της BayernLB στο πλαίσιο της διάσωσης του 2009 θα πρέπει να παραμείνει στην HGAA, συνιστά κρατική ενίσχυση υπέρ της BayernLB, η οποία είναι συμβιβάσιμη με την εσωτερική αγορά και, ως εκ τούτου, μπορεί να εγκριθεί. Στις 5 Οκτωβρίου 2012 η Αυστρία άσκησε προσφυγή (38) για την ακύρωση της εν λόγω απόφασης επισημαίνοντας, μεταξύ άλλων, ότι η Επιτροπή δεν στοιχειοθέτησε γιατί η ενίσχυση πρέπει να θεωρείται συμβιβάσιμη με την εσωτερική αγορά, και ότι το μέτρο δεν συνιστά ενίσχυση υπέρ της BayernLB.
            
         
               (89)
            
            
               Η Αυστρία αναλαμβάνει τη δέσμευση να διασφαλίσει ότι ο κατάλογος δεσμεύσεων που περιέχεται στο παράρτημα θα τηρηθεί στο ακέραιο.
            
         7.   ΑΞΙΟΛΟΓΗΣΗ ΒΑΣΕΙ ΤΗΣ ΝΟΜΟΘΕΣΙΑΣ ΠΕΡΙ ΚΡΑΤΙΚΩΝ ΕΝΙΣΧΥΣΕΩΝ
   
   Κατά την αξιολόγηση της ενίσχυσης αναδιάρθρωσης πρέπει να συνεκτιμηθούν όλες οι ενισχύσεις που έχουν χορηγηθεί στην HGAA από το 2008.
   7.1.   ΥΠΑΡΞΗ ΚΡΑΤΙΚΗΣ ΕΝΙΣΧΥΣΗΣ
   
               (90)
            
            
               Σύμφωνα με το άρθρο 107 παράγραφος 1 της ΣΛΕΕ, ενισχύσεις που χορηγούνται υπό οποιαδήποτε μορφή από τα κράτη ή με κρατικούς πόρους και που νοθεύουν ή απειλούν να νοθεύσουν τον ανταγωνισμό διά της ευνοϊκής μεταχειρίσεως ορισμένων επιχειρήσεων ή ορισμένων κλάδων παραγωγής είναι ασυμβίβαστες με την εσωτερική αγορά, κατά το μέτρο που επηρεάζουν τις μεταξύ κρατών μελών συναλλαγές.
            
         
               (91)
            
            
               Ένα μέτρο χαρακτηρίζεται ως κρατική ενίσχυση εφόσον πληρούνται οι ακόλουθοι όροι: i) το μέτρο χρηματοδοτείται από κρατικούς πόρους· ii) χορηγεί σε ορισμένες επιχειρήσεις ή σε ορισμένους κλάδους παραγωγής πλεονέκτημα διά της ευνοϊκής μεταχειρίσεώς τους· iii) το πλεονέκτημα είναι επιλεκτικό και iv) το μέτρο νοθεύει ή απειλεί να νοθεύσει τον ανταγωνισμό και είναι ικανό να επηρεάσει τις μεταξύ κρατών μελών εμπορικές συναλλαγές. Ένα μέτρο χαρακτηρίζεται κρατική ενίσχυση μόνον εφόσον πληρούνται οι ανωτέρω όροι χωρίς εξαίρεση.
            
         
               (92)
            
            
               Σύμφωνα με τις αιτιολογικές σκέψεις 51 έως 56 της απόφασης για έγκριση του προγράμματος έκτακτης βοήθειας στον τραπεζικό τομέα, όλα τα μέτρα που χορηγήθηκαν στο πλαίσιο του προγράμματος συνιστούν κρατική ενίσχυση. Η Επιτροπή υπενθυμίζει επίσης ότι στις αιτιολογικές σκέψεις 48 έως 53 της απόφασης διάσωσης του 2009, στην αιτιολογική σκέψη 25 της απόφασης διάσωσης του Ιουλίου 2011 και στην αιτιολογική σκέψη 16 της απόφασης διάσωσης του Δεκεμβρίου 2012 έχει ήδη διαπιστώσει ότι πληρούνται οι όροι του άρθρου 107 παράγραφος 1 της ΣΛΕΕ για τα μέτρα ενίσχυσης που αναφέρονται στα στοιχεία α) και β) και, ως εκ τούτου, τα εν λόγω μέτρα συνιστούν κρατική ενίσχυση. Όπως εξηγείται κατωτέρω, η Επιτροπή διατηρεί τη θέση της.
            
         α)   Τα μέτρα που χορηγήθηκαν από την Αυστρία στο πλαίσιο του προγράμματος έκτακτης βοήθειας στον τραπεζικό τομέα
   
   
               (93)
            
            
               Όλα τα μέτρα που ελήφθησαν στο πλαίσιο του προγράμματος έκτακτης βοήθειας στον τραπεζικό τομέα, δηλαδή η εισφορά κεφαλαίου, ύψους 900 εκατ. EUR, και οι εγγυήσεις ύψους 1,35 δισεκατ. EUR, που χορηγήθηκαν το 2008, συνιστούν ενίσχυση σύμφωνα με τις αιτιολογικές σκέψεις 51 έως 56 της απόφασης για την έγκριση του προγράμματος.
            
         β)   Τα υπόλοιπα μέτρα που ελήφθησαν από την Αυστρία
   
   
               (94)
            
            
               Εκτός από το πρόγραμμα έκτακτης βοήθειας στον τραπεζικό τομέα, η Αυστρία ενέκρινε εισφορά κεφαλαίου ύψους 450 εκατ. EUR, εγγύηση στοιχείων ενεργητικού (η οποία δεν υφίσταται πλέον) ύψους 100 εκατ. EUR, εγγύηση στοιχείων ενεργητικού άνω των 200 εκατ. EUR, αύξηση κεφαλαίου ύψους 500 εκατ. EUR με αγορά μετοχών και εγγύηση για μειωμένης εξασφάλισης κεφαλαιακά μέσα κατηγορίας 2 ονομαστικής αξίας 1 δισεκατ. EUR.
            
         
               (95)
            
            
               Η εισφορά κεφαλαίου και οι εγγυήσεις χορηγήθηκαν από κρατικούς πόρους κατά την έννοια του άρθρου 107 παράγραφος 1 της ΣΛΕΕ. Ευνοούν μια μεμονωμένη επιχείρηση και, ως εκ τούτου, είναι επιλεκτικά. Επιπλέον, έχουν χορηγηθεί υπό όρους που δεν θα παρέχονταν στην HGAA στις αγορές, γεγονός που δεν αμφισβητείται από την Αυστρία. Δεδομένου ότι η HGAA δραστηριοποιείται στον χρηματοπιστωτικό τομέα, στον οποίο υφίσταται έντονος διεθνής ανταγωνισμός, κάθε πλεονέκτημα που χορηγήθηκε στην HGAA από κρατικούς πόρους μπορεί να επηρεάσει τις εμπορικές συναλλαγές εντός της Ένωσης και να στρεβλώσει τον ανταγωνισμό. Οι εν λόγω διαπιστώσεις αναφέρονται ήδη στην αιτιολογική σκέψη 16 της απόφασης διάσωσης του Δεκεμβρίου 2012 και επιβεβαιώνονται στην παρούσα απόφαση.
            
         γ)   Η ανακεφαλαιοποίηση μέσω της BayernLB
   
   
               (96)
            
            
               Το 2008 πραγματοποιήθηκε εισφορά κεφαλαίου προς την BayernLB από το ομόσπονδο κράτος της Βαυαρίας και η BayernLB χρησιμοποίησε μέρος των πόρων για την ανακεφαλαιοποίηση της θυγατρικής της HGAA. Σύμφωνα με την αιτιολογική σκέψη 124 της απόφασης για την BayernLB, η εισφορά κεφαλαίου από το ομόσπονδο κράτος της Βαυαρίας συνιστά καθ’ ολοκληρίαν ενίσχυση υπέρ της BayernLB. Δεδομένου ότι το ποσό της ενίσχυσης που χορηγήθηκε στο πλαίσιο ενός μέτρου δεν μπορεί να ληφθεί υπόψη δύο φορές, η Επιτροπή καταλήγει στο συμπέρασμα ότι η ανακεφαλαιοποίηση της HGAA μέσω της BayernLB δεν συνιστά κρατική ενίσχυση υπέρ της HGAA. Επιπλέον, φαίνεται ότι η BayernLB, κατά τη στιγμή της ανακεφαλαιοποίησης της HGAA, ενήργησε με βάση τα κριτήρια της αγοράς προκειμένου να εξασφαλίσει την επένδυσή της στη θυγατρική της εταιρεία, και ότι η απόφαση για ανακεφαλαιοποίηση της HGAA δεν μπορεί να αποδοθεί σε ένα κράτος μέλος.
            
         δ)   Τα πιθανά μελλοντικά μέτρα ενίσχυσης
   
   
               (97)
            
            
               Η Αυστρία ζήτησε την έγκριση μέτρων ενίσχυσης με τη βοήθεια των οποίων θα καλυφθούν τυχόν προκύπτουσες κεφαλαιακές ανάγκες και ανάγκες ρευστότητας, οι οποίες ενδέχεται να ανέλθουν σε 5,4 δισεκατ. EUR σε κεφάλαιο και σε 3,3 δισεκατ. EUR σε ρευστότητα, βάσει του σεναρίου ακραίων καταστάσεων. Η εν λόγω πιθανή μελλοντική ενίσχυση για την εξυγίανση της HGAA θα χορηγηθεί από κρατικούς πόρους κατά την έννοια του άρθρου 107 παράγραφος 1 της ΣΛΕΕ. Η χορήγησή της αφορά μια μεμονωμένη επιχείρηση και, ως εκ τούτου, είναι επιλεκτική. Δεδομένου ότι η ενίσχυση χορηγείται υπό όρους που δεν θα παρέχονταν στην HGAA στις αγορές, τα μέτρα ενίσχυσης συνιστούν πλεονέκτημα. Δεδομένου ότι η HGAA δραστηριοποιείται στον χρηματοπιστωτικό τομέα, στον οποίο υφίσταται έντονος διεθνής ανταγωνισμός, κάθε πλεονέκτημα που χορηγείται στην HGAA από κρατικούς πόρους μπορεί να επηρεάσει τις εμπορικές συναλλαγές εντός της Ένωσης και να στρεβλώσει τον ανταγωνισμό.
            
         
      Συμπέρασμα σχετικά με το συνολικό ποσό της ενίσχυσης
   
   
               (98)
            
            
               Η ενίσχυση, την οποία χορήγησε η Αυστρία στην HGAA μέσω αύξησης του κεφαλαίου, ανέρχεται συνολικά σε 3,15 δισεκατ. EUR (περιλαμβανομένων των εγγυήσεων των στοιχείων ενεργητικού ύψους 300 εκατ. EUR, τα οποία έχουν το ίδιο αποτέλεσμα με μια εισφορά κεφαλαίου). Αυτό το ποσό ανέρχεται, σε σχέση με το έτος 2008, περίπου στο 9,6 % των σταθμισμένων στοιχείων ενεργητικού της HGAA. Επιπλέον, η HGAA έλαβε το συνολικό ποσό ύψους 1,35 δισεκατ. EUR υπό μορφή εγγυήσεων. Επιπλέον, η Αυστρία ζήτησε την έγκριση μέτρων ενίσχυσης που θα μπορούσαν να καταστούν αναγκαία υπό ορισμένες συνθήκες προκειμένου να καλύψουν, στο πλαίσιο της εξυγίανσης της HGAA, περαιτέρω κεφαλαιακές ανάγκες, οι οποίες ενδέχεται να ανέλθουν σύμφωνα με το σενάριο ακραίων καταστάσεων σε ποσό έως και 5,4 δισεκατ. EUR. Αυτό θα μπορούσε να οδηγήσει σε συνολικό ποσό ύψους 8,55 δισεκατ. EUR σε κεφάλαιο και σε εγγυήσεις στοιχείων ενεργητικού, το οποίο αντιστοιχεί στο 26 % των σταθμισμένων στοιχείων ενεργητικού. Επιπλέον, η Αυστρία ζήτησε την έγκριση πιθανών μελλοντικών μέτρων ρευστότητας ύψους 3,3 δισεκατ. EUR.
            
         7.2.   ΣΥΜΒΑΤΟΤΗΤΑ ΤΗΣ ΕΝΙΣΧΥΣΗΣ ΜΕ ΤΗΝ ΕΣΩΤΕΡΙΚΗ ΑΓΟΡΑ
   7.2.1.   Εφαρμογή του άρθρου 107 παράγραφος 3 στοιχείο β) της ΣΛΕΕ
   
   
               (99)
            
            
               Σύμφωνα με το άρθρο 107 παράγραφος 3 στοιχείο β) της ΣΛΕΕ, οι κρατικές ενισχύσεις δύνανται να θεωρηθούν συμβατές με την εσωτερική αγορά εάν χορηγούνται για «την άρση σοβαρής διαταραχής της οικονομίας κράτους μέλους».
            
         
               (100)
            
            
               Παρά την αργή οικονομική ανάκαμψη που ξεκίνησε στις αρχές του 2010, η Επιτροπή θεωρεί ότι εξακολουθούν να πληρούνται οι προϋποθέσεις για την έγκριση κρατικής ενίσχυσης κατ’ εφαρμογή του άρθρου 107 παράγραφος 3 στοιχείο β) λόγω της συνεχιζόμενης πίεσης στις χρηματοπιστωτικές αγορές. Τον Ιούλιο του 2013 η Επιτροπή επιβεβαίωσε την άποψη αυτή στην ανακοίνωσή της σχετικά με την εφαρμογή, από την 1η Αυγούστου 2013, των κανόνων περί κρατικών ενισχύσεων στα μέτρα στήριξης των τραπεζών στο πλαίσιο της χρηματοπιστωτικής κρίσης (39).
            
         
               (101)
            
            
               Η Εθνική Τράπεζα της Αυστρίας έχει ήδη δηλώσει κατά το παρελθόν ότι η HGAA ήταν τράπεζα συστημικής σημασίας για τη χρηματοπιστωτική αγορά της Αυστρίας και της Νοτιοανατολικής Ευρώπης, και επανέλαβε την άποψη αυτή σε επιστολή της 3ης Δεκεμβρίου 2012. Χωρίς τα μέτρα ενίσχυσης, η εποπτική αρχή ενδεχομένως να έκλεινε την HGAA λόγω παραβίασης των κεφαλαιακών απαιτήσεων.
            
         
               (102)
            
            
               Το κλείσιμο υπό τέτοιες συνθήκες μιας τράπεζας, όπως η HGAA, η οποία θεωρείται από ένα κράτος μέλος σημαντική σε συστημικό επίπεδο, θα μπορούσε να απειλήσει άμεσα τις χρηματοπιστωτικές αγορές και το σύνολο της οικονομίας ενός κράτους μέλους. Δεδομένης της τρέχουσας αστάθειας στις χρηματοπιστωτικές αγορές, η Επιτροπή συνεχίζει να βασίζεται, κατά την οικεία αξιολόγηση της κρατικής ενίσχυσης στον τραπεζικό τομέα, στο άρθρο 107 παράγραφος 3 στοιχείο β) της ΣΛΕΕ.
            
         7.2.2.   Συμβατότητα των μέτρων ενίσχυσης με την εσωτερική αγορά
   
   
               (103)
            
            
               Όλα τα μέτρα που έχουν χαρακτηριστεί ως κρατική ενίσχυση ελήφθησαν στο πλαίσιο της αναδιάρθρωσης και της εξυγίανσης της HGAA. Στην ανακοίνωση σχετικά με την αποκατάσταση της οικονομικής βιωσιμότητας και την αξιολόγηση των μέτρων αναδιάρθρωσης στον χρηματοπιστωτικό τομέα στο πλαίσιο της παρούσας κρίσης βάσει των κανόνων περί κρατικών ενισχύσεων (40) («ανακοίνωση περί αναδιάρθρωσης») καθορίζονται οι όροι υπό τους οποίους μπορεί να χορηγηθεί στα χρηματοπιστωτικά ιδρύματα ενίσχυση για την αναδιάρθρωση και την εξυγίανση στο πλαίσιο της τρέχουσας κρίσης. Σύμφωνα με την ανακοίνωση περί αναδιάρθρωσης, η αναδιάρθρωση ενός χρηματοπιστωτικού ιδρύματος στο πλαίσιο της παρούσας κρίσης είναι συμβατή με την εσωτερική αγορά, βάσει του άρθρου 107 παράγραφος 3 στοιχείο β) της ΣΛΕΕ, μόνο όταν i) οδηγεί σε αποκατάσταση της οικονομικής βιωσιμότητας της τράπεζας, ii) προβλέπει και διασφαλίζει επαρκή ίδια συμμετοχή του δικαιούχου (επιμερισμός των βαρών) ώστε η ενίσχυση να περιοριστεί στο ελάχιστο αναγκαίο, και iii) λαμβάνονται επαρκή μέτρα για τον περιορισμό των στρεβλώσεων του ανταγωνισμού.
            
         
      Αποκατάσταση της οικονομικής βιωσιμότητας
   
   
               (104)
            
            
               Όπως επισημαίνει η Επιτροπή στην ανακοίνωση περί αναδιάρθρωσης, το εκάστοτε κράτος μέλος οφείλει να υποβάλει ολοκληρωμένο σχέδιο αναδιάρθρωσης, το οποίο καταδεικνύει τον τρόπο αποκατάστασης της μακροπρόθεσμης βιωσιμότητας του σχετικού ιδρύματος χωρίς κρατική ενίσχυση εντός εύλογου χρονικού διαστήματος και το αργότερο εντός πέντε ετών. Σύμφωνα με την αιτιολογική σκέψη 13 της ανακοίνωσης περί αναδιάρθρωσης, η μακροπρόθεσμη βιωσιμότητα διασφαλίζεται όταν μια τράπεζα είναι σε θέση να ανταγωνίζεται αυτοδύναμα στην αγορά για την άντληση κεφαλαίων σύμφωνα με τις σχετικές κανονιστικές απαιτήσεις. Για τον σκοπό αυτόν, η τράπεζα πρέπει να είναι σε θέση να καλύψει όλα τα έξοδά της και να μπορεί να επιτύχει κατάλληλη απόδοση ιδίων κεφαλαίων, λαμβάνοντας υπόψη το δικό της προφίλ κινδύνου. Σύμφωνα με την αιτιολογική σκέψη 14 της ανακοίνωσης περί αναδιάρθρωσης, η μακροπρόθεσμη βιωσιμότητα απαιτεί είτε την αποπληρωμή κάθε ληφθείσας κρατικής ενίσχυσης εντός ορισμένης προθεσμίας είτε την καταβολή αποζημίωσης με βάση τους όρους της αγοράς, προκειμένου να διασφαλίζεται ότι οποιασδήποτε μορφής πρόσθετη κρατική ενίσχυση θα έχει περιορισμένη διάρκεια.
            
         
               (105)
            
            
               Τα σχέδια αναδιάρθρωσης που έχουν υποβληθεί μέχρι σήμερα για την HGAA δεν δικαιολογούν το συμπέρασμα ότι είναι δυνατή η αποκατάσταση της βιωσιμότητας ολόκληρου του ομίλου.
            
         
               (106)
            
            
               Η Επιτροπή επισημαίνει επίσης ότι οι ευνοϊκοί όροι χρηματοδότησης, που βασίζονται στις εγγυήσεις που χορήγησε η Καρινθία, θα λήξουν με τον καιρό και ότι η ταχεία διαδικασία κάλυψης της υστέρησης των οικονομιών της Νοτιοανατολικής Ευρώπης έχει παύσει.
            
         
               (107)
            
            
               Ως εκ τούτου, η τράπεζα δεν είναι σε θέση να καταβάλει κατάλληλο αντίτιμο για το κεφάλαιό της ή να αποπληρώσει το κρατικό κεφάλαιο, προκειμένου να επανέλθει κατ’ αυτόν τον τρόπο σε κατάσταση βιωσιμότητας έως το τέλος της περιόδου αναδιάρθρωσης. Επομένως, φαίνεται αδύνατη η αποκατάσταση της βιωσιμότητας της HGAA ως ανεξάρτητης επιχείρησης. Η Επιτροπή συνάγει από τα ανωτέρω το συμπέρασμα ότι δεν αίρονται οι ανησυχίες της όσον αφορά την αποκατάσταση της βιωσιμότητας.
            
         
               (108)
            
            
               Όπως ορίζεται στην αιτιολογική σκέψη 9 της ανακοίνωσης περί αναδιάρθρωσης, τα σχέδια αναδιάρθρωσης πρέπει να περιλαμβάνουν σύγκριση με άλλες επιλογές, όπως η διάσπαση ή η εξαγορά από άλλη τράπεζα. Σε περίπτωση που η βιωσιμότητα μιας τράπεζας δεν μπορεί να αποκατασταθεί, θα πρέπει να επεξηγηθεί στο σχέδιο αναδιάρθρωσης ο τρόπος συντεταγμένης εξυγίανσης της τράπεζας. Σύμφωνα με την αιτιολογική σκέψη 21, θα πρέπει πάντα να εξετάζεται το ενδεχόμενο συντεταγμένης εξυγίανσης ή πλειστηριασμού μιας προβληματικής τράπεζας, όταν η αποκατάσταση της μακροπρόθεσμης βιωσιμότητας της τράπεζας δεν είναι ρεαλιστική.
            
         
               (109)
            
            
               Οι αυστριακές αρχές υπέβαλαν σχέδιο εξυγίανσης, το οποίο προβλέπει μια τέτοια στρατηγική όσον αφορά τη συντεταγμένη εξυγίανση. Το σχέδιο που υποβλήθηκε προβλέπει την εκποίηση των εμπορεύσιμων μονάδων, της αυστριακής HBA (για την οποία έχει ήδη συναφθεί σύμβαση πώλησης) και του δικτύου της Νοτιοανατολικής Ευρώπης, μέσω δημόσιας διαδικασίας πώλησης το αργότερο έως τα τέλη Ιουνίου 2015. Όλα τα υπόλοιπα τμήματα θα αποτελέσουν αντικείμενο ελεγχόμενης και συντεταγμένης διαδικασίας εξυγίανσης. Στο πλαίσιο αυτό, η Αυστρία αναλαμβάνει την υποχρέωση παύσης των νέων συναλλαγών της ιταλικής μονάδας HBI την 1η Ιουλίου 2013. Σε περίπτωση που η εκποίηση των εμπορεύσιμων μονάδων της Νοτιοανατολικής Ευρώπης δεν είναι εφικτή έως την 30ή Ιουνίου 2015, θα παύσουν οι νέες συναλλαγές και στις εν λόγω μονάδες, οι οποίες θα τεθούν υπό εκκαθάριση. Ως εκ τούτου, στις 30 Ιουνίου 2015 η HGAA δεν θα είναι πλέον ενεργή στον χρηματοπιστωτικό τομέα.
            
         
               (110)
            
            
               Η εκποίηση των εμπορεύσιμων μονάδων πραγματοποιείται στο πλαίσιο ελεύθερης, διαφανούς και ανοικτής διαδικασίας κατά την οποία όλοι οι ενδιαφερόμενοι φορείς της αγοράς έχουν τη δυνατότητα να υποβάλουν προσφορά. Μέσα από τις εν λόγω ανταγωνιστικές διαδικασίες θα διασφαλιστεί η διαμόρφωση της τιμής της αγοράς από τη βέλτιστη προσφορά, προκειμένου να αποκλειστεί χορήγηση ενίσχυσης στον αγοραστή (41). Εάν η Επιτροπή διαπιστώσει ότι χορηγείται ενίσχυση σε έναν αγοραστή, η Επιτροπή θα εξετάσει χωριστά τη συμβατότητα της εν λόγω ενίσχυσης με την εσωτερική αγορά.
            
         
               (111)
            
            
               Όσον αφορά το ερώτημα εάν οι εκποιούμενες μονάδες θα μπορούσαν να αποτελέσουν οικονομική συνέχεια της HGAA και, συνεπώς, τα μέτρα ενίσχυσης θα μπορούσαν να αποτελέσουν, υπό ορισμένες συνθήκες, ενίσχυση για τις εν λόγω μονάδες, η Επιτροπή επισημαίνει καταρχάς ότι δεν είναι ακόμη σαφές κατά πόσον το δίκτυο της Νοτιοανατολικής Ευρώπης θα πωληθεί στο σύνολό του σε έναν και μόνον αγοραστή ή εάν πολλοί αγοραστές θα αποκτήσουν μέρη του υφιστάμενου δικτύου.
            
         
               (112)
            
            
               Για τον καθορισμό μιας οικονομικής συνέχειας, πρέπει να ληφθούν υπόψη, μεταξύ άλλων, οι ακόλουθοι παράγοντες: το αντικείμενο της μεταβίβασης, το τίμημα της μεταβίβασης, η ταυτότητα των μετόχων ή των ιδιοκτητών της αποκτώσας και της αρχικής εταιρείας ή η οικονομική λογική της συναλλαγής (42).
            
         
               (113)
            
            
               Η Επιτροπή επισημαίνει, καταρχάς, ότι η ενίσχυση που χορηγήθηκε δεν προοριζόταν για την αντιμετώπιση των προβλημάτων των επιμέρους εμπορεύσιμων μονάδων στην Αυστρία ή στη Νοτιοανατολική Ευρώπη, αλλά στην αντιμετώπιση των προβλημάτων της HGAA σε επίπεδο ομίλου. Ούτε κάποια από τις θυγατρικές στις χώρες της Νοτιοανατολικής Ευρώπης ούτε η HBA αποτελεί τον πυρήνα των δραστηριοτήτων της HGAA, ενώ οι εκποιούμενες μονάδες αντιπροσωπεύουν μόνο ένα μέρος των στοιχείων ενεργητικού της HGAA. Επιπλέον, το επιχειρηματικό μοντέλο των εκποιούμενων μονάδων διαφέρει από το επιχειρηματικό μοντέλο της HGAA, η οποία ήταν ένας διεθνής τραπεζικός όμιλος ο οποίος, κυρίως λόγω των εγγυήσεων που χορηγούσε η Καρινθία, είχε ευνοϊκούς όρους χρηματοδότησης και είχε επικεντρωθεί στην ταχεία επέκταση των δραστηριοτήτων χάρη στο δυναμικό ανάπτυξης των αναδυόμενων αγορών. Στο μέλλον, η χρηματοδότηση των θυγατρικών της Νοτιοανατολικής Ευρώπης δεν θα γίνεται βάσει κρατικών εγγυήσεων, αλλά θα βασίζεται σε τοπικές (και κατά συνέπεια πιο δαπανηρές) πηγές χρηματοδότησης και ως εκ τούτου, θα απαιτηθεί προσεκτικότερη προσέγγιση όσον αφορά τα περιθώρια και τη διαχείριση κινδύνου. Ενώ η HGAA ήταν επικεντρωμένη σε μεγάλες επιχειρήσεις και ορισμένους μεγάλους πελάτες, οι εκποιούμενες μονάδες θα επικεντρωθούν στις συναλλαγές των ΜΜΕ. Αυτό στην πράξη σημαίνει ότι οι εκποιούμενες μονάδες θα προσανατολιστούν σε μια νέα πελατειακή βάση.
            
         
               (114)
            
            
               Η Επιτροπή επισημαίνει ακόμη ότι η εκποίηση των εμπορεύσιμων μονάδων στοχεύει στη μεγιστοποίηση της αξίας των στοιχείων ενεργητικού της HGAA πριν τη ρευστοποίησή τους προς το συμφέρον των πιστωτών.
            
         
               (115)
            
            
               Δεδομένου του αντικειμένου της μεταβίβασης, του γεγονότος ότι οι μέτοχοι της HGAA και των εκποιούμενων μονάδων δεν είναι δυνατό να είναι οι ίδιοι, και με δεδομένη την οικονομική λογική της συναλλαγής πώλησης, η Επιτροπή θεωρεί ότι δεν υπάρχει πλέον συνέχεια της οικονομικής δραστηριότητας της HGAA από τη στιγμή που θα εκποιηθούν οι εμπορεύσιμες μονάδες και η HGAA δεν θα υφίσταται πλέον.
            
         
               (116)
            
            
               Σύμφωνα με το σχέδιο εξυγίανσης, ορισμένα στοιχεία ενεργητικού πρέπει να διαχωριστούν από τις εκποιούμενες εμπορεύσιμες μονάδες. Ο εν λόγω διαχωρισμός θα βελτιώσει αφενός την ικανότητα χρηματοδότησης των μονάδων και αφετέρου τη μέση ποιότητα των στοιχείων ενεργητικού του εναπομένοντος ισολογισμού και, κατά συνέπεια, θα ενισχύσει τη δυνατότητα εκποίησης των αντίστοιχων μονάδων.
            
         
               (117)
            
            
               Σύμφωνα με την αιτιολογική σκέψη 21 της ανακοίνωσης περί αναδιάρθρωσης, η δημιουργία μιας αυτόνομης «καλής τράπεζας», με βάση τα «καλά» στοιχεία ενεργητικού και παθητικού μιας υφιστάμενης τράπεζας, μπορεί επίσης να αποτελεί αποδεκτό τρόπο αποκατάστασης της βιωσιμότητας, εφόσον η εν λόγω νέα τράπεζα δεν πρόκειται να προκαλέσει αθέμιτη στρέβλωση του ανταγωνισμού. Σε αυτό το πλαίσιο, η δημιουργία μιας εταιρείας χαρτοφυλακίου Νοτιοανατολικής Ευρώπης ή η μεταβίβαση ορισμένων στοιχείων ενεργητικού από την HBInt στην εταιρεία χαρτοφυλακίου Νοτιοανατολικής Ευρώπης, με σκοπό τη δημιουργία μιας οικονομικά βιώσιμης και διαθέσιμης προς πώληση τραπεζικής μονάδας Νοτιοανατολικής Ευρώπης, θα ήταν μια αποδεκτή λύση (43).
            
         
               (118)
            
            
               Το πρόβλημα της ποιότητας των στοιχείων ενεργητικού, το οποίο έχει προκύψει αφενός από το παλιό χαρτοφυλάκιο και αφετέρου από τη νεότερη έκθεση στον κίνδυνο, δεν μπορεί να επιλυθεί λόγω του αυξανόμενου κόστους ανάληψης κινδύνου και των απομειώσεων της αξίας σε περίπτωση που η επιχείρηση συνεχίσει να λειτουργεί. Ως εκ τούτου, η Επιτροπή θεωρεί ότι το σχέδιο εξυγίανσης που υπέβαλε η Αυστρία, σύμφωνα με το οποίο ολοένα και περισσότερα προβληματικά στοιχεία ενεργητικού θα πρέπει να μεταβιβαστούν στην υπό κατάργηση μονάδα, αποτελεί κατάλληλη στρατηγική.
            
         
               (119)
            
            
               Όσον αφορά τη χρηματοδότηση που προβλέπεται στο σχέδιο εξυγίανσης, οι εκποιούμενες μονάδες θα επικεντρωθούν ολοένα και περισσότερο σε τοπικές πηγές χρηματοδότησης και θα καταβάλουν προσπάθειες να μειώσουν την εξάρτησή τους από την αναχρηματοδότηση μέσω της HGAA. Η Επιτροπή εκφράζει την ικανοποίησή της για την εν λόγω αλλαγή στη στρατηγική χρηματοδότησης. Επισημαίνει ότι θα προκύψει περαιτέρω χρηματοδοτική υποχρέωση της HGAA έναντι των εκποιούμενων μονάδων.
            
         
               (120)
            
            
               Επιπλέον, το σχέδιο εξυγίανσης προβλέπει σημαντική μείωση των δραστηριοτήτων χρηματοδοτικής μίσθωσης της HGAA, οι οποίες αποτελούσαν έναν από τους κύριους λόγους των προβλημάτων της HGAA, δεδομένου ότι η χρηματοδοτική μίσθωση παρουσιάζει σχετικά χαμηλή βιωσιμότητα εν συγκρίσει με τους συναφείς κινδύνους και τις συναφείς ανάγκες χρηματοδότησης. Η μείωση αυτή θα συμβάλει επίσης θετικά στη δυνατότητα εκποίησης των εμπορεύσιμων μονάδων.
            
         
               (121)
            
            
               Η Επιτροπή καταλήγει στο συμπέρασμα ότι η βιωσιμότητα της HGAA δεν μπορεί να αποκατασταθεί και ότι η προτεινόμενη στρατηγική της Αυστρίας για συντεταγμένη εξυγίανση της HGAA αποτελεί το κατάλληλο μέσο για τον χειρισμό της HGAA, δεδομένου ότι η βιωσιμότητα της τράπεζας δεν είναι δυνατό να αποκατασταθεί υπό τη μορφή αυτή.
            
         
      Ίδια συνεισφορά και επιμερισμός των βαρών
   
   
               (122)
            
            
               Σύμφωνα με την ανακοίνωση περί αναδιάρθρωσης, απαιτείται κατάλληλη ίδια συνεισφορά από μέρους του δικαιούχου της ενίσχυσης για τον περιορισμό της ενίσχυσης στο ελάχιστο, για τη διατήρηση των στρεβλώσεων του ανταγωνισμού στο ελάχιστο και για την αποφυγή ηθικού κινδύνου. Για τον σκοπό αυτόν, στην ανακοίνωση προβλέπεται i) ότι το κόστος της αναδιάρθρωσης και το ποσό της ενίσχυσης πρέπει να περιοριστούν, και ii) ότι πρέπει να διασφαλιστεί σημαντική ίδια συνεισφορά.
            
         
               (123)
            
            
               Στην ανακοίνωση περί αναδιάρθρωσης προβλέπεται, επίσης, ότι η τράπεζα θα πρέπει καταρχάς να χρησιμοποιήσει δικούς της πόρους για τη χρηματοδότηση της αναδιάρθρωσης, ώστε η ενίσχυση να περιοριστεί στο ελάχιστο. Η δαπάνη που σχετίζεται με την αναδιάρθρωση δεν πρέπει να βαρύνει αποκλειστικά το κράτος, αλλά και εκείνους που έχουν επενδύσει στην τράπεζα. Αυτός ο στόχος επιτυγχάνεται κυρίως με την κάλυψη των ζημιών μέσω του διαθέσιμου κεφαλαίου.
            
         
               (124)
            
            
               Όλοι οι πρώην μέτοχοι της HGAA έχουν πωλήσει τις μετοχές τους στη Δημοκρατία της Αυστρίας στη συμβολική τιμή του ενός ευρώ, πράγμα που απέβλεπε στο να μειωθεί ο κίνδυνος να επωφεληθούν οι παλαιοί μέτοχοι από τα μέτρα ενίσχυσης. Οι προηγούμενοι ιδιοκτήτες έχουν επίσης διαθέσει κεφάλαιο ή ρευστότητα για την HGAA, ώστε να καλυφθούν οι ζημίες και να βελτιωθεί η ρευστότητα.
            
         
               (125)
            
            
               Πλειοψηφικός μέτοχος κατά το χρονικό διάστημα της πώλησης ήταν η BayernLB. Η BayernLB συνέβαλε με κεφάλαιο συνολικού ποσού περίπου 1,5 δισεκατ. EUR, ενώ ταυτόχρονα παραιτήθηκε από περαιτέρω δικαιώματα ιδιοκτησίας, ακόμη και από την προοπτική περαιτέρω απόδοσης. Συνολικά, η BayernLB διέθεσε στην HGAA ρευστότητα ύψους περίπου 4,3 δισεκατ. EUR. Επιπλέον, η BayernLB υπέστη σημαντική απώλεια απόσβεσης κατά την πώληση των μετοχών της HGAA που κατείχε, γεγονός που συμβάλλει, σύμφωνα με την αιτιολογική σκέψη 22 της ανακοίνωσης περί αναδιάρθρωσης, στην αποφυγή ηθικού κινδύνου.
            
         
               (126)
            
            
               Ως εκ τούτου, η Επιτροπή θεωρεί ότι η πρώην ιδιοκτήτρια BayernLB έχει συμμετάσχει σε σημαντικό και κατάλληλο βαθμό στον επιμερισμό των βαρών.
            
         
               (127)
            
            
               Η έκβαση της δίκης που εκκρεμεί για την αποπληρωμή των ανεξόφλητων δανείων στην BayernLB δεν επηρεάζει το συμπέρασμα αυτό. Σε περίπτωση που η BayernLB χάσει τη δίκη, θα έχει ακόμα μεγαλύτερο μερίδιο στον επιμερισμό των βαρών. Σε περίπτωση που κερδίσει τη δίκη, δεν αλλάζει τίποτα όσον αφορά τον επιμερισμό των βαρών που εξετάζεται στην παρούσα απόφαση.
            
         
               (128)
            
            
               Η συνδρομή της GRAWE συνίσταται τόσο σε κεφαλαιακά μέτρα όσο και σε μέτρα ρευστότητας. Το κεφάλαιο ύψους 30 εκατ. EUR, το οποίο χορηγήθηκε αρχικά στην HGAA από την GRAWE, μειώθηκε εν τω μεταξύ σε 9 εκατ. EUR εξαιτίας της απόφασης που έλαβε η Δημοκρατία της Αυστρίας, ως μοναδική μέτοχος της τράπεζας, να χρησιμοποιήσει το κεφάλαιο για την κάλυψη ζημιών (μείωση κεφαλαίου). Επιπλέον, η GRAWE χορήγησε στην HGAA ρευστότητα.
            
         
               (129)
            
            
               Βάσει των ανωτέρω, η Επιτροπή καταλήγει στο συμπέρασμα ότι η GRAWE συμμετέχει επαρκώς στον επιμερισμό των βαρών.
            
         
               (130)
            
            
               Όσον αφορά το ομόσπονδο κράτος της Καρινθίας, η Επιτροπή επισημαίνει ότι η Καρινθία έχει συμμετάσχει στον επιμερισμό των βαρών μέσω της εισφοράς κεφαλαίων, με την εν λόγω συμμετοχή να έχει πλέον μειωθεί σημαντικά λόγω της μείωσης κεφαλαίου.
            
         
               (131)
            
            
               Βάσει αυτών των εκτιμήσεων, η Επιτροπή καταλήγει στο συμπέρασμα ότι το ομόσπονδο κράτος της Καρινθίας συμμετέχει επαρκώς στον επιμερισμό των βαρών.
            
         
               (132)
            
            
               Το γεγονός ότι η GRAWE και το ομόσπονδο κράτος της Καρινθίας λαμβάνουν για το κεφάλαιο συμμετοχής υψηλότερο αντίτιμο απ’ ό,τι η BayernLB για τη δική της εισφορά κεφαλαίου, είναι δικαιολογημένο, δεδομένου ότι η BayernLB διέθεσε άλλου είδους κεφαλαιακά μέσα. Σε αντίθεση με την GRAWE και το ομόσπονδο κράτος της Καρινθίας, η BayernLB δεν διέθεσε κεφάλαιο συμμετοχής, αλλά παραιτήθηκε από όλα τα δικαιώματα επί των κεφαλαιακών μέσων και από ένα μέρος της ρευστότητας. Συνεπώς, η BayernLB έχει μεγαλύτερη συμμετοχή στον επιμερισμό των βαρών, όπερ φαίνεται λογικό, δεδομένου ότι η BayernLB ήταν η κυρίαρχη ιδιοκτήτρια της HGAA πριν από την εξαγορά της τελευταίας από τη Δημοκρατία της Αυστρίας.
            
         
               (133)
            
            
               Πρέπει επίσης να διευκρινιστεί κατά πόσον η Αυστρία έλαβε επαρκή αποζημίωση για το κεφάλαιο συμμετοχής που χορήγησε στην HGAA στο πλαίσιο του προγράμματος έκτακτης βοήθειας στον τραπεζικό τομέα. Θα πρέπει να συνεκτιμηθεί το γεγονός ότι στο πρόγραμμα έκτακτης βοήθειας στον τραπεζικό τομέα προβλέπονται δύο επιτόκια, ανάλογα με το κατά πόσον η προς ενίσχυση τράπεζα είναι προβληματική ή αποτελεί κατά βάση υγιή τράπεζα. Η HGAA χαρακτηρίστηκε από την Αυστρία ως κατά βάση υγιής και, ως εκ τούτου, κατέβαλε χαμηλότερη αποζημίωση από ό,τι θα κατέβαλλε εάν είχε χαρακτηριστεί προβληματική.
            
         
               (134)
            
            
               Στο σημείο αυτό η Επιτροπή επισημαίνει ότι το σύνολο του διαθέσιμου κεφαλαίου συμμετοχής παραμένει στην HBInt και μέσω αυτής στο υπό κατάργηση μέρος της HGAA. Δεδομένου ότι το υπό κατάργηση μέρος δεν είναι πλέον ενεργό στην αγορά και η βιωσιμότητα της HGAA δεν μπορεί να αποκατασταθεί (πράγμα που αποτελεί τον λόγο για την εξυγίανση της HGAA), η Επιτροπή επισημαίνει ότι το εν λόγω χαμηλότερο αντίτιμο μπορεί να γίνει αποδεκτό σε αυτή την περίπτωση.
            
         
               (135)
            
            
               Το ίδρυμα μελών του προσωπικού «Alpe Adria» αποτελούσε τον μικρότερο ιδιοκτήτη της HGAA με ποσοστό συμμετοχής της τάξης του 0,02 %. Η συμμετοχή του πωλήθηκε επίσης προς ένα ευρώ, όταν η Δημοκρατία της Αυστρίας απέκτησε την HGAA τον Δεκέμβριο του 2009. Με δεδομένη την πλήρη απώλεια των δικαιωμάτων μετόχου χωρίς κανένα αντάλλαγμα, η συμμετοχή της στον επιμερισμό των βαρών θεωρείται, κατά την άποψη της Επιτροπής, επαρκής, ιδίως εάν συνεκτιμηθεί το μικρό μέγεθός τους εν συγκρίσει με τους άλλους ιδιοκτήτες.
            
         
               (136)
            
            
               Η HGAA έλαβε μια σειρά μέτρων, ώστε να συμπεριλάβει τους κατόχους υβριδικών κεφαλαίων στον επιμερισμό των βαρών, επαναγοράζοντας τα εν λόγω μέσα σε αξία σημαντικά χαμηλότερη της ονομαστικής ή ακυρώνοντάς τα συνολικά, γεγονός που είχε σημαντική επίπτωση στα ίδια κεφάλαια.
            
         
               (137)
            
            
               Η Επιτροπή επισημαίνει, επίσης, ότι πολλά από τα υβριδικά μέσα και τα κεφάλαια συμμετοχής αποδίδουν μερίσματα ή τοκομερίδια μόνον εφόσον υπάρχουν κέρδη. Δεδομένου ότι η τράπεζα δεν ήταν επικερδής τα τελευταία χρόνια, οι κάτοχοι αυτών των μέσων δεν έχουν λάβει αντίστοιχες πληρωμές. Επιπλέον, στο μέλλον θα ισχύουν περιορισμοί όσον αφορά την καταβολή μερισμάτων και τοκομεριδίων. Η Επιτροπή θεωρεί, συνεπώς, ότι οι κάτοχοι αυτών των μέσων συμμετέχουν επαρκώς στον επιμερισμό των βαρών.
            
         
               (138)
            
            
               Για τους λόγους αυτούς, η Επιτροπή καταλήγει στο συμπέρασμα ότι το σχέδιο εξυγίανσης της HGAA προβλέπει κατάλληλο επιμερισμό των βαρών.
            
         
      Περιορισμός των στρεβλώσεων του ανταγωνισμού
   
   
               (139)
            
            
               Επίσης, στο τμήμα 4 της ανακοίνωσης περί αναδιάρθρωσης ορίζεται ότι το σχέδιο αναδιάρθρωσης θα πρέπει να περιλαμβάνει μέτρα για τον περιορισμό των στρεβλώσεων του ανταγωνισμού. Τα μέτρα αυτά θα πρέπει να είναι προσαρμοσμένα στις στρεβλώσεις του ανταγωνισμού στις αγορές στις οποίες ο δικαιούχος της ενίσχυσης θα είναι ενεργός μετά την αναδιάρθρωση. Στην προκειμένη περίπτωση, θα πρέπει να διασφαλιστεί ότι οι μονάδες που θα εξακολουθήσουν να δραστηριοποιούνται στην αγορά προτού εκποιηθούν οριστικά δεν θα χρησιμοποιούν τα κρατικά κεφάλαια που έχουν λάβει με ζημιογόνο προς τους ανταγωνιστές τρόπο και δεν θα ενεργούν κατά τρόπο που στρεβλώνει τον ανταγωνισμό.
            
         
               (140)
            
            
               Για τον σκοπό αυτόν, η Αυστρία αποδέχεται τους περιορισμούς συναλλαγών που καθορίζονται στο τμήμα 4 του παραρτήματος, οι οποίοι θα διασφαλίσουν ότι έως την πώληση θα διατηρηθούν σε όσο το δυνατόν χαμηλότερο επίπεδο οι στρεβλώσεις του ανταγωνισμού που προκύπτουν από την ύπαρξη και τη δραστηριότητα των εμπορεύσιμων μονάδων.
            
         
               (141)
            
            
               Το είδος και η μορφή των μέτρων για τον ανταγωνισμό εξαρτώνται από δύο κριτήρια: πρώτον, το ποσό της ενίσχυσης καθώς και τους όρους και τις συνθήκες υπό τις οποίες χορηγήθηκε η ενίσχυση, και, δεύτερον, τα χαρακτηριστικά των αγορών στις οποίες θα δραστηριοποιηθεί ο δικαιούχος της ενίσχυσης.
            
         
               (142)
            
            
               Η Επιτροπή επισημαίνει ότι η HGAA έχει λάβει κρατική ενίσχυση ύψους 3,15 δισεκατ. EUR υπό μορφή κεφαλαίου και εγγυήσεων στοιχείων ενεργητικού, και 1,35 δισεκατ. EUR υπό μορφή εγγυήσεων ρευστότητας, ενώ μελλοντικά, για τους σκοπούς της διαδικασίας εξυγίανσης, ενδεχομένως να λάβει πρόσθετη κρατική ενίσχυση ύψους έως 5,4 δισεκατ. EUR υπό μορφή κεφαλαίου και 3,3 δισεκατ. EUR υπό μορφή ρευστότητας.
            
         
               (143)
            
            
               Το συνολικό ποσό της ενίσχυσης σε κεφάλαιο και εγγυήσεις στοιχείων ενεργητικού ανέρχεται σε 8,55 δισεκατ. EUR και αντιστοιχεί περίπου στο 26 % των σταθμισμένων στοιχείων ενεργητικού (ΣΣΕ) της HGAA, τα οποία στις 31 Δεκεμβρίου 2008 ανέρχονταν σε 32,8 δισεκατ. EUR. Ως εκ τούτου, το ποσό της ενίσχυσης που χορηγήθηκε είναι πολύ υψηλό και απαιτεί αντίστοιχα μέτρα.
            
         
               (144)
            
            
               Σύμφωνα με την αιτιολογική σκέψη 35 της ανακοίνωσης περί αναδιάρθρωσης, διαρθρωτικά μέτρα, όπως εκποιήσεις, θα πρέπει να ενισχύσουν την είσοδο των ανταγωνιστών στην αγορά, προβλέποντας παράλληλα ότι η αποεπένδυση θα είναι υπέρ της επίτευξης χρηματοπιστωτικής σταθερότητας σε εύλογο χρονικό διάστημα.
            
         
               (145)
            
            
               Η Επιτροπή επισημαίνει ότι το σχέδιο εξυγίανσης προβλέπει συντεταγμένη εξυγίανση, μετά την οποία, και το αργότερο έως την 30ή Ιουνίου 2015, η HGAA δεν θα δραστηριοποιείται πλέον στις αγορές ως ενεργός οικονομικός φορέας, αλλά θα εστιάζει μόνο στις συναλλαγές για τις οποίες δεν έχει βρεθεί αγοραστής μέχρι εκείνη τη στιγμή.
            
         
               (146)
            
            
               Όσον αφορά τις άλλες δραστηριότητες των μονάδων της Νοτιοανατολικής Ευρώπης έως την πώλησή τους, η Αυστρία έχει αναλάβει σειρά δεσμεύσεων για τις νέες συναλλαγές αυτών των επιχειρήσεων, με τις οποίες θα πρέπει να αποφευχθούν ενδεχόμενες στρεβλώσεις του ανταγωνισμού στο χρονικό διάστημα έως την πώλησή τους.
            
         
               (147)
            
            
               Στο πλαίσιο αυτό, η Επιτροπή αξιολογεί ιδίως τους περιορισμούς των νέων συναλλαγών, για τους οποίους δεσμεύονται η Αυστρία και η HGAA, ως θετικούς. Συνεκτιμώντας το κόστος ανάληψης κινδύνου και το κόστος χρηματοδότησης, θα πρέπει να διασφαλιστεί για τις νέες συναλλαγές απόδοση τουλάχιστον ύψους […]% ετησίως. Με αυτή την ελάχιστη απόδοση για τις νέες συναλλαγές θα διασφαλιστεί ότι οι εμπορεύσιμες μονάδες δεν εφαρμόζουν αντιανταγωνιστική τιμολογιακή πολιτική, και ότι παράλληλα συνεισφέρουν στη μακροπρόθεσμη βιωσιμότητά τους. Υπό την έννοια αυτή, η τράπεζα έχει δεσμευτεί για τον περιορισμό της διάρκειας των νέων συναλλαγών, ώστε η μετατροπή των προθεσμιών να επηρεάζει μόνο σε περιορισμένο βαθμό τη βιωσιμότητα. […] (44) […]. Για το/την […] η Αυστρία αναλαμβάνει τη συμπληρωματική δέσμευση ότι οι συναλλαγές που εκφράζονται σε […] θα περιορίζονται σε πελάτες με πιστοληπτική κατάταξη τουλάχιστον […] και συνολικό όγκο ύψους […] EUR. Με αυτόν τον τρόπο μειώνονται οι κίνδυνοι που συνδέονται με συναλλαγματική ζημία, καθώς και ο βαθμός στον οποίο η τράπεζα μπορεί να δραστηριοποιείται σε αυτό το τμήμα της αγοράς. Εν ολίγοις, αυτοί οι δύο περιορισμοί χρησιμεύουν στη διασφάλιση της μακροπρόθεσμης βιωσιμότητας και στον περιορισμό της ανταγωνιστικής ικανότητας των σχετικών επιχειρήσεων.
            
         
               (148)
            
            
               Η Επιτροπή αξιολόγησε, επίσης, θετικά τις δεσμεύσεις για τη βελτίωση της διαχείρισης του κινδύνου, ιδίως το γεγονός ότι όλα τα ανοίγματα άνω των […] EUR θα αξιολογούνται εκ νέου σε ετήσια βάση και ότι συναλλαγές στους τομείς της λιανικής τραπεζικής και των δημόσιων οικονομικών θα πραγματοποιούνται μόνο με πελάτες με πιστοληπτική κατάταξη τουλάχιστον […] (45). Οι δεσμεύσεις αυτές διασφαλίζουν ότι οι συναλλαγές θα διεξάγονται συνετά και οι σχετικές επιχειρήσεις δεν θα επιδιώκουν επικίνδυνες στρατηγικές στις συναλλαγές τους. Οι συναλλαγές διενεργούνται κατά τέτοιον τρόπο, ώστε να επιτυγχάνεται ισορροπία μεταξύ της απαραίτητης βιωσιμότητας και του αναγκαίου ελέγχου των κινδύνων. Ταυτόχρονα, οι δεσμεύσεις αποκλείουν μια επιθετική στρατηγική επέκτασης στην αγορά.
            
         
               (149)
            
            
               Η Επιτροπή αξιολογεί τον διττό στόχο των δεσμεύσεων που ορίζονται στις αιτιολογικές σκέψεις 147 και 148 ως θετικό. Αφενός οι δεσμεύσεις θα συμβάλουν στην αύξηση των δυνατοτήτων εκποίησης, καθώς δεν θα πραγματοποιούνται υπερβολικά ριψοκίνδυνες συναλλαγές, και αφετέρου θα περιορίσουν τις στρεβλώσεις του ανταγωνισμού με τον περιορισμό των επιθετικών πρακτικών και τον περιορισμό των νέων συναλλαγών.
            
         
               (150)
            
            
               Σύμφωνα με το σχέδιο εξυγίανσης, όλα τα εμπορεύσιμα τμήματα της HGAA είτε θα εξυγιανθούν είτε θα εκποιηθούν. Η Αυστρία έχει δεσμευτεί ότι η HBA θα πωληθεί έως την 30ή Ιουνίου 2014, ενώ το δίκτυο της Νοτιοανατολικής Ευρώπης θα πωληθεί (στο σύνολό του ή τμηματικά) έως την 30ή Ιουνίου 2015. Στη συνέχεια, οι νέες συναλλαγές θα τερματιστούν και η HGAA θα αποχωρήσει από την αγορά, δεδομένου ότι όλες οι δραστηριότητες είτε θα έχουν εξυγιανθεί είτε θα έχουν πωληθεί με διαφανή τρόπο σε τρίτους. Η εν λόγω διαδικασία πώλησης και εξυγίανσης συμβάλλει σημαντικά στον περιορισμό των στρεβλώσεων του ανταγωνισμού που προκύπτουν από τη χορήγηση ενίσχυσης, καθώς η HGAA δεν θα υπάρχει πλέον στην αγορά με αυτή τη μορφή.
            
         
               (151)
            
            
               Η Επιτροπή θεωρεί ότι η συνεχιζόμενη ασταθής κατάσταση στις χρηματοπιστωτικές αγορές, ιδιαίτερα στις χώρες της Νοτιοανατολικής Ευρώπης, δικαιολογεί τη μεγάλη προθεσμία (30ή Ιουνίου 2015) που παρέχεται για την πώληση των μονάδων στις εν λόγω χώρες. Η Επιτροπή επισημαίνει ότι οι επιχειρήσεις στην Αυστρία έχουν ήδη πωληθεί και ότι και αυτές οι επιχειρήσεις θα εξυγιανθούν σε περίπτωση που δεν έχει ολοκληρωθεί η πώληση έως την 30ή Ιουνίου 2014.
            
         
               (152)
            
            
               Συνολικά, η Επιτροπή επισημαίνει ότι ο υπόλοιπος συνολικός ισολογισμός και τα ΣΣΕ της HGAA θα μειωθούν έως το 2017 κατά περίπου 85 % (εφόσον η πώληση ολοκληρωθεί όπως έχει προγραμματιστεί).
            
         
               (153)
            
            
               Εκτός από αυτά τα εκτεταμένα μέτρα, η Αυστρία δεσμεύτηκε να απαγορεύσει αναφορές στην κρατική υποστήριξη για διαφημιστικούς σκοπούς, ενώ δεσμεύτηκε και ως προς την απαγόρευση επιθετικών επιχειρηματικών πρακτικών. Η Επιτροπή χαιρετίζει επίσης την απαγόρευση εξαγοράς, με την οποία διασφαλίζεται ότι η κρατική ενίσχυση δεν θα χρησιμοποιηθεί για την εξαγορά ανταγωνιστών, και ότι θα υπηρετήσει τον προβλεπόμενο σκοπό, δηλαδή τη χρηματοδότηση της διαδικασίας εξυγίανσης.
            
         
               (154)
            
            
               Η Επιτροπή εκφράζει τη λύπη της για το γεγονός ότι η Αυστρία έχει τηρήσει μόνο εν μέρει τις δεσμεύσεις που ανέλαβε στο πλαίσιο της απόφασης διάσωσης του Δεκεμβρίου 2012. Ωστόσο, η μη τήρηση ορισμένων από τις εν λόγω δεσμεύσεις, που είχαν περιορισμένη διάρκεια ισχύος, εξισορροπήθηκε, κατά την άποψη της Επιτροπής, από την πλήρη διάσπαση και εξυγίανση της τράπεζας.
            
         
               (155)
            
            
               Λαμβάνοντας υπόψη τις δεσμεύσεις και συνεκτιμώντας την καταλληλότητα της ίδιας συνεισφοράς, που ορίζεται στις αιτιολογικές σκέψεις 122 έως 138, και του επιμερισμού των βαρών, η Επιτροπή θεωρεί ότι υφίστανται επαρκείς διασφαλίσεις για τον περιορισμό δυνητικών στρεβλώσεων του ανταγωνισμού, παρά το υψηλό ποσό των ενισχύσεων που χορηγήθηκαν στην HGAA.
            
         
      ΤΕΛΙΚΑ ΣΥΜΠΕΡΑΣΜΑΤΑ
   
   
               (156)
            
            
               Λαμβάνοντας υπόψη τις δεσμεύσεις της Αυστρίας, συνάγεται το συμπέρασμα ότι η στρατηγική εξυγίανσης συνάδει με την ανακοίνωση περί αναδιάρθρωσης, η ενίσχυση για την εξυγίανση περιορίζεται στο ελάχιστο αναγκαίο ύψος και οι στρεβλώσεις του ανταγωνισμού διατηρούνται σε όσο το δυνατόν χαμηλότερο επίπεδο. Ως εκ τούτου, η ενίσχυση για την εξυγίανση είναι, σύμφωνα με το άρθρο 107 παράγραφος 3 στοιχείο β) της ΣΛΕΕ, συμβατή με την εσωτερική αγορά,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Τα ακόλουθα μέτρα συνιστούν κρατική ενίσχυση:
   
               α)
            
            
               η ανακεφαλαιοποίηση ύψους 900 εκατ. EUR στο πλαίσιο του προγράμματος έκτακτης βοήθειας στον τραπεζικό τομέα·
            
         
               β)
            
            
               η ανακεφαλαιοποίηση ύψους 450 εκατ. EUR στο πλαίσιο του προγράμματος έκτακτης βοήθειας στον τραπεζικό τομέα·
            
         
               γ)
            
            
               οι εγγυήσεις ύψους 1,35 δισεκατ. EUR στο πλαίσιο του προγράμματος έκτακτης βοήθειας στον τραπεζικό τομέα·
            
         
               δ)
            
            
               η εγγύηση στοιχείων ενεργητικού ύψους 100 εκατ. EUR·
            
         
               ε)
            
            
               η εγγύηση στοιχείων ενεργητικού ύψους 200 εκατ. EUR·
            
         
               στ)
            
            
               η ανακεφαλαιοποίηση ύψους 500 εκατ. EUR·
            
         
               ζ)
            
            
               η κρατική εγγύηση για κεφαλαιακά μέσα κατηγορίας 2 (Tier 2) μειωμένης εξασφάλισης με ονομαστική αξία 1 δισεκατ. EUR·
            
         
               η)
            
            
               το πιθανό μελλοντικό κεφάλαιο για την εξυγίανση της HGAA ύψους έως 5,4 δισεκατ. EUR·
            
         
               θ)
            
            
               η πιθανή μελλοντική ρευστότητα για την εξυγίανση της HGAA ύψους έως 3,3 δισεκατ. EUR.
            
         2.   Η κρατική ενίσχυση που αναφέρεται στην παράγραφο 1 είναι συμβατή με την εσωτερική αγορά ενόψει των δεσμεύσεων που ορίζονται στο παράρτημα.
   Άρθρο 2
   Η Αυστρία διασφαλίζει ότι το σχέδιο εξυγίανσης που υποβλήθηκε την 29η Ιουνίου 2013 και συμπληρώθηκε την 27η Αυγούστου 2013, περιλαμβανομένων των δεσμεύσεων που ορίζονται στο παράρτημα, τίθεται σε πλήρη εφαρμογή.
   Άρθρο 3
   Η παρούσα απόφαση απευθύνεται στη Δημοκρατία της Αυστρίας.
   
      Βρυξέλλες, 3 Σεπτεμβρίου 2013.
      
         
            Για την Επιτροπή
         
         Joaquín ALMUNIA
         
            Αντιπρόεδρος
         
      
   
   
      (1)  ΕΕ C 85 της 31.3.2010, σ. 21· ΕΕ C 266 της 1.10.2010, σ. 5· ΕΕ C 59 της 28.2.2013, σ. 34.
   
      (2)  Το παρόν καθεστώς ενισχύσεων εγκρίθηκε με την απόφαση της Επιτροπής, της 9ης Δεκεμβρίου 2008, στην υπόθεση κρατικής ενίσχυσης N 557/2008, Maßnahmen nach dem Finanzmarktstabilitäts- und dem Interbankmarktstärkungsgesetz für Kreditinstitute und Versicherungsunternehmen in Österreich (ΕΕ C 3 της 8.1.2009, σ. 2).
   
      (3)  Οι κάτοχοι πιστοποιητικών συμμετοχής (Partizipationsscheine) δεν έχουν δικαίωμα ψήφου.
   
      (4)  ΕΕ C 134 της 13.6.2009, σ. 31.
   
      (5)  ΕΕ L 83 της 27.3.1999, σ. 1.
   
      (6)  ΕΕ C 85 της 31.3.2010, σ. 21.
   
      (7)  ΕΕ C 266 της 1.10.2010, σ. 5.
   
      (8)  ΕΕ C 31 της 4.2.2012, σ. 13.
   
      (9)  Στο εξής SA.32554 (2009/C) Ενίσχυση αναδιάρθρωσης υπέρ του ομίλου Hypo Group Alpe Adria.
   
      (10)  ΕΕ C 59 της 28.2.2013, σ. 34.
   
      (11)  Δεν έχει δημοσιευθεί ακόμα.
   
      (12)  Δεν έχει δημοσιευθεί ακόμα.
   
      (13)  Βλέπε αιτιολογική σκέψη 4 και την απόφαση διάσωσης του Δεκεμβρίου 2009.
   
      (14)  Οι επιχειρήσεις Norica και HBInt Credit Management (CM), στις οποίες εξωτερικοί επενδυτές κατέχουν ποσοστό συμμετοχής 49 % έκαστος, τελούν επίσης υπό εκκαθάριση.
   
      (15)  Απόρρητες πληροφορίες.
   
      (16)  Ως αποτέλεσμα της διάσωσης της HGAA από την Αυστρία υπό αυτές τις προϋποθέσεις, η BayernLB έπρεπε να διαγράψει πλήρως τη λογιστική αξία της HGAA, ύψους 2,3 δισεκατ. EUR, και να παραιτηθεί από αξιώσεις έναντι της HGAA για ήδη χορηγηθείσα χρηματοδότηση ύψους 825 εκατ. EUR.
   
      (17)  Εν τω μεταξύ, η HGAA, σύμφωνα με δική της ερμηνεία του αυστριακού νόμου περί ιδίων κεφαλαίων, έπαυσε την καταβολή τόκων και χρεολυσίων για ορισμένα δάνεια της BayernLB. Η BayernLB αμφισβητεί την εν λόγω απόφαση και έχει ασκήσει προσφυγή με αίτημα την αποπληρωμή των δανείων με τόκους, όπως είχε αρχικά συμφωνηθεί. […].
   
      (18)  Κοινοποίηση προς την ΕΕ — Αναθεωρημένο σχέδιο αναδιάρθρωσης, Klagenfurt am Wörthersee, της 29.6.2013.
   
      (19)  Σύμφωνα με το σχέδιο, θα μπορούσε να ιδρυθεί μία νομικά ανεξάρτητη εταιρεία συμμετοχών της Νοτιοανατολικής Ευρώπης, ή θα μπορούσαν να διαχωριστούν τμήματα της HBInt (συμπεριλαμβανομένων των επίσημων πηγών αναχρηματοδότησης), έτσι ώστε οι μονάδες της Νοτιοανατολικής Ευρώπης να μπορέσουν να εξελιχθούν σε επιχειρήσεις που λειτουργούν ανεξάρτητα.
   
      (20)  Σε περίπτωση που η σύναψη της σύμβασης δεν επαρκεί, αντίθετα από το αναμενόμενο, η HGAA θα συνεχίσει τις προσπάθειές της για πώληση της HBA έως την 30ή Ιουνίου 2014. Σε περίπτωση που οι προσπάθειες αυτές αποτύχουν, η HBA οδηγείται στο υπό κατάργηση μέρος.
   
      (21)  Βλέπε παράρτημα, τμήμα IV.3.2.2.
   
      (22)  Το ποσό των […] εφαρμόζεται σύμφωνα με το ποσό των[…] στο τμήμα V.3.4 του καταλόγου δεσμεύσεων (βλέπε παράρτημα). Για τη διασφάλιση αναχρηματοδότησης ιδίου μετοχικού κεφαλαίου […], η HBI έχει τη δυνατότητα […], εφόσον κρίνεται απαραίτητο, με στόχο την πρόληψη ή την αντιστάθμιση υστέρησης ύψους […].
   
      (23)  Βλέπε υποσημείωση 14.
   
      (24)  Όπως εξηγείται στην υποσημείωση 16 […].
   
      (25)  Βλέπε, για παράδειγμα, την απόφαση κίνησης της διαδικασίας του 2009, αιτιολογική σκέψη 92, την απόφαση διάσωσης του Δεκεμβρίου 2009, αιτιολογική σκέψη 66, την απόφαση παράτασης του 2010, αιτιολογικές σκέψεις 31 έως 39, την απόφαση διάσωσης του Ιουλίου 2011, αιτιολογικές σκέψεις 39 έως 43, την απόφαση διάσωσης του Δεκεμβρίου 2012, αιτιολογική σκέψη 37.
   
      (26)  Βλέπε, μεταξύ άλλων, την απόφαση παράτασης του 2010, αιτιολογική σκέψη 31, και την απόφαση διάσωσης του Ιουλίου 2011, αιτιολογική σκέψη 40.
   
      (27)  Βλέπε, για παράδειγμα, την απόφαση παράτασης του 2010, αιτιολογική σκέψη 39.
   
      (28)  Βλέπε την απόφαση διάσωσης του Δεκεμβρίου 2009, αιτιολογική σκέψη 65.
   
      (29)  Βλέπε, μεταξύ άλλων, την απόφαση παράτασης του 2010, αιτιολογικές σκέψεις 34 και 38.
   
      (30)  Βλέπε, μεταξύ άλλων, την απόφαση διάσωσης του Δεκεμβρίου 2009, αιτιολογική σκέψη 66, την απόφαση παράτασης του 2010, αιτιολογικές σκέψεις 35 και 37, και την απόφαση διάσωσης του Ιουλίου 2011, αιτιολογική σκέψη 43.
   
      (31)  Βλέπε, μεταξύ άλλων, την απόφαση παράτασης του 2010, αιτιολογική σκέψη 36.
   
      (32)  Βλέπε την απόφαση κίνησης της διαδικασίας του 2009, αιτιολογική σκέψη 102.
   
      (33)  Βλέπε την απόφαση διάσωσης του Δεκεμβρίου 2009, αιτιολογική σκέψη 67.
   
      (34)  Βλέπε την απόφαση κίνησης της διαδικασίας του 2009, αιτιολογική σκέψη 98.
   
      (35)  Βλέπε την απόφαση κίνησης της διαδικασίας του 2009, αιτιολογική σκέψη 98, και την απόφαση παράτασης του Δεκεμβρίου 2010, αιτιολογική σκέψη 42.
   
      (36)  Βλέπε την απόφαση διάσωσης του Ιουλίου 2011, αιτιολογική σκέψη 44, και την απόφαση διάσωσης του Δεκεμβρίου 2012, αιτιολογική σκέψη 38.
   
      (37)  Αντικαταστάθηκε από την απόφαση της Επιτροπής της 5ης Φεβρουαρίου 2013 με τον ίδιο αριθμό, που δεν έχει ακόμη δημοσιευθεί.
   
      (38)  Καταχωρίστηκε ως T-427/12.
   
      (39)  ΕΕ C 216 της 30.7.2013, σ. 1, βλέπε ιδίως σημείο 6.
   
      (40)  ΕΕ C 195 της 19.8.2009, σ. 9.
   
      (41)  Βλέπε παράγραφο 20 της ανακοίνωσης περί αναδιάρθρωσης και παράγραφο 49 της ανακοίνωσης για την εφαρμογή των κανόνων περί κρατικών ενισχύσεων στα μέτρα που λήφθηκαν για τους χρηματοπιστωτικούς οργανισμούς στο πλαίσιο της τρέχουσας παγκόσμιας χρηματοπιστωτικής κρίσης («ανακοίνωση περί τραπεζικών υπηρεσιών») (ΕΕ C 270 της 25.10.2008, σ. 8).
   
      (42)  Πρβλ. την απόφαση του Δικαστηρίου της 13ης Σεπτεμβρίου 2010, Ελληνική Δημοκρατία κ.α. κατά Επιτροπής, συνεκδικαζόμενες υποθέσεις T-415/05, T-416/05 και T-423/05, Συλλογή 2010, I-4749, σκέψη 135.
   
      (43)  Η Επιτροπή σημειώνει θετικά το γεγονός ότι η Αυστρία αναλαμβάνει την υποχρέωση να διασφαλίσει ότι η αναλογία δανείων προς καταθέσεις των μονάδων που δεν έχουν οριστεί προς εξυγίανση προσανατολίζεται σε μια επιτυχημένη πώληση, είτε μέσω αντίστοιχης διαχείρισης νέου δανεισμού ή μέσω άλλων μέτρων για την τεχνητή ή αποδοτική μείωση της αναλογίας δανείων προς καταθέσεις (βλέπε δεσμεύσεις, τμήμα III, σημείο 4.1.8).
   
      (44)  […].
   
      (45)  Αυτό ισχύει για πιθανότητα αδυναμίας πληρωμής σε διάστημα ενός έτους της τάξης του […] % ή λιγότερο.
   
      ΠΑΡΑΡΤΗΜΑ
      
         Προκαταρκτικές παρατηρήσεις
      
      Οι ακόλουθες δεσμεύσεις αναλαμβάνονται από την Αυστρία αποκλειστικά έναντι της Ευρωπαϊκής Επιτροπής («Επιτροπή») ως μοναδικής αποδέκτριας και μόνο για τους σκοπούς της διαδικασίας SA.32554 (πρώην C 16/2009). Τρίτα μέρη δεν δύνανται εγείρουν αξιώσεις βάσει των εν λόγω δεσμεύσεων για συγκεκριμένη πρακτική της Αυστρίας και/ή του τραπεζικού ομίλου Hypo Alpe Adria («HGAA»).
      Οι δεσμεύσεις που περιέχονται στη δήλωση ανάληψης ευθύνης, τις οποίες ανέλαβε η Αυστρία έναντι της Επιτροπής με επιστολή που υπέβαλε την 30ή Νοεμβρίου 2012, και οι οποίες περιλαμβάνονται στο παράρτημα της απόφασης έγκρισης της Επιτροπής της 5ης Δεκεμβρίου 2012, C(2012) 9255 τελικό, αντικαθίστανται από τις δεσμεύσεις στο τμήμα B.III.3 και B.III.4.
      Εκτός εάν ορίζεται άλλως κατωτέρω, όλες οι δεσμεύσεις για κάθε εμπορεύσιμη μονάδα που αναφέρεται στο τμήμα B.II.1 ισχύουν μόνο έως την επανιδιωτικοποίηση της αντίστοιχης μονάδας, σύμφωνα με το τμήμα B.IV.3.
      
         Δεσμεύσεις
      
      I.   Εφαρμογή του σχεδίου αναδιάρθρωσης, εντολοδόχος παρακολούθησης
      
      Η Αυστρία διασφαλίζει ότι το σχέδιο αναδιάρθρωσης θα εφαρμοστεί πλήρως εντός των προθεσμιών που καθορίζονται σε κάθε περίπτωση. Η Αυστρία διασφαλίζει την παρακολούθηση της εφαρμογής του σχεδίου αναδιάρθρωσης και της εκπλήρωσης των δεσμεύσεων από εντολοδόχο παρακολούθησης. Ο ορισμός, τα καθήκοντα, οι υποχρεώσεις και η απαλλαγή του εντολοδόχου παρακολούθησης διέπονται από τη διαδικασία που περιγράφεται στο τμήμα Γ.
      II.   Ορισμοί
      
      1.   Εμπορεύσιμες μονάδες
      
      Οι «εμπορεύσιμες μονάδες», οι οποίες επανιδιωτικοποιούνται σύμφωνα με το τμήμα B.IV.3, είναι οι ακόλουθες εταιρείες (περιλαμβανομένων, κατά περίπτωση, των εταιρειών που ελέγχονται άμεσα και έμμεσα μόνο από αυτές):
      1.1.   HBA
      η Hypo Alpe-Adria-Bank AG, Κλάγκενφουρτ, Αυστρία («HBA»).
      1.2.   Νοτιοανατολική Ευρώπη/Δίκτυο Νοτιοανατολικής Ευρώπης
      
                  —
               
               
                  η Hypo Alpe Adria-Bank d.d., Λουμπλιάνα, Σλοβενία («HBS»)
               
            
                  —
               
               
                  η Hypo Leasing d.o.o., Λουμπλιάνα, Σλοβενία («HLS») ή ο νόμιμος διάδοχός της που προέκυψε από την εσωτερική αναδιάρθρωση της HGAA, εφόσον τίθεται προς εκποίηση·η εταιρεία αυτή περιορίζεται σε […] και […] χρηματοδοτικής μίσθωσης
               
            
                  —
               
               
                  η Hypo Alpe Adria-Bank-d.d., Ζάγκρεμπ, Κροατία («HBC») και η θυγατρική της, Hypo Alpe-Adria-Leasing d.o.o., Κροατία («HAALC»), των οποίων οι συναλλαγές περιορίζονται σε […]
               
            
                  —
               
               
                  η Hypo Alpe Adria-Bank-d.d., Μοστάρ, Βοσνία και Ερζεγοβίνη («HBFBiH»)
               
            
                  —
               
               
                  η Hypo Alpe-Adria-Bank a.d., Μπάνια Λούκα, Σερβική Δημοκρατία της Βοσνίας-Ερζεγοβίνης («HBRS») και η θυγατρική της, Hypo Alpe-Adria-Leasing d.o.o., Μπάνια Λούκα, Σερβική Δημοκρατία της Βοσνίας-Ερζεγοβίνης («HLRS»), των οποίων οι συναλλαγές είναι περιορισμένες σε […] χρηματοδοτικής μίσθωσης
               
            
                  —
               
               
                  η Hypo Alpe-Adria-Bank a.d., Ποντγκόριτσα, Μαυροβούνιο («HBM»)
               
            
                  —
               
               
                  η Hypo Alpe-Adria-Bank a.d., Βελιγράδι, Σερβία («HBSE»)
               
            2.   Υπό κατάργηση μέρος
      
      Στο υπό κατάργηση μέρος εκκαθαρίζονται συστηματικά οι τομείς συναλλαγών και τα χαρτοφυλάκια της HGAA που έχουν αναγνωριστεί ως μη στρατηγικά, καθώς και η Hypo-Alpe-Adria Bank SpA με έδρα στο Udine της Ιταλίας («HBI»), στο πλαίσιο των παραδοχών στις οποίες βασίστηκε η διατήρηση του κεφαλαίου και η ελάχιστη απώλεια της αξίας. Όλες οι εταιρείες/μονάδες που δεν αναφέρονται ρητά στο προηγούμενο μέρος II. 1 ανήκουν στο υπό κατάργηση μέρος. Το υπό κατάργηση μέρος περιλαμβάνει ειδικότερα:
      2.1.   Συμμετοχές εκκαθάρισης (Wind Down Participations)
      Μη στρατηγικές συμμετοχές σε επιχειρήσεις
      2.2.   Χρηματοοικονομικά στοιχεία της εκκαθάρισης (Wind Down Financials)
      
                  —
               
               
                  χαρτοφυλάκιο της HBInt., καθώς και πιστώσεις αναχρηματοδότησης για τις θυγατρικές (κυρίως Νοτιοανατολική Ευρώπη, ΗΒΙ) που έχουν παραμείνει στην HGAA
               
            
                  —
               
               
                  τα μεταβιβασμένα προς εκκαθάριση επιμέρους χαρτοφυλάκια μεμονωμένων θυγατρικών (HBA, HBI, δίκτυο τραπεζών Νοτιοανατολικής Ευρώπης) και της HLS
               
            
                  —
               
               
                  προς εκκαθάριση εταιρείες χρηματοδοτικής μίσθωσης (HLHU, HLUA, HLBG, HLG, HLC, HLMK, HLA, HLM, HETA, HLI, HRSE και HLSE)
               
            
                  —
               
               
                  μειοψηφικές συμμετοχές (Credit Management, Norica)
               
            2.3.   HBI
      Η Hypo Alpe Adria-Bank-S.p.A., Udine, Ιταλία («HBI»)
      III.   Γενικές δεσμεύσεις
      
      1.   Επιδίωξη συνετής, σταθερής και βιώσιμης επιχειρηματικής πολιτικής
      
      Η Αυστρία διασφαλίζει ότι η HGAA, κατά την υλοποίηση του σχεδίου αναδιάρθρωσης, εφαρμόζει συνετή και σταθερή επιχειρηματική πολιτική προσανατολισμένη στην αρχή της βιωσιμότητας, ελέγχει την καταλληλότητα των εσωτερικών συστημάτων παροχής κινήτρων στο πλαίσιο των σχετικών νομοθετικών και κανονιστικών διατάξεων, και μεριμνά ώστε τα συστήματα αυτά να μην συντελούν στην έκθεση σε αθέμιτους κινδύνους.
      2.   Μεταφορά κερδών
      
      Η Αυστρία διασφαλίζει ότι κάθε εμπορεύσιμη μονάδα —δηλαδή η HBA και το δίκτυο Νοτιοανατολικής Ευρώπης— καταβάλλει, έως την επανιδιωτικοποίησή της, ετήσιο κέρδος της στους ιδιοκτήτες της, στον βαθμό που αυτό επιτρέπεται από τον νόμο και δεν συνεπάγεται αφενός υστέρηση στα κανονιστικά ποσοστά ιδίου κεφαλαίου της αντίστοιχης εμπορεύσιμης μονάδας τα οποία ίσχυαν κατά την ημερομηνία της μεταφοράς των κερδών, και αφετέρου οικονομικά μειονεκτήματα για την εταιρεία. Η υποχρέωση αυτή ισχύει αντίστοιχα και για τις τυχόν ενδιάμεσες εταιρείες (συμμετοχών), για την HBI μέχρι την πλήρη εξυγίανσή της, καθώς και για την HBInt., εφόσον ελέγχεται από την Αυστρία.
      3.   Ίδια εισφορά
      
      Η απαγόρευση καταβολής τοκομεριδίων, όπως περιέχεται στη δήλωση ανάληψης ευθύνης της Αυστρίας, της 30ής Νοεμβρίου 2012, και στον αριθ. 11 του παραρτήματος της απόφασης έγκρισης της Επιτροπής της 5ης Δεκεμβρίου 2012, C(2012) 9255 τελικό, αντικαθίσταται από την ακόλουθη δέσμευση:
      3.1.   Απαγόρευση μη προβλεπόμενων από τον νόμο καταβολών μερισμάτων και τοκομεριδίων
      
               
                  3.1.1.
               
               
                  Η Αυστρία διασφαλίζει ότι, κατά τη διάρκεια της υλοποίησης του σχεδίου αναδιάρθρωσης, η HGAA δεν καταβάλλει μερίσματα και τοκομερίδια επί των οικείων κεφαλαιακών μέσων πρώτης (Tier 1) και δεύτερης (Tier 2) κατηγορίας πριν από την τελική έγκριση αυτών (συμπεριλαμβανομένων μετοχών, μεριδίων, υβριδικού κεφαλαίου και συμπληρωματικού κεφαλαίου), εκτός εάν η HGAA υποχρεούται διά νόμου να τα καταβάλει ακόμη και χωρίς ρευστοποίηση αποθεματικών ή με προηγούμενη συγκατάθεση από μέρους των υπηρεσιών της Επιτροπής.
               
            
               
                  3.1.2.
               
               
                  Στα κεφαλαιακά μέσα, όπως ορίζονται ανωτέρω, δεν περιλαμβάνονται τα κεφαλαιακά μέσα, οι μετοχές και/ή τα μερίδια που κατέχει η Αυστρία, εκτός εάν η καταβολή μερισμάτων ή τοκομεριδίων επί των κεφαλαιακών μέσων που κατέχει η Αυστρία συνεπάγεται υποχρέωση καταβολής προς άλλους.
               
            
               
                  3.1.3.
               
               
                  Η απαγόρευση καταβολής μερισμάτων σύμφωνα με το σημείο 3.1.1 δεν ισχύει για τις διανομές μερισμάτων των χρονικά περιορισμένων, μη λειτουργικών σε επίπεδο προώθησης «μειοψηφικών εταιρειών» […] και […] (δηλαδή δύο εταιρείες ειδικού σκοπού στις οποίες εξωτερικοί επενδυτές κατέχουν έκαστος το 49 %· η δραστηριότητα των εταιρειών ειδικού σκοπού περιορίζεται στην κατοχή ορισμένων χρεογράφων και στη διανομή των εσόδων από τα χρεόγραφα στην HBInt και στους μειοψηφικούς μετόχους υπό μορφή μερισμάτων, βλέπε τμήμα 5.3.4 του σχεδίου αναδιάρθρωσης), σε περίπτωση που η εν λόγω μη διανομή θα οδηγούσε σε ρευστοποίηση μιας εκ των εταιρειών αυτών, γεγονός που θα επηρέαζε αρνητικά τη συνολική κεφαλαιακή θέση της HGAA.
               
            3.2.   Απαγόρευση μη παρεχόμενων διά του νόμου ακυρώσεων ή επαναγορών
      
               
                  3.2.1.
               
               
                  Η Αυστρία διασφαλίζει ότι, κατά τη διάρκεια της υλοποίησης του σχεδίου αναδιάρθρωσης, η HGAA δεν ακυρώνει, επαναγοράζει ή τερματίζει πρόωρα με άλλον τρόπο κεφαλαιακά μέσα κατά την έννοια του ανωτέρω σημείου 3.1.1, εκτός εάν η HGAA υπέχει διά νόμου τέτοια υποχρέωση ακόμη και χωρίς ρευστοποίηση αποθεματικών ή με προηγούμενη συγκατάθεση των υπηρεσιών της Επιτροπής.
               
            
               
                  3.2.2.
               
               
                  Εξαιρούνται, με προηγούμενη συγκατάθεση των υπηρεσιών της Επιτροπής, ακυρώσεις, επαναγορές, και λοιποί τρόποι πρόωρης λήξης των κεφαλαιακών μέσων εάν:
                  
                              —
                           
                           
                              δεν οδηγούν σε μη προσωρινή μείωση των κανονιστικών δεικτών κεφαλαίου της HGAA, και
                           
                        
                              —
                           
                           
                              οι πληρωμές της HGAA σε πιστωτές, σε σχέση με την πρόωρη λήξη (όπως τιμή επαναγοράς, αποζημίωση), δεν υπερβαίνουν την αγοραία αξία του μέσου κατά τη στιγμή της λήξης, συν, κατά περίπτωση
                              
                                          —
                                       
                                       
                                          προσαύξηση που δεν υπερβαίνει το 10 % της εν λόγω αγοραίας αξίας, και/ή
                                       
                                    
                                          —
                                       
                                       
                                          πληρωμή στο μέγιστο ύψος της προεξοφλημένης τρέχουσας αξίας των τόκων που προκύπτουν για το μέσο έως την αρχική ληκτότητά του.
                                       
                                    
                        
            
               
                  3.2.3.
               
               
                  Ο πραγματικός προσδιορισμός της αγοραίας αξίας, όπως ορίζεται ανωτέρω, αντιστοιχεί, μετά από προηγούμενη διαβούλευση με τις αντίστοιχες υπηρεσίες της Επιτροπής:
                  
                              —
                           
                           
                              για τα εισηγμένα στο χρηματιστήριο μέσα: στη μέση τιμή του εν λόγω μέσου ή άλλων παρόμοιων μέσων κατά τον τελευταίο μήνα πριν από τη δημοσίευση της προσφοράς για την επαναγορά των σχετικών μέσων,
                           
                        
                              —
                           
                           
                              για άλλα μέσα: στην αξία που καθορίζεται με οποιονδήποτε άλλο κατάλληλο τρόπο και επαληθεύεται μέσω αξιολογήσεων του εν λόγω μέσου ή παρόμοιων μέσων από ανεξάρτητο τρίτο μέρος.
                           
                        
            4.   Δεσμεύσεις πρακτικής/Περιορισμοί των νέων συναλλαγών
      
      4.1.   Αντικατάσταση των δεσμεύσεων της 30ής Νοεμβρίου 2013 [παράρτημα της απόφασης έγκρισης της Επιτροπής, της 5ης Δεκεμβρίου 2012, C(2012) 9255 τελικό]
      Οι δεσμεύσεις που περιέχονται στη δήλωση ανάληψης ευθύνης, τις οποίες ανέλαβε η Αυστρία έναντι της Επιτροπής με επιστολή που υπέβαλε την 30ή Νοεμβρίου 2012, και οι οποίες περιλαμβάνονται στο παράρτημα της απόφασης έγκρισης της Επιτροπής, της 5ης Δεκεμβρίου 2012, C(2012) 9255 τελικό, αντικαθίστανται από τις ακόλουθες δεσμεύσεις:
      
               
                  4.1.1.
               
               
                  Η HGAA συνάπτει νέες συναλλαγές στον επιχειρηματικό τομέα χρηματοδότησης του δημοσίου (public finance) μόνο με μέγιστη διάρκεια […] και στον εταιρικό (corporate) επιχειρηματικό τομέα μόνο με μέγιστη διάρκεια […]. Στους δύο αυτούς τομείς, η σύναψη νέων συναλλαγών επιτρέπεται μόνο εάν η πιθανότητα αθέτησης («PD») ενός έτους του αντίστοιχου πιστωτικού ορίου ανέρχεται σε […] % ή λιγότερο. Επιπλέον, στον εταιρικό επιχειρηματικό τομέα πρέπει να διασφαλιστούν όλες οι νέες υποχρεώσεις με διάρκεια άνω των […] σύμφωνα με τις εσωτερικές οδηγίες της HGAA όσον αφορά τον δανεισμό και τη διαχείριση των πιστώσεων (Credit Policy) στο […] %. Απόκλιση από τους ανωτέρω περιορισμούς επιτρέπεται εφόσον οι τοπικές εποπτικές αρχές απαιτούν τη διατήρηση συγκεκριμένων χρηματοπιστωτικών μέσων. Από τους ανωτέρω περιορισμούς εξαιρούνται επίσης τα έντοκα γραμμάτια δημοσίου ή τα κρατικά ομόλογα (Treasury Bills) με μέγιστη διάρκεια […], τα οποία έχουν εκδοθεί από τη Σερβική Δημοκρατία της Βοσνίας-Ερζεγοβίνης και από την Ομοσπονδία της Βοσνίας και Ερζεγοβίνης, εάν η απόκτηση των εν λόγω χρεογράφων […].
               
            
               
                  4.1.2.
               
               
                  Η HGAA εκδίδει νέα λιανικά ενυπόθηκα δάνεια μόνο εάν ο δείκτης δανείου προς την αξία (Loan-to-Value - LTV) ανέρχεται στο μέγιστο ποσοστό του […] %. Η εκ νέου παραχώρηση λιανικών ενυπόθηκων δανείων επιτρέπεται μόνο με μέγιστο δείκτη δανείου ως προς την αξία […] %, εάν ο δείκτης χρέους ως προς τα έσοδα (debt-to-income ratio) του σχετικού πελάτη —που ορίζεται από την αναλογία του (καθορισμένου μέσω των τοπικών πιστωτικών γραφείων) ποσού των μηνιαίων υποχρεώσεων πληρωμής του πελάτη προς την HGAA και άλλα χρηματοπιστωτικά ιδρύματα ως προς το καθαρό μηνιαίο εισόδημά του— ανέρχεται σε […] % ή λιγότερο. Εφόσον υφίσταται τοπική νομοθεσία για τις ενυπόθηκες ομολογίες/τιτλοποιήσεις, κάθε νέα λιανική ενυπόθηκη πίστωση πρέπει επίσης να πληροί τα κριτήρια προκειμένου να είναι καταλογιστέα για την ασφαλιστική τοποθέτηση στο πλαίσιο της εν λόγω νομοθεσίας.
               
            
               
                  4.1.3.
               
               
                  Το εσωτερικό κόστος χρηματοδότησης (Funding Cost Matrix) πρέπει για κάθε νέα υποχρέωση (κατά την έννοια του ορισμού στο τμήμα 4.2) να βρίσκεται, στη συνολική διάρθρωση της ληκτότητας, σε κατάλληλη αναλογία με την κατάσταση αναχρηματοδότησης του αντίστοιχου υποκαταστήματος/θυγατρικής και να πληροί τις ακόλουθες ελάχιστες απαιτήσεις:
                  
                               
                           
                           
                              Euribor 3 m + […] % για όλες τις υποχρεώσεις έως […] έτη,
                           
                        
                               
                           
                           
                              Euribor 3 m + […] % για όλες τις υποχρεώσεις […] ετών ([…]),
                           
                        
                               
                           
                           
                              Euribor 3 m + […] % για όλες τις υποχρεώσεις άνω των […] ετών ([…]).
                           
                        Σε χώρες με ιδιαίτερα χαμηλή πιστοληπτική κατάταξη ισχύουν οι ανωτέρω ελάχιστες απαιτήσεις με τις ακόλουθες προσαυξήσεις: […]. Εκτός από τους περιορισμούς στη διάρκεια, σε επιχειρηματικό επίπεδο, στον τομέα δημόσιας χρηματοδότησης και στον εταιρικό τομέα (βλέπε τμήμα 4.1.1), δεν πρέπει να αναληφθούν στις προαναφερθείσες χώρες υποχρεώσεις με διάρκεια άνω των […] ετών. Οι ανωτέρω επιβαρύνσεις αναχρηματοδότησης μπορούν να μειωθούν σε μεμονωμένες περιπτώσεις, εφόσον τα στοιχεία ενεργητικού πληρούν τις νομικές και υλικές προϋποθέσεις για τιτλοποίηση και εάν έχει πράγματι προγραμματιστεί η χρήση τους για τιτλοποίηση [π.χ. ενυπόθηκες πιστώσεις, χρηματοδοτικές μισθώσεις, πιστώσεις για τις μικρές και μεσαίες επιχειρήσεις («ΜΜΕ») και δημόσια χρηματοδότηση] και αυτό βασίζεται σε εξασφαλίσεις που έχουν επαληθευτεί από τον εντολοδόχο παρακολούθησης (μεταξύ […] και […] μονάδων βάσης, ανάλογα με το ποσό της εξασφάλισης, […] μονάδες βάσης για υπερκάλυψη).
               
            
               
                  4.1.4.
               
               
                  Μετά τον προσδιορισμό του πραγματικού κόστους αναχρηματοδότησης (σύμφωνα με το σημείο 4.1.3) και του κόστους ανάληψης κινδύνου [το οποίο υπολογίζεται ως η σωρευτική αναμενόμενη ζημία (Expected Loss) επί του ποσού που δεν καλύπτεται από εγγυήσεις, με πρόσθετη έκπτωση (περικοπή) της τάξης του […] % επί της αξίας της εγγύησης] πρέπει να διασφαλιστεί, για κάθε νέο ύψος πίστωσης, ετήσια απόδοση ιδίων κεφαλαίων τουλάχιστον […] % (όπου πρέπει να συνεκτιμηθούν οι επιβαρύνσεις κατά τον υπολογισμό της απόδοσης των ιδίων κεφαλαίων). Οι υπηρεσίες της Επιτροπής μπορούν να άρουν με απλή «υπηρεσιακή επιστολή» την απαίτηση πραγματοποίησης της πρόσθετης περικοπής επί της αξίας των εγγυήσεων της τάξης του […] % για τους σκοπούς του υπολογισμού του κόστους ανάληψης κινδύνου, εφόσον ο εντολοδόχος παρακολούθησης δηλώσει σε αιτιολογημένη γνωμοδότηση ότι το υπάρχον σύστημα αξιολόγησης τραπεζικών εγγυήσεων είναι στο σύνολό του κατάλληλο και, συγκεκριμένα, ότι προβλέπει ήδη επαρκείς περικοπές.
               
            
               
                  4.1.5.
               
               
                  Η απόδοση ιδίων κεφαλαίων κατά την έννοια του προηγούμενου τμήματος υπολογίζεται καταρχήν βάσει των κανονιστικών κεφαλαιακών απαιτήσεων που έχουν κατανεμηθεί στην αντίστοιχη πίστωση. Η μέθοδος που χρησιμοποιείται επί του παρόντος από την HGAA για τον υπολογισμό των κεφαλαιακών απαιτήσεων όσον αφορά τις ατομικές πιστώσεις βασίζεται, ωστόσο, σε μια οικονομική προσέγγιση σύμφωνα με τον υπολογισμό του κόστους ανάληψης κινδύνου. Οι υπηρεσίες της Επιτροπής μπορούν να επιτρέψουν στην HGAA με απλή «υπηρεσιακής επιστολής» να συνεχίσει να χρησιμοποιεί την οικονομική της προσέγγιση για τον υπολογισμό των κεφαλαιακών απαιτήσεων για τις επιμέρους πιστώσεις, εάν ο εντολοδόχος παρακολούθησης επιβεβαιώσει ότι (i) η προσέγγιση υπολογισμού της HGAA είναι μεθοδολογικά συνεπής και (ii) η HGAA έχει αποδείξει ότι κατά τη χρήση της οικείας προσέγγισης υπολογισμού έχει επιτευχθεί ελάχιστη απόδοση ιδίων κεφαλαίων, η οποία ισοδυναμεί με ελάχιστη απόδοση […] % που έχει υπολογιστεί βάσει του κανονιστικού ιδίου κεφαλαίου τόσο σε επίπεδο χαρτοφυλακίου-στόχου όσο και για το πραγματικά υφιστάμενο χαρτοφυλάκιο.
               
            
               
                  4.1.6.
               
               
                  […] μπορούν να ανατεθούν μόνο σε πελάτες που διαθέτουν […]. Κατά παρέκκλιση επιτρέπονται:
                  
                              —
                           
                           
                              […],
                           
                        
                              —
                           
                           
                              η χορήγηση […] έως έναν μέγιστο ονομαστικό συνολικό όγκο […] EUR ετησίως, όπου η πιστοληπτική κατάταξη κάθε μεμονωμένου […] χορηγούμενου […] πρέπει να είναι τουλάχιστον […] ή μεγαλύτερη [σύμφωνα με την εσωτερική κλίμακα αξιολόγησης πιστοληπτικής ικανότητας (credit rating master scale) της HGAA].
                           
                        
            
               
                  4.1.7.
               
               
                  Η HGAA διασφαλίζει τον ετήσιο έλεγχο της πιστοληπτικής κατάταξης καθώς και τα πλήρη, τακτικά εκδιδόμενα έγγραφα σχετικά με τις πιστώσεις για κάθε πελάτη με έκθεση κινδύνου μεγαλύτερη από […] EUR. Η τήρηση των εν λόγω απαιτήσεων πρέπει να επαληθεύεται από τη διαχείριση κινδύνων στα κεντρικά γραφεία του ομίλου.
               
            
               
                  4.1.8.
               
               
                  Η Δημοκρατία της Αυστρίας έχει δεσμευτεί να διασφαλίσει ότι ο δείκτης δανείων προς καταθέσεις («LtD-Ratio») των εμπορεύσιμων μονάδων είναι προσανατολισμένος σε μια επιτυχημένη πώληση και, για τον σκοπό αυτόν, είτε η χορήγηση νέων δανείων τυγχάνει ανάλογης διαχείρισης είτε λαμβάνονται άλλα μέτρα για την (τεχνητή ή πραγματική) μείωση του δείκτη δανείων προς καταθέσεις. Η Δημοκρατία της Αυστρίας γνωρίζει ότι οι δείκτες δανείων προς καταθέσεις άνω του 100 % μπορεί να αποτελέσουν εμπόδιο για την επιτυχή πώληση μιας εμπορεύσιμης μονάδας.
               
            
               
                  4.1.9.
               
               
                  Η HGAA αντικαθιστά ή μετεκπαιδεύει υπευθύνους έκδοσης δανείων ή διαχειριστές λογαριασμών πελατών για τους οποίους έχει αποκαλυφθεί ότι διέπραξαν λάθη κατά τη διαδικασία έκδοσης δανείων ή ότι χορήγησαν δάνεια με χαμηλότερο από το σύνηθες επίπεδο κερδοφορίας.
               
            
               
                  4.1.10.
               
               
                  Η HGAA δεν αγοράζει μερίδια επιχειρήσεων ή τμήματα επιχειρήσεων (εφεξής αναφέρονται συλλογικά ως «μερίδια»), εκτός εάν ορίζεται άλλως παρακάτω. Με προηγούμενη συγκατάθεση της Επιτροπής, η HGAA μπορεί να αποκτήσει μερίδια, εάν αυτό είναι αναγκαίο λόγω ειδικών συνθηκών, για τη διασφάλιση ή διατήρηση της χρηματοπιστωτικής σταθερότητας ή του αποτελεσματικού ανταγωνισμού. Η HGAA μπορεί να αποκτήσει μερίδια χωρίς προηγούμενη συγκατάθεση της Επιτροπής, εφόσον (i) η αντίστοιχη τιμή αγοράς είναι μικρότερη από […] % του συνολικού ισολογισμού της HGAA κατά τον χρόνο της απόφασης της Επιτροπής, και (ii) το σύνολο όλων των τιμών αγοράς, οι οποίες καταβλήθηκαν από την HGAA καθ’ όλη τη φάση της αναδιάρθρωσης (δηλαδή, μέχρι την ολοκλήρωση της πώλησης του δικτύου της Νοτιοανατολικής Ευρώπης, βλέπε IV), δεν υπερβαίνει το […] % του συνολικού ισολογισμού της HGAA κατά τον χρόνο της απόφασης της Επιτροπής. Από την απαγόρευση εξαγοράς εξαιρούνται επίσης τα μερίδια τα οποία έχει διαχειριστεί ή εξαγοράσει η HGAA στο πλαίσιο των συνήθων συναλλαγών σε σχέση με τα μη εξυπηρετούμενα δάνεια ή στο πλαίσιο παρόμοιων τραπεζικών συναλλαγών.
               
            
               
                  4.1.11.
               
               
                  Η HGAA δεν μπορεί να ανατρέχει στην ενίσχυση για διαφημιστικούς σκοπούς.
               
            
               
                  4.1.12.
               
               
                  Η εφαρμογή των ανωτέρω μέτρων θα πρέπει να επανεξετάζεται κάθε τρίμηνο από εξωτερικό εντολοδόχο παρακολούθησης, ο οποίος θα υποβάλλει έκθεση στην Επιτροπή (βλέπε τμήμα Γ).
               
            4.2.   Πεδίο εφαρμογής των δεσμεύσεων («περιορισμοί νέων συναλλαγών») βάσει των σημείων 4.1.1. – 4.1.6
      Οι ανωτέρω περιορισμοί που ρυθμίζονται βάσει των σημείων 4.1.1. – 4.1.6. ισχύουν μόνο για νέες συναλλαγές, σύμφωνα με τους ακόλουθους ορισμούς:
      4.2.1.   Οριοθέτηση των τομέων «Corporate», «Public Finance» και «Retail»
      Οι τομείς «Corporate» και «Public Finance» αντιστοιχούν καταρχήν στους ισχύοντες ορισμούς των τομέων συναλλαγών της HGAA, αλλά με τις ακόλουθες τροποποιήσεις:
      
                  4.2.1.1.
               
               
                  Ο τομέας «Corporate» ορίζεται ως εξής:
                  Ο τομέας αυτός περιλαμβάνει όλες τις ιδιωτικές επιχειρήσεις (εξαιρουμένων των χρηματοπιστωτικών ιδρυμάτων), οι οποίες πληρούν τα ακόλουθα κριτήρια όσον αφορά τις πωλήσεις και/ή το άνοιγμα:
                  
                              —
                           
                           
                              συνολικές ετήσιες πωλήσεις ύψους […] EUR ή περισσότερο, ή
                           
                        
                              —
                           
                           
                              ακαθάριστο άνοιγμα τουλάχιστον […] EUR και στην Κροατία τουλάχιστον […] EUR. Η HGAA αναλαμβάνει την υποχρέωση να αποδείξει στον εντολοδόχο παρακολούθησης ότι το ισχύον όριο, ως προς την ανάληψη κινδύνων, για την οριοθέτηση του τομέα λιανικής στον εταιρικό τομέα συναλλαγών της HGAA στην Κροατία ανέρχεται στην πραγματικότητα σε […] EUR, και ότι ενδεχόμενη τροποποίηση του ορίου αυτού θα επέφερε δυσανάλογο κόστος.
                           
                        
            
                  4.2.1.2.
               
               
                  Τομέας «Public Finance»:
                  Ο τομέας αυτός αποτελείται από
                  
                              —
                           
                           
                              «κρατικούς φορείς δημόσιας εξουσίας», δηλαδή μονάδες οι οποίες μπορούν να ασκήσουν κρατική εξουσία, ήτοι είναι εξουσιοδοτημένες να εκδίδουν νόμους με γενικό δεσμευτικό χαρακτήρα ή άλλες δεσμευτικές διατάξεις· στην κατηγορία αυτή εμπίπτουν ιδίως τα κράτη, τα υπουργεία, οι αρχές κρατών και κυβερνήσεων, τα ιδρύματα κοινωνικής ασφάλισης κ.λπ.),
                           
                        
                              —
                           
                           
                              ανοίγματα που εξασφαλίζονται από ρητή εγγύηση ενός «κρατικού φορέα δημόσιας εξουσίας»,
                           
                        
                              —
                           
                           
                              «εθνικούς φορείς δημόσιας εξουσίας», δηλαδή οργανισμούς τοπικής αυτοδιοίκησης (ομόσπονδα κράτη, επαρχίες, περιφέρειες, πόλεις και δήμοι), καθώς και πολιτικές οντότητες εντός της Βοσνίας-Ερζεγοβίνης, ήτοι η Σερβική Δημοκρατία της Βοσνίας-Ερζεγοβίνης και η Ομοσπονδία της Βοσνίας και Ερζεγοβίνης), και
                           
                        
                              —
                           
                           
                              δημόσια ιδρύματα (φορείς του δημόσιου τομέα (1)), εφόσον απολαμβάνουν άμεση εγγύηση κρατικού ή εθνικού φορέα δημόσιας εξουσίας.
                           
                        Μονάδες και υπηρεσίες που δεν είναι ούτε κρατικοί ούτε εθνικοί δημόσιοι φορείς κατά την ως άνω οριζόμενη έννοια και δεν διαθέτουν άμεση εγγύηση από κρατικό ή εθνικό φορέα εξουσίας πρέπει να θεωρούνται ως (θεσμικοί) πελάτες του επιχειρηματικού τομέα και να αντιμετωπίζονται σύμφωνα με τις απαιτήσεις για το εταιρικό τμήμα συναλλαγών.
               
            
                  4.2.1.3.
               
               
                  Τομέας συναλλαγών «Retail»:
                  Ο τομέας αυτός αποτελείται από
                  
                              —
                           
                           
                              ιδιώτες,
                           
                        
                              —
                           
                           
                              όλους τους τύπους ΜΜΕ, δηλαδή ιδιωτικές επιχειρήσεις, ελεύθεροι επαγγελματίες και γεωργικές μονάδες, ανεξάρτητα από τη νομική μορφή τους, οι οποίες πληρούν τα ακόλουθα κριτήρια όσον αφορά τις πωλήσεις και το άνοιγμα:
                              
                                          —
                                       
                                       
                                          συνολικές ετήσιες πωλήσεις που δεν υπερβαίνουν τα […] EUR, και
                                       
                                    
                                          —
                                       
                                       
                                          ακαθάριστο άνοιγμα που δεν υπερβαίνει τα […] EUR ή (με την επιφύλαξη της προσκόμισης αποδείξεων βάσει του σημείου 4.2.1.1 περίπτωση 2) στην Κροατία δεν υπερβαίνει τα […] EUR.
                                       
                                    
                        
            4.2.2.   Νέες συναλλαγές στο πλαίσιο του τομέα «Corporate» και του τομέα «Public Finance»
      4.2.2.1.   Γενικοί ορισμοί
      Ως «νέες συναλλαγές» κατά την έννοια των περιορισμών νέων συναλλαγών βάσει των σημείων 4.1.1. έως 4.1.6. ορίζονται καταρχήν οι συναλλαγές σύμφωνα με τα ισχύοντα πρότυπα της HGAA περί αναφοράς κινδύνων, και περιλαμβάνουν:
      
                  —
               
               
                  συναφείς με τον κίνδυνο (2) πιστωτικές συναλλαγές ή συναλλαγές χρηματοδοτικής μίσθωσης με εξ ολοκλήρου νέο πελάτη (ή με όμιλο συνδεδεμένων πελατών) — δηλαδή «συναλλαγές νέων πελατών» [New ClientBusiness – NCB], ή
                  
               
            
                  —
               
               
                  την αύξηση των ανοιγμάτων στο πλαίσιο δανείων ή χρηματοδοτικής μίσθωσης με τους υπάρχοντες πελάτες σε βάση προϊόντος — δηλαδή «συναλλαγές αυξημένης ανάληψης κινδύνων» [Exposure Increasing Business - ExIB], και
               
            
                  —
               
               
                  την ανανέωση ή παράταση των υφιστάμενων ανοιγμάτων στο πλαίσιο δανείων ή χρηματοδοτικής μίσθωσης με τους υπάρχοντες πελάτες σε βάση προϊόντος για περίοδο μεγαλύτερη των […] — δηλαδή «συναλλαγές παρατεταμένης ανάληψης κινδύνων» [Exposure Prolonging Business - ExPB]
                      (3).
               
            4.2.2.2.   Πρόσθετα κριτήρια
      
                  —
               
               
                  Στο πλαίσιο των συναλλαγών αυξημένης ανάληψης κινδύνων, πρέπει να αξιολογηθεί η παρουσία νέων συναλλαγών σε επίπεδο ατομικών συναλλαγών. Συνεπώς, εάν ένας πελάτης προτίθεται να αυξήσει ένα υφιστάμενο άνοιγμα σε μετρητά, και σε αντάλλαγμα να μειώσει την ανάληψη κινδύνων από εγγυήσεις για το ίδιο ποσό, η αύξηση του ανοίγματος σε μετρητά εξακολουθεί να λογίζεται ως νέα συναλλαγή.
               
            
                  —
               
               
                  
                     Η χρηματοδοτική μίσθωση λογίζεται ως νέα πιστωτική συναλλαγή. Συνεπώς, οι νέες συναλλαγές (συναλλαγές νέων πελατών και συναλλαγές αυξημένης ανάληψης κινδύνων) πρέπει να ικανοποιούν πλήρως τις απαιτήσεις νέων συναλλαγών βάσει των ανωτέρω σημείων 4.1.1. έως 4.1.6..
               
            
                  —
               
               
                  Η λειτουργική μίσθωση λογίζεται ως νέα συναλλαγή κατά την έννοια των σημείων 4.1.1. έως 4.1.6. με τις ακόλουθες προϋποθέσεις:
                  
                              —
                           
                           
                              πρέπει να διατηρηθεί μια ελάχιστη πιστοληπτική ικανότητα […] και μια μέγιστη διάρκεια ισχύος σύμφωνα με τις διατάξεις των περιορισμών νέων συναλλαγών,
                           
                        
                              —
                           
                           
                              Η πλήρης εξασφάλιση παραμένει εφόσον η υπολειμματική αξία καλύπτεται εξ ολοκλήρου από την τρέχουσα λογιστική αξία (carrying value), υπό τον όρο ότι η υπολειμματική αξία ορίζεται αρκετά συντηρητικά· το τελευταίο συμβαίνει, εφόσον η υπολειμματική αξία αντιστοιχεί στην, ανακτήσιμη με υψηλή πιθανότητα, καθαρή αξία πώλησης (μετά την αφαίρεση του κόστους πώλησης) του υποκειμένου στα βιβλία της καταχωρισμένης μονάδας (booking entity).
                           
                        
            
                  —
               
               
                  Κάθε πιστωτική δέσμευση η οποία περιλαμβάνει ανοιχτά πιστωτικά όρια πρέπει να αντιστοιχεί στα νέα πρότυπα χορήγησης πίστωσης σύμφωνα με τα σημεία 4.1.1. έως 4.1.6.
               
            
                  —
               
               
                  Οι συναλλαγές εντός του ομίλου HGAA (π.χ. η αναχρηματοδότηση τοπικών τραπεζών, η χρηματοδοτική μίσθωση και άλλες συμμετοχές), καθώς και οι συναλλαγές στο πλαίσιο των απαιτήσεων διαχείρισης ρευστότητας της HGAA αποδίδονται στον τομέα των χρηματοπιστωτικών ιδρυμάτων.
               
            4.2.2.3.   Περιορισμοί
      Οι περιορισμοί νέων συναλλαγών σύμφωνα με τα σημεία 4.1.1. έως 4.1.6. δεν ισχύουν για τις ακόλουθες συναφείς με τον κίνδυνο συναλλαγές:
      
                  —
               
               
                  
                     Συναλλαγές με χρηματοπιστωτικά ιδρύματα σε σχέση με το βιβλίο ρευστότητας της HGAA, δηλαδή
                  
                              —
                           
                           
                              άμεσες πράξεις συναλλάγματος (δηλαδή intra-day settlement limits),
                           
                        
                              —
                           
                           
                              άμεσες προθεσμιακές πράξεις συναλλάγματος (FX Outrights) και πράξεις ανταλλαγής (swaps) μέγιστης διάρκειας […], εφόσον έχει συναφθεί συμφωνία συμψηφισμού και παροχής ασφάλειας (netting- and collateral-agreement) (ISDA με CSA) με μέγιστη τιμή κατωφλίου (= υλικά ακάλυπτο άνοιγμα) ύψους […] EUR,
                           
                        
                              —
                           
                           
                              δάνεια χρηματαγοράς (Money market loans), καταθετικές συναλλαγές και αντιστρεπτέες συναλλαγές με μέγιστη διάρκεια […] έκαστη, εφόσον το ανώτατο ποσό ανά αντισυμβαλλόμενο δεν θα υπερβαίνει συνολικά τα […] EUR και το αντίστοιχο εκδοθέν συνολικό ποσό δεν υπερβαίνει ανά πάσα στιγμή το μέγιστο ποσό των […] EUR,
                           
                        
                              —
                           
                           
                              χρηματοπιστωτικά παράγωγα (ανταλλαγές επιτοκίων — interest rate swaps) μέγιστης διάρκειας […], εφόσον έχει συναφθεί συμφωνία συμψηφισμού και παροχής ασφάλειας (ISDA με CSA) με τιμή κατωφλίου (= υλικά ακάλυπτο άνοιγμα) ύψους […] EUR.
                           
                        Η HGAA πρέπει να διασφαλίσει ότι τα επιμέρους όρια των αντισυμβαλλομένων για τα χρηματοπιστωτικά ιδρύματα θα λάβουν την έγκριση από τη διαχείριση κινδύνου των κεντρικών γραφείων της HGAA μόνο για τη μέγιστη διάρκεια […].
               
            
                  —
               
               
                  
                     Νέες χρηματοδοτήσεις, πιστωτικές παρατάσεις, αναχρηματοδοτήσεις (roll-over), αναδιαρθρώσεις και επαναπρογραμματισμός πιστώσεων προς προβληματικούς πελάτες (και όλους τους πελάτες στο πλαίσιο του τομέα ευθύνης του ομίλου / της τοπικής ομάδας αποκατάστασης και/ή πιστωτικής αποκατάστασης) με στόχο και με τη σαφώς τεκμηριωμένη προοπτική της επαναφοράς των μη εξυπηρετούμενων πιστωτικών δεσμεύσεων σε καθεστώς εξυπηρέτησης και/ή της δυνατότητας οριστικής αποκλιμάκωσης της εκκρεμούς ανάληψης κινδύνων, με την προϋπόθεση ότι η μέγιστη διάρκεια της νέας χρηματοδότησης που χορηγείται στο εν λόγω πλαίσιο δεν θα υπερβαίνει το/τα […]. Για κάθε μία από αυτές τις συναλλαγές θα πρέπει να παρέχεται επαρκής τεκμηρίωση, συμπεριλαμβανομένων ποσοτικών στοιχείων, που θα επιβεβαιώνει ότι η εκάστοτε συναλλαγή αποτελεί τον βέλτιστο τρόπο για να προκύψουν αξίες για την HGAA και ότι αυτό δεν θα καθυστερήσει απλώς τις ζημίες. Οι παράμετροι για την ποσοτική ανάλυση πρέπει να είναι επαρκώς συντηρητικές.
               
            
                  —
               
               
                  
                     Επεκτάσεις, παρατάσεις διάρκειας, αναδιαρθρώσεις και επαναπρογραμματισμός υφιστάμενης βιώσιμης ανάληψης κινδύνων (4) ή πελατών (ομίλου συνδεδεμένων πελατών), που δικαιολογούνται αντικειμενικά, είναι υπέρ του συμφέροντος της HGAA και δεν χορηγούνται για περίοδο άνω των […]. Για κάθε μία από αυτές τις συναλλαγές θα πρέπει να παρέχεται επαρκής τεκμηρίωση, συμπεριλαμβανομένων ποσοτικών στοιχείων, που θα επιβεβαιώνει ότι η εκάστοτε συναλλαγή αποτελεί τον βέλτιστο τρόπο για να προκύψουν αξίες για την HGAA και ότι αυτό δεν θα καθυστερήσει απλώς τις ζημίες. Οι παράμετροι για την ποσοτική ανάλυση πρέπει να είναι επαρκώς συντηρητικές.
               
            
                  —
               
               
                  
                     Πρόσθετες χρηματοδοτήσεις σε πελάτες που περιλαμβάνονται στον κατάλογο παρακολούθησης του ομίλου HGAA ή των τοπικών μονάδων, με στόχο και με τη σαφή και τεκμηριωμένη προοπτική να σταθεροποιηθεί η οικονομική κατάσταση των πελατών (συμπεριλαμβανομένης της αντιστάθμισης των κινδύνων των επιτοκίων και των συναλλαγματικών κινδύνων) και, κατά συνέπεια, να αποφευχθεί τυχόν αθέτηση υποχρέωσης καθώς και να επιτραπεί στους πελάτες να επιστρέψουν σε καθεστώς εξυπηρέτησης, υπό την προϋπόθεση ότι η μέγιστη διάρκεια των επιπρόσθετων χρηματοδοτήσεων που χορηγήθηκαν στο πλαίσιο αυτό δεν υπερβαίνει το/τα […]. Για κάθε μία από αυτές τις συναλλαγές θα πρέπει να παρέχεται επαρκής τεκμηρίωση, συμπεριλαμβανομένων ποσοτικών στοιχείων, που θα επιβεβαιώνει ότι η εκάστοτε συναλλαγή αποτελεί τον βέλτιστο τρόπο για να προκύψουν αξίες για την HGAA και ότι αυτό δεν θα καθυστερήσει απλώς τις ζημίες. Οι παράμετροι για την ποσοτική ανάλυση πρέπει να είναι επαρκώς συντηρητικές.
               
            
                  —
               
               
                  Συναλλαγές,
                  
                              —
                           
                           
                              οι οποίες καλύπτονται εξ ολοκλήρου και καθ’ όλη τη διάρκεια χορήγησης πιστώσεων με άμεσα εκτελεστές εγγυήσεις σε μετρητά, οι οποίες δεν διασφαλίζονται μέσω τρίτων, εφόσον η πιστοληπτική κατάταξη του δανειολήπτη δεν είναι κατώτερη του […], Ή
                           
                        
                              —
                           
                           
                              οι οποίες εξασφαλίζονται πλήρως από εγγύηση ή εξασφάλιση ενός χρηματοπιστωτικού ιδρύματος («τραπεζική εγγύηση» ή «bank guarantee»), υπό την προϋπόθεση ότι η πιστοληπτική κατάταξη του εγγυητή δεν είναι κατώτερη του […].
                           
                        
            
                  —
               
               
                  
                     Επεκτάσεις ανάληψης κινδύνων λόγω μεταβολών των συναλλαγματικών ισοτιμιών, διακυμάνσεων στην τιμή της αγοράς όσον αφορά τα παράγωγα και εξέλιξη των τιμών της αγοράς όσον αφορά τα ομολογιακά δάνεια.
               
            
                  —
               
               
                  
                     Μετατροπή υφιστάμενων πιστώσεων σε ξένο νόμισμα σε πιστώσεις σε EUR, εάν το νόμισμα ισολογισμού του σχετικού πελάτη είναι EUR, κούνα ή μετατρέψιμο μάρκο, το συνολικό άνοιγμα μετατρέπεται με βάση τις τρέχουσες συναλλαγματικές ισοτιμίες και η τάξη εξασφαλίσεων της HGAA παραμένει αμετάβλητη ή βελτιώνεται.
               
            
                  —
               
               
                  Νέες συναλλαγές, για τις οποίες έχει ήδη αποσταλεί στον πελάτη προσφορά που έχει συμφωνηθεί μεταξύ της αρμόδιας τοπικής μονάδας ανάληψης κινδύνων και της αντίστοιχης μονάδας πωλήσεων («όροι λειτουργίας» — term sheet) πριν από την 1η Ιανουαρίου 2013 και έχει γίνει αποδεκτή από τον πελάτη, στον βαθμό που η HGAA είναι αποδεδειγμένα υποχρεωμένη από τον νόμο να καταβάλει πληρωμή.
               
            
                  —
               
               
                  Συναλλαγές που έχουν ολοκληρωθεί στο πλαίσιο χρήσης μέσων από το πρόγραμμα των τραπεζών ανάπτυξης και των υπερεθνικών χρηματοπιστωτικών ιδρυμάτων (π.χ. ΕΤΕπ, ΕΤΑΑ, HBOR, SID κ.λπ.) ή στο πλαίσιο επιδοτούμενων πιστωτικών προγραμμάτων που προσφέρουν κρατικοί/εθνικοί δημόσιοι φορείς, εφόσον διατηρείται όριο πιστοληπτικής ικανότητας […] και η μέγιστη διάρκεια των πιστώσεων είναι […]. Η συμμετοχή σε επιδοτούμενα πιστωτικά προγράμματα με την παραπάνω έννοια επιτρέπεται μόνο εφόσον τα προγράμματα φέρουν χαρακτηριστικά μείωσης του πιστωτικού κινδύνου […]. Το τελευταίο πρέπει να επαληθευτεί και να επιβεβαιωθεί από τον εντολοδόχο παρακολούθησης πριν από τη συμμετοχή της HGAA στο πρόγραμμα.
               
            
                  —
               
               
                  
                     Χρηματοδοτήσεις εντός του ομίλου (ιδίως πιστώσεις αναχρηματοδότησης) σε άλλες μονάδες του ομίλου HGAA για τους σκοπούς της εξαγοράς διάσωσης («repossessions») των εξασφαλίσεων και των αξιών στοιχείων ενεργητικού στο πλαίσιο δικαστικής και εξωδικαστικής διαδικασίας πλειστηριασμού ή πώλησης.
               
            
                  —
               
               
                  Την εκ νέου ταξινόμηση των υποχρεώσεων χρηματοδοτικής μίσθωσης, δηλαδή των λειτουργικών μισθώσεων σε συναλλαγές χρηματοδοτικών μισθώσεων, εάν έτσι ο κίνδυνος στον οποίον εκτίθενται τα στοιχεία ενεργητικού (asset risk) μπορεί να μετατραπεί πλήρως σε κίνδυνο αντισυμβαλλομένου (counterparty risk) (δηλαδή, όταν όλοι οι κίνδυνοι και τα οφέλη που συνδέονται με την κυριότητα των αντικειμένων της μίσθωσης μεταβιβαστούν από τον εκμισθωτή στον μισθωτή).
               
            
                  —
               
               
                  Την εκπλήρωση υφιστάμενων συμβατικών υποχρεώσεων [π.χ. «ακίνητα υπό κατασκευή», «ενεργοποίηση αγαθών προοριζόμενων για χρηματοδοτική μίσθωση που δεν έχουν ακόμη εκμισθωθεί» (= leases-to-go)], εφόσον η σύμβαση ή η τοπική νομοθεσία δεν παρέχει τη δυνατότητα πλήρους ή μερικής καταγγελίας της υποχρέωσης [για παράδειγμα, στο πλαίσιο των ειδικών όρων της σύμβασης (ρήτρες-covenants)].
               
            4.2.3.   Νέες συναλλαγές στον τομέα «retail»
      Σύμφωνα με το σημείο 4.2.2.1 και τις αρχές της ορθής αναφοράς κινδύνου, ως «νέα συναλλαγή» για τον τομέα της λιανικής τραπεζικής νοείται:
      
                  i)
               
               
                  Μια συναφής με τον κίνδυνο πιστωτική συναλλαγή ή συναλλαγή χρηματοδοτικής μίσθωσης (για παράδειγμα, ένα δάνειο ή ένα πιστωτικό όριο), η οποία πρέπει να θεωρηθεί ως προϊόν λιανικής πίστωσης ή χρηματοδοτικής μίσθωσης το οποίο χορηγείται εκ νέου σε έναν νέο ή υφιστάμενο πελάτη (ή λογιστική αρχή), 
                        Ή
                     
                  
               
            
                  ii)
               
               
                  Για προϊόντα λιανικής με ανέκκλητα όρια πιστώσεων ή προϊόντα λιανικής με βάση το όριο («limit based»), που ήδη διατηρεί ένας πελάτης, όπως υπεραναλήψεις, πιστωτικές κάρτες και πιστωτικά όρια (κεφάλαια κίνησης) ΜΜΕ, η διαφορά μεταξύ του πρόσφατα χορηγηθέντος (υψηλότερου) ορίου και του παλαιού (χαμηλότερου) ορίου, 
                        Ή
                     
                  
               
            
                  iii)
               
               
                  Για προϊόντα λιανικής με τακτική απόσβεση («amortizing»), που ήδη διατηρεί ένας πελάτης, όπως όλες οι μορφές πιστώσεων με δόσεις, η διαφορά μεταξύ του πρόσφατα χορηγηθέντος (μεγαλύτερου) ποσού του δανείου και του παλαιού (χαμηλότερου) ποσού του δανείου.
               
            4.2.3.1.   Περαιτέρω ορισμοί και απόψεις
      
                  i)
               
               
                  Έως ότου η HGAA να είναι σε θέση να παρουσιάσει στοιχειώδη αύξηση της ανάληψης κινδύνων, όπως αναφέρεται στο σημείο 4.2.3 ii) και iii), στο πλαίσιο της αναφοράς, η αύξηση της ανάληψης κινδύνων σε σχέση με έναν υφιστάμενο (σε βάση προϊόντος) πελάτη λογίζεται ως νέα συναλλαγή. Σημείωση: Η μείωση της συχνότητας των δόσεων (π.χ. από μηνιαία σε τριμηνιαία βάση) λογίζεται ως νέα συναλλαγή.
               
            
                  ii)
               
               
                  
                     Οριακές/ασήμαντες αυξήσεις της ανάληψης κινδύνων (έως […] EUR), οι οποίες προκαλούνται από επιβαρύνσεις συναλλαγής, κεφαλαιοποιημένους τόκους/τέλη κ.λπ., ιδιαίτερα εκείνες που σχετίζονται με τις συναλλαγές που παρατίθενται στο σημείο 4.2.3.2 (π.χ. μετατροπές νομισμάτων, αναδιαρθρώσεις, ενοποιήσεις, ανανεώσεις κ.λπ.), ουδέποτε λογίζονται ως νέες συναλλαγές.
               
            
                  iii)
               
               
                  Όσον αφορά λιανικές συναλλαγές αυξημένης ανάληψης κινδύνων, καθορίζεται η παρουσία ή απουσία νέων συναλλαγών σε ατομικό επίπεδο συναλλαγών, έτσι ώστε οι αυξήσεις της ανάληψης κινδύνων για ένα προϊόν (ενός πελάτη) να μην μπορούν να αντισταθμιστούν με τις μειώσεις της ανάληψης κινδύνων για διαφορετικό προϊόν. Επίσης, δεν επιτρέπεται ο συμψηφισμός («netting») των δανείων προς τους πελάτες με τις καταθέσεις των πελατών.
               
            
                  iv)
               
               
                  Η χρηματοδοτική μίσθωση λογίζεται ως πιστωτικό κεφάλαιο και, ως εκ τούτου, σύμφωνα με το σημείο 4.2.3, θεωρείται νέα συναλλαγή, η οποία υπόκειται στους περιορισμούς των νέων συναλλαγών.
               
            
                  v)
               
               
                  Η λειτουργική μίσθωση (operating leasing) λογίζεται ως νέα συναλλαγή, εφόσον εμπίπτει στο σημείο 4.2.3 και υπόκειται στους περιορισμούς των νέων συναλλαγών.
               
            
                  vi)
               
               
                  Ο αναχαρακτηρισμός των συμβάσεων χρηματοδοτικής μίσθωσης (π.χ. λειτουργική μίσθωση σε χρηματοδοτικές μισθώσεις) δεν νοείται ως νέα επιχείρηση, εκτός εάν οδηγεί σε επέκταση της ανάληψης κινδύνων κατά κανονιστική ή οικονομική έννοια.
               
            4.2.3.2   Περιορισμοί/Εξαιρέσεις
      Οι ακόλουθες συναφείς με τον κίνδυνο συναλλαγές πρέπει να αντιμετωπίζονται χωριστά:
      
                  —
               
               
                  Όλες οι προσφορές των πιστώσεων λιανικής, που εκδόθηκαν σε πελάτη πριν από την 1η Ιανουαρίου 2013, δεν εμπίπτουν στο πεδίο εφαρμογής των περιορισμών των νέων συναλλαγών, όταν έχουν γίνει αποδεκτές από τον εκάστοτε πελάτη εντός της προθεσμίας αποδοχής που απορρέει από το δίκαιο της αντίστοιχης χώρας. Προσφορές πιστώσεων λιανικής, οι οποίες εκδόθηκαν μετά την 1η Ιανουαρίου 2013, υπόκεινται στις δεσμεύσεις του σημείου 4.1.
               
            
                  —
               
               
                  Πιστώσεις λιανικής οι οποίες υποστηρίζονται από τράπεζες ανάπτυξης και υπερεθνικά χρηματοπιστωτικά ιδρύματα (π.χ. ΕΤΕπ, ΕΤΑΑ, HBOR, SID κ.λπ.) ή επιδοτούμενα προγράμματα που υποστηρίζονται από κρατικούς/ημικρατικούς ασφαλιστικούς ή πιστωτικούς οργανισμούς ή φορείς του δημόσιου τομέα, δεν υπόκεινται στους περιορισμούς των νέων συναλλαγών.
               
            
                  —
               
               
                  
                     Αναδιαρθρώσεις των πιστώσεων λιανικής ή των συμβάσεων χρηματοδοτικής μίσθωσης, που έχουν χορηγηθεί σε φυσικά πρόσωπα (ιδιώτες) και δεν υπερβαίνουν το ανώτατο ποσό των […] EUR, δεν λογίζονται ως νέες συναλλαγές, εφόσον δεν οδηγούν σε αύξηση της ανάληψης κινδύνων. Πρέπει να τηρούνται οι ακόλουθες αρχές:
                  
                              —
                           
                           
                              οι αναδιαρθρώσεις θα πρέπει να είναι πάντα ουδέτερες ως προς την τρέχουσα αξία (NPV-neutral),
                           
                        
                              —
                           
                           
                              στο πλαίσιο της αναδιάρθρωσης, ΔΕΝ πρέπει να αυξηθεί η ανάληψη κινδύνων έναντι του πελάτη,
                           
                        
                              —
                           
                           
                              δεν πρέπει να χορηγηθούν νέοι πόροι στον πελάτη ούτε κατά τη διάρκεια της διαδικασίας αναδιάρθρωσης ούτε στο πλαίσιο της αναδιαρθρωμένης χρηματοδότησης,
                           
                        
                              —
                           
                           
                              αναδιαρθρώσεις μπορούν να πραγματοποιηθούν μόνο εάν ο πελάτης αποδείξει ικανότητα και προθυμία να εξυπηρετήσει την αναδιαρθρωμένη χρηματοδότηση,
                           
                        
                              —
                           
                           
                              αναδιαρθρώσεις δεν μπορούν να πραγματοποιηθούν εάν έχει ασκηθεί αγωγή για τον πελάτη (από τρίτους), εάν έχει κινηθεί αναγκαστική εκτέλεση εις βάρος του ή εάν έχει άλλως περιοριστεί η επιχειρηματική του ικανότητα λόγω νομικής διαδικασίας.
                           
                        Εάν ο πελάτης δεν είναι φυσικό πρόσωπο (ιδιώτης), αλλά ΜΜΕ (επιχείρηση) (και ως εκ τούτου δεν πληρούται η προαναφερθείσα προϋπόθεση εφαρμογής), εφαρμόζονται οι κανόνες που ισχύουν σε σχέση με τους εταιρικούς πελάτες όσον αφορά την αναδιάρθρωση (κατά την έννοια μιας μεγιστοποίησης ανάκτησης) και οι περιορισμοί ληκτότητας.
               
            
                  —
               
               
                  Η ανταλλαγή υφιστάμενων ανοιγμάτων από διαφορετική κατηγορία πελατών χωρίς επέκταση της ανάληψης κινδύνων δεν λογίζεται ως νέα συναλλαγή. Αυτό αφορά ειδικότερα την ανάληψη κινδύνων σε σχέση με τη χρηματοδότηση έργων για εταιρικούς πελάτες (π.χ. για την κατασκευή ιδιόκτητων κατοικιών), η οποία τελικά καταλήγει σε πελάτες λιανικής (π.χ. με την ανάληψη των εν λόγω πιστώσεων για την αγορά των κατοικιών). Στην εν λόγω περίπτωση, η ανάληψη κινδύνων μεταβιβάζεται από τον εταιρικό τομέα στον τομέα λιανικής τραπεζικής. Ισχύουν, ωστόσο, οι παρακάτω περιορισμοί:
                  
                              —
                           
                           
                              ο μέγιστος δείκτης δανείου ως προς την αξία είναι […] %, και
                           
                        
                              —
                           
                           
                              ο συνολικός ετήσιος όγκος της νέας συναλλαγής είναι κατ’ ανώτατο όριο […] % του ετήσιου συνολικού όγκου των νέων συναλλαγών όσον αφορά τις λιανικές ενυπόθηκες πιστώσεις στην εκάστοτε χώρα.
                           
                        
            
                  —
               
               
                  Αυξήσεις της συνολικής ανάληψης κινδύνων των πιστώσεων λιανικής, ως αποτέλεσμα της συσσώρευσης τόκων, τελών ή ως αποτέλεσμα άλλων μορφών κεφαλαιοποίησης του χρέους (κυρίως σε σχέση με μη εξυπηρετούμενες ή αναδιαρθρωμένες πιστώσεις) δεν λογίζονται ως νέες συναλλαγές.
               
            
                  —
               
               
                  Η αναδιάρθρωση των υποχρεώσεων για πελάτες λιανικής (στο εσωτερικό των καταχωρισμένων μονάδων της HGAA ή της περιοχής ελέγχου) θεωρείται ως μέρος της αναδιάρθρωσης, εάν η ανάληψη κινδύνων που συνδέεται με τη νέα ενοποιημένη πίστωση δεν υπερβαίνει το ποσό των […] EUR ([…] EUR στην Κροατία, εάν γίνει δεκτό από τον εντολοδόχο παρακολούθησης, πρβλ. 4.2.1.3). Σε περίπτωση που η ανάληψη κινδύνων υπερβαίνει το εν λόγω ποσό, τίθενται σε εφαρμογή οι περιορισμοί ληκτότητας που ισχύουν για τους εταιρικούς πελάτες.
                  Εάν, ωστόσο, η ανάληψη κινδύνων που σχετίζεται με νέα ενοποιημένη λιανική πίστωση είναι (σημαντικά) υψηλότερη από το ποσό του ανοίγματος που συνδέεται με τις ενοποιημένες πιστώσεις, τότε η διαφορά λογίζεται ως νέα συναλλαγή σύμφωνα με το σημείο 4.2.3 ii.) και iii.). Ωστόσο, εφόσον δεν έχουν υλοποιηθεί ακόμη οι αντίστοιχες δυνατότητες αναφοράς, εφαρμόζεται το σημείο 4.2.3.1 i).
               
            
                  —
               
               
                  Οι αποκαλούμενες «πιστωτικές αυξήσεις» («loan top-ups») των πιστώσεων λιανικής δεν λογίζονται ως νέες συναλλαγές, εάν η επιλογή για αύξηση της αρχικής πιστωτικής σύμβασης έχει ρητώς παρασχεθεί, δεν μπορούσε να ακυρωθεί ή να ανακληθεί από την HGAA και απαιτούσε μόνο την εκπλήρωση ορισμένων πιστωτικών όρων από τον πελάτη, χωρίς όμως να απαιτείται η διεξαγωγή τυποποιημένου πιστωτικού ελέγχου. Στην περίπτωση άλλων μορφών πιστωτικών αυξήσεων των πιστώσεων λιανικής, η διαφορά μεταξύ του παλαιού πιστωτικού ποσού και του νέου πιστωτικού ποσού λογίζεται, σύμφωνα με το σημείο 4.2.3 ii) και iii), ως νέες συναλλαγές. Ωστόσο, εφόσον δεν έχουν υλοποιηθεί ακόμη οι αντίστοιχες δυνατότητες αναφοράς, εφαρμόζεται το σημείο 4.2.3.1 i).
               
            
                  —
               
               
                  Οι αποκαλούμενες «μετατροπές νομίσματος» («currency switches»), δηλαδή η μετατροπή πίστωσης σε ξένο νόμισμα ενός πελάτη λιανικής (ή πίστωσης που συνδέεται με ξένο νόμισμα) σε πίστωση στο εθνικό νόμισμα, χωρίς ουσιαστική αύξηση της ανάληψης κινδύνων (έως […] EUR), δεν λογίζονται ως νέες συναλλαγές. Σε περίπτωση σημαντικής αύξησης της ανάληψης κινδύνων, η διαφορά μεταξύ του παλαιού πιστωτικού ποσού/της παλαιάς ανάληψης κινδύνων και του νέου πιστωτικού ποσού/της νέας ανάληψης κινδύνων λογίζεται, σύμφωνα με το σημείο 4.2.3 ii) και iii), ως νέα συναλλαγή. Ωστόσο, εφόσον δεν έχουν υλοποιηθεί ακόμη οι αντίστοιχες δυνατότητες αναφοράς, εφαρμόζεται το σημείο 4.2.3.1 i).
               
            
                  —
               
               
                  Οι πιστώσεις λιανικής που χορηγούνται για την εκ νέου διάθεση στην αγορά ή την εκ νέου χρηματοδοτική μίσθωση ιδιόκτητων περιουσιακών στοιχείων και εξασφαλίσεων, δεν λογίζονται ως νέες συναλλαγές. Ισχύουν οι ακόλουθοι περιορισμοί:
                  
                              —
                           
                           
                              για την εκ νέου διάθεση στην αγορά κατοικιών και άλλων ακινήτων είναι επιτρεπτός μέγιστος δείκτης δανείου ως προς την αξία της τάξης του […] %, και ο συνολικός ετήσιος όγκος αυτών των νέων συναλλαγών δεν υπερβαίνει το […] %, κατ’ ανώτατο όριο, του ετήσιου συνολικού όγκου των νέων λιανικών συναλλαγών σε ενυπόθηκα δάνεια στην εκάστοτε χώρα,
                           
                        
                              —
                           
                           
                              για οχήματα και εξοπλισμό (equipment) ο συνολικός ετήσιος όγκος νέων συναλλαγών ανέρχεται στο […] %, κατ’ ανώτατο όριο, του ετήσιου συνολικού όγκου των νέων συναλλαγών λιανικής όσον αφορά τα οχήματα και τον εξοπλισμό στην εκάστοτε χώρα.
                           
                        
            
                  —
               
               
                  Η εκτέλεση υφιστάμενων συμβάσεων και η εκπλήρωση υφιστάμενων υποχρεώσεων (π.χ. ακίνητα υπό κατασκευή, ενεργοποίηση αγαθών χρηματοδοτικής μίσθωσης που δεν έχουν ακόμη εκμισθωθεί) δεν λογίζονται ως νέες συναλλαγές.
                  
               
            IV.   Επανιδιωτικοποίηση των εμπορεύσιμων μονάδων
      
      1.   Μείωση του συνολικού ισολογισμού και μείωση της παρουσίας στην αγορά
      
      
               
                  1.1.
               
               
                  Κατά την 31.12.2008 η HGAA λειτουργούσε ως διεθνής χρηματοπιστωτικός όμιλος με 384 γραφεία σε δώδεκα χώρες (Αυστρία, Ιταλία, Σλοβενία, Κροατία, Βοσνία και Ερζεγοβίνη, Σερβία, Μαυροβούνιο, Βουλγαρία, Γερμανία, πΓΔΜ, Ουκρανία, Ουγγαρία) στον τραπεζικό τομέα (τομέας λιανικής τραπεζικής, εταιρικός τομέας και δημόσιος τομέας), στον τομέα χρηματοδοτικής μίσθωσης (τομέας λιανικής, εταιρικός τομέας, ακίνητα, αυτοκίνητα, εξοπλισμός), καθώς και με συμμετοχές συνολικού ύψους 43,34 δισεκατ. EUR και σταθμισμένα στοιχεία ενεργητικού («ΣΣΕ») ύψους 32,83 δισεκατ. EUR.
               
            
               
                  1.2.
               
               
                  Μετά την κρατικοποίηση, η HGAA αποσύρθηκε από το σύνολο των νέων συναλλαγών στη Βουλγαρία, την πΓΔΜ, την Ουκρανία, την Ουγγαρία και τη Γερμανία και έπαυσε το σύνολο των μη στρατηγικών δραστηριοτήτων. Οι θυγατρικές μονάδες στις χώρες αυτές υπάχθηκαν στο υπό κατάργηση μέρος (wind down) και επί του παρόντος υπόκεινται σε συντεταγμένη εκκαθάριση. Η στρατηγική επανατοποθέτηση επέφερε το κλείσιμο δώδεκα από τα συνολικά 18 καταστήματα που υπήρχαν στις «χώρες εκκαθάρισης», δηλαδή στη Βουλγαρία, την πΓΔΜ, την Ουκρανία, την Ουγγαρία και τη Γερμανία.
               
            
               
                  1.3.
               
               
                  Οι δραστηριότητες που διατηρούσε η HGAA κατά την 31.12.2012 στην αγορά, δηλαδή οι «εμπορεύσιμες μονάδες» κατά την έννοια του τμήματος B.II.1, και η HBI, αντιπροσώπευαν σωρευτικό σύνολο ισολογισμού ύψους σχεδόν 17,54 δισεκατ. EUR και ΣΣΕ ύψους 11,02 δισεκατ. EUR, το οποίο αντιστοιχούσε μόνο στο 40,5 % περίπου του συνολικού ισολογισμού του ομίλου και στο 33,6 % των ΣΣΕ της HGAA κατά την 31.12.2008. Από το ποσό αυτό αναλογούσαν:
                  
                              —
                           
                           
                              στην HBA, κατά την 31.12.2012, συνολικός ισολογισμός ύψους περίπου 4,15 δισεκατ. EUR, το οποίο αντιστοιχεί περίπου στο 59 % του συνολικού ισολογισμού της HBA κατά την 31.12.2008 (7,05 δισεκατ. EUR) και μόνο στο 10 % του συνολικού ισολογισμού του ομίλου HGAA κατά την 31.12.2008 και σε ΣΣΕ ύψους 1,23 δισεκατ. EUR (HBA κατά την 31.12.2008: 3,392 δισεκατ. EUR),
                           
                        
                              —
                           
                           
                              στην HBI, κατά την 31.12.2012, συνολικός ισολογισμός ύψους 3,28 δισεκατ. EUR, το οποίο αντιστοιχεί περίπου στο 65 % του συνολικού ισολογισμού της HBI κατά την 31.12.2008 (5,02 δισεκατ. EUR), και μόνο στο 8 % του συνολικού ισολογισμού του ομίλου της HGAA κατά την 31.12.2008, και σε ΣΣΕ ύψους 2,54 δισεκατ. EUR (HBI κατά την 31.12.2008: 4,198 δισεκατ. EUR),
                           
                        
                              —
                           
                           
                              στο δίκτυο της Νοτιοανατολικής Ευρώπης, κατά την 31.12.2012, συνολικός ισολογισμός 10,11 δισεκατ. EUR, το οποίο αντιστοιχεί στο 68,5 % του συνολικού ισολογισμού του δικτύου της Νοτιοανατολικής Ευρώπης κατά την 31.12.2008 (14,775 δισεκατ. EUR) και μόνο στο 23 % του συνολικού ισολογισμού του ομίλου HGAA κατά την 31.12.2008, καθώς και σε ΣΣΕ ύψους 7,2 δισεκατ. EUR (Νοτιοανατολική Ευρώπη κατά την 31.12.2008: 12,623 δισεκατ. EUR).
                           
                        Με την ταξινόμηση της HBI ως μονάδας εκκαθάρισης κατά το δεύτερο εξάμηνο του 2013, ο σωρευτικός συνολικός ισολογισμός των εμπορεύσιμων μονάδων (HBA και δίκτυο Νοτιοανατολικής Ευρώπης) μειώνεται σε σχέση με τα ανωτέρω στοιχεία κατά επιπλέον 19 %, το οποίο αντιστοιχεί μόνο στο 33 % περίπου του συνολικού ισολογισμού του ομίλου ή στο 26 % των ΣΣΕ της HGAA κατά την 31.12.2008.
               
            
               
                  1.4.
               
               
                  Οι υπόλοιπες εμπορεύσιμες μονάδες θα επανιδιωτικοποιηθούν όσο το δυνατόν ταχύτερα και με τον βέλτιστο δυνατό τρόπο σύμφωνα με το τμήμα B.IV.3. Μετά την ολοκλήρωση της επανιδιωτικοποίησης των εμπορεύσιμων μονάδων, στον ισολογισμό της HGAA θα υπάρχουν μόνο συναλλαγές προς εκκαθάριση.
               
            2.   Διατήρηση της βιωσιμότητας έως την επανιδιωτικοποίηση
      
      Η Αυστρία διασφαλίζει ότι η HGAA θα διεξάγει τις δραστηριότητες των εμπορεύσιμων μονάδων με στόχο την αποκατάσταση και τη διατήρηση της μακροπρόθεσμης βιωσιμότητας των εμπορεύσιμων μονάδων σύμφωνα με τις διατάξεις του σχεδίου αναδιάρθρωσης, περιλαμβανομένων των παραρτημάτων αυτού (συμπεριλαμβανομένου του παρόντος καταλόγου δεσμεύσεων). Αναδιαρθρώσεις των εμπορεύσιμων μονάδων και/ή η μεταβίβαση επιμέρους στοιχείων ενεργητικού ή χαρτοφυλακίων στο υπό κατάργηση μέρος, στον βαθμό που είναι αναγκαία για την αποκατάσταση, τη διατήρηση ή τη βελτιστοποίηση των προοπτικών επανιδιωτικοποίησης, δεν έρχονται σε αντίθεση με την εν λόγω δέσμευση.
      3.   Ταχύτερη δυνατή επανιδιωτικοποίηση
      
      Η Αυστρία διασφαλίζει την επανιδιωτικοποίηση των εμπορεύσιμων μονάδων το συντομότερο δυνατόν σύμφωνα με το παρόν τμήμα. Στην αναφορά που γίνεται στην επανιδιωτικοποίηση των εμπορεύσιμων μονάδων στο τμήμα B.IV.3, περιλαμβάνεται επίσης, ανάλογα με την περίπτωση, η επιτρεπόμενη επανιδιωτικοποίηση τμημάτων των εμπορεύσιμων μονάδων.
      3.1.   Επανιδιωτικοποίηση
      Η επανιδιωτικοποίηση εμπορεύσιμης μονάδας θεωρείται επιτυχής εφόσον η Δημοκρατία της Αυστρίας εκποιήσει το 100 % των μετοχών ή το σύνολο των στοιχείων ενεργητικού της αντίστοιχης εμπορεύσιμης μονάδας σε έναν ή περισσότερους αγοραστές που δεν ελέγχονται από τη Δημοκρατία της Αυστρίας. Ως επανιδιωτικοποίηση λογίζεται επίσης η εκποίηση όλων των μετοχών των εμπορεύσιμων μονάδων που κατέχει άμεσα ή έμμεσα η Αυστρία στο πλαίσιο αρχικής δημόσιας προσφοράς (ΑΔΠ) υπό τους συνήθεις όρους της αγοράς.
      3.2.   Χρονικό διάστημα επανιδιωτικοποίησης
      Η επανιδιωτικοποίηση θεωρείται ολοκληρωμένη την ημερομηνία κατά την οποία συνάπτεται δεσμευτική και σύμφωνη με το ενοχικό δίκαιο σύμβαση πώλησης για την απόκτηση της εμπορεύσιμης μονάδας («σύμβαση πώλησης»). Σε περίπτωση πώλησης τμημάτων μιας εμπορεύσιμης μονάδας σε περισσότερους από έναν αγοραστή, ως νομικά δεσμευτική νοείται η ημερομηνία σύναψης της τελευταίας σύμβασης πώλησης. Στο πλαίσιο μιας ΑΔΠ, ως δεσμευτική για την εμπρόθεσμη επανιδιωτικοποίηση θεωρείται η ημερομηνία κατά την οποία έχει διατεθεί στην αγορά η τελευταία μετοχή που κατέχει άμεσα ή έμμεσα η Αυστρία. Ωστόσο, η σύνδεση των μονάδων που έχουν εκποιηθεί μέσω μιας ΑΔΠ με τις υποχρεώσεις που περιλαμβάνονται στο τμήμα Β.III παύει την ημερομηνία κατά την οποία οι μετοχές […] διατέθηκαν στην αγορά.
      3.3.   Προθεσμία επανιδιωτικοποίησης
      Η επανιδιωτικοποίηση της HBA πραγματοποιείται έως την 31η Δεκεμβρίου 2013 και η επανιδιωτικοποίηση των μονάδων του δικτύου της Νοτιοανατολικής Ευρώπης έως την 30ή Ιουνίου 2015.
      3.4.   Προθεσμίες εκτέλεσης
      Η πώληση της HBA πρέπει να ολοκληρωθεί έως την […]. Η εκτέλεση των συμβάσεων για την πώληση του δικτύου της Νοτιοανατολικής Ευρώπης πρέπει να πραγματοποιηθεί έως την […].
      3.5.   Παράταση των προθεσμιών εκτέλεσης
      Σε περίπτωση καθυστερήσεων λόγω έλλειψης των απαραίτητων εγκρίσεων της πώλησης από εποπτική αρχή ή αρχή ανταγωνισμού, οι υπηρεσίες της Επιτροπής μπορούν να εγκρίνουν περαιτέρω παράταση της προθεσμίας εκτέλεσης για την πώληση του δικτύου της Νοτιοανατολικής Ευρώπης σύμφωνα με το σημείο 3.4 έως τις […]. Η Αυστρία υποβάλλει αίτηση έγκαιρα, αλλά τουλάχιστον δύο εβδομάδες πριν από τη λήξη της αρχικής προθεσμίας εκτέλεσης· επίσης, υποβάλλει στην Επιτροπή βεβαίωση του εντολοδόχου παρακολούθησης που πιστοποιεί ότι η καθυστέρηση οφείλεται αποκλειστικά στην εκάστοτε εγκρίνουσα αρχή (αρχών) και ότι, κατά την άποψή του, η HGAA κάθε εύλογο μέτρο ώστε να ολοκληρώσει τη σύναψη της σύμβασης πώλησης εντός της αρχικής προθεσμίας εκτέλεσης.
      3.6.   Αλλαγή αγοραστή
      Σε περίπτωση που αποδειχθεί, μετά την εμπρόθεσμη επανιδιωτικοποίηση, αλλά πριν από τη λήξη της προθεσμίας εκτέλεσης, ότι ο αγοραστής μιας μονάδας δεν δύναται να εκπληρώσει καθόλου, ή δεν δύναται να εκπληρώσει εμπρόθεσμα, τους όρους εκτέλεσης, η μονάδα δύναται, σε συμφωνία με τις υπηρεσίες της Επιτροπής, να πωληθεί σε τρίτους υπό την προϋπόθεση ότι η πώληση θα ολοκληρωθεί εντός της ίδιας προθεσμίας με την αρχική πώληση.
      3.7.   Μη τήρηση των προθεσμιών επανιδιωτικοποίησης ή των προθεσμιών εκτέλεσης
      Σε περίπτωση που δεν τηρηθεί η προθεσμία επανιδιωτικοποίησης σύμφωνα με το σημείο 3.3 ή η προθεσμία εκτέλεσης σύμφωνα με το σημείο 3.4 σε συνδυασμό με το σημείο 3.5, η σχετική μονάδα πρέπει να παύσει τις νέες συναλλαγές από την επομένη της λήξης της μη τηρηθείσας προθεσμίας. Από το χρονικό αυτό σημείο εφαρμόζονται για την εν λόγω μονάδα οι διατάξεις του παρόντος καταλόγου δεσμεύσεων που αφορούν το υπό κατάργηση μέρος.
      4.   Διαδικασία εκποίησης
      
      
               
                  4.1.
               
               
                  Η Αυστρία διασφαλίζει ότι η HGAA κινεί έγκαιρα τη διαδικασία εκποίησης που απαιτείται για την επανιδιωτικοποίηση των εμπορεύσιμων μονάδων, και την εκτελεί γρήγορα ώστε να καταστεί δυνατή η επανιδιωτικοποίηση το συντομότερο δυνατόν.
               
            
               
                  4.2.
               
               
                  Η επανιδιωτικοποίηση των εμπορεύσιμων μονάδων πραγματοποιείται είτε στο πλαίσιο μιας ΑΔΠ σύμφωνα με τους συνήθεις όρους της αγοράς είτε, στον βαθμό που επιτρέπεται από τον νόμο και δεν παραβιάζει το επιχειρηματικό απόρρητο, στο πλαίσιο ανοικτής, διαφανούς και άνευ όρων διαδικασίας εκποίησης, καθώς και με την παροχή συνήθων εγγυήσεων από μέρους του πωλητή («representations and warranties»). Δεν αποκλείεται η διεξαγωγή διαπραγματεύσεων με συγκεκριμένους ενδιαφερομένους πριν ή κατά τη διάρκεια της εν λόγω διαδικασίας.
               
            V.   Υπό κατάργηση μέρος
      
      1.   Κατάργηση υφιστάμενων δραστηριοτήτων με διαφύλαξη του κεφαλαίου και της αξίας
      
      
               
                  1.1.
               
               
                  Η Αυστρία διασφαλίζει ότι η HGAA αποδομεί στο υπό κατάργηση μέρος της, μετά την έκδοση της τελικής έγκρισης, αποκλειστικά υφιστάμενες συναλλαγές με διαφύλαξη του κεφαλαίου και της αξίας.
               
            
               
                  1.2.
               
               
                  Τα στοιχεία ενεργητικού στο υπό κατάργηση μέρος πωλούνται, ρευστοποιούνται ή εκκαθαρίζονται με ενεργή διαδικασία και με τον καλύτερο δυνατό τρόπο.
               
            
               
                  1.3.
               
               
                  Τα στοιχεία ενεργητικού πρέπει καταρχήν να εκποιηθούν το συντομότερο δυνατόν. Η HGAA αναλαμβάνει την υποχρέωση να εκποιήσει τα εν λόγω στοιχεία ενεργητικού, εφόσον τα έσοδα από την πώληση ισούνται τουλάχιστον με τη λογιστική αξία των στοιχείων ενεργητικού, εκτός εάν η τιμή πώλησης θεωρηθεί, βάσει αδιαμφισβήτητης αντικειμενικής αξιολόγησης, ως προδήλως ακατάλληλη.
               
            
               
                  1.4.
               
               
                  Όλα τα στοιχεία ενεργητικού τα οποία δεν μπορούν να εκποιηθούν σύμφωνα με το σημείο 1.3, εξαντλούν τη ληκτότητά τους.
               
            2.   Καμία νέα συναλλαγή στο υπό κατάργηση μέρος
      
      
               
                  2.1.
               
               
                  Η Αυστρία διασφαλίζει ότι, μετά την έκδοση της τελικής έγκρισης, δεν συνάπτεται καμία νέα συναλλαγή στο υπό κατάργηση μέρος. Εκτός εάν ορίζεται άλλως στα σημεία 2.2. και 2.3., όλες οι εταιρείες της HGAA, με εξαίρεση τις εμπορεύσιμες μονάδες, αποδομούν μετά το εν λόγω χρονικό διάστημα μόνο τις κατά το χρονικό εκείνο σημείο υφιστάμενες συναλλαγές.
               
            
               
                  2.2.
               
               
                  Επίσης, στο υπό κατάργηση μέρος επιτρέπεται η παράταση προθεσμιών για υφιστάμενους πελάτες μόνον εάν υπάρχει ρεαλιστική, τεκμηριωμένη και εύλογη προοπτική ότι η παράταση θα βελτιώσει τη μελλοντική προοπτική εξυπηρέτησης ή τις μελλοντικές δυνατότητες αξιοποίησης της χρηματοδότησης. Οι παρατάσεις χορηγούνται όχι παραπάνω από […]· οι εξαιρέσεις για τις οποίες έχει εγκριθεί μεγαλύτερη περίοδος παράτασης κοινοποιούνται με την κατάλληλη αιτιολόγηση στον εντολοδόχο παρακολούθησης. Το σύνολο των συναλλαγών που τελεί υπό κατάργηση θα πρέπει να εξακολουθήσει να αποδομείται και μετά την παρέλευση της περιόδου αναδιάρθρωσης, με τον ταχύτερο δυνατό ρυθμό.
                  Επιπλέον, επιτρέπονται:
                  
                              —
                           
                           
                              συναλλαγές οι οποίες απαιτούνται στο πλαίσιο της διαχείρισης ρευστότητας του υπό κατάργηση μέρους, π.χ. συναλλαγές κεντρικής τράπεζας,
                           
                        
                              —
                           
                           
                              διαχείριση των αποθεματικών κάλυψης του υπό κατάργηση μέρους, εφόσον —με την επιφύλαξη των διατάξεων της 4ης περίπτωσης— δεν διεξάγονται νέες δανειακές δραστηριότητες,
                           
                        
                              —
                           
                           
                              συναλλαγές παραγώγων που απαιτούνται για τη διαχείριση επιτοκιακών, συναλλαγματικών και πιστωτικών κινδύνων του υφιστάμενου χαρτοφυλακίου, π.χ. συμφωνίες ανταλλαγής στοιχείων ενεργητικού (asset swaps), στον βαθμό που συμβάλλουν στη συρρίκνωση του συνολικού κινδύνου αγοράς για την HGAA,
                           
                        
                              —
                           
                           
                              συναλλαγές που απαιτούνται για εποπτικούς ή άλλους νομικούς λόγους, περιλαμβανομένης της αγοράς, διατήρησης και πώλησης χρεογράφων προοριζόμενων για τη διαχείριση των αποθεματικών κάλυψης της HGAA καθώς και για τη ρύθμιση της ρευστότητας της HGAA,
                           
                        
                              —
                           
                           
                              συναλλαγές που συνάπτει η μονάδα αποδόμησης για σκοπούς ιδίας αναχρηματοδότησης, περιλαμβανομένης της έκδοσης νέων τίτλων και της επαναγοράς χρεογράφων,
                           
                        
                              —
                           
                           
                              απόκτηση κινητής και ακίνητης περιουσίας στο πλαίσιο δικαστικών και εξωδικαστικών δημοπρασιών καθώς και η μεταβίβαση της κυριότητας εξασφαλίσεων,
                           
                        
                              —
                           
                           
                              η εκτέλεση υφιστάμενων συμβάσεων και η εκπλήρωση δεσμεύσεων (για παράδειγμα, «real estate under construction», «activation of leases to go», αλλαγή της ταξινόμησης από «finance lease» σε «operating lease» και το αντίστροφο κ.λπ.),
                           
                        
                              —
                           
                           
                              επαναμίσθωση στοιχείων ενεργητικού (βραχυπρόθεσμα και μεσοπρόθεσμα), εφόσον η αξιοποίηση των στοιχείων ενεργητικού με διατήρηση της αξίας δεν είναι δυνατή σε βραχυπρόθεσμο επίπεδο, ώστε να μειωθούν ή να αποφευχθούν τα έξοδα (συντήρηση κ.λπ.).
                           
                        Επιπλέον, επιτρέπονται οι συναλλαγές με εταιρείες του ομίλου της HGAA (στο μέτρο που αποσκοπούν στην παράταση των ορίων αναχρηματοδότησης) και συναλλαγές με αγοραστές στοιχείων ενεργητικού (συμμετοχές, χαρτοφυλάκια κ.λπ.) της HGAA, που πραγματοποιούνται σε σχέση με την επανιδιωτικοποίηση και οι οποίες απαιτούνται για την επιτυχή εκποίηση των αντίστοιχων μονάδων και/ή στοιχείων ενεργητικού [π.χ. χορήγηση πιστώσεων πώλησης («seller financing»), παράταση των χορηγούμενων εξασφαλίσεων από πλευράς της HGAA (π.χ. εγγυήσεις) υπέρ του αγοραστή κ.λπ.].
               
            
               
                  2.3.
               
               
                  Σε περίπτωση μη εξυπηρετούμενης υποχρέωσης, η μονάδα αποδόμησης μπορεί να προβεί, στο πλαίσιο της εξυγίανσης και εκκαθάρισης, σε προσαρμογές συναλλαγών με τους εκάστοτε οφειλέτες της σχετικής υποχρέωσης, όταν και εφόσον αυτά τα μέτρα δεν προκαλούν στρεβλώσεις του ανταγωνισμού και χαρακτηρίζονται ως μέτρα που διατηρούν την αξία και μειώνουν τον κίνδυνο, γεγονός που τεκμηριώνεται αντίστοιχα από τον εντολοδόχο παρακολούθησης. Ως προσαρμογές συναλλαγών νοούνται οι τροποποιήσεις της υποχρέωσης, όπως είναι οι προσαρμογές επιτοκίων, οι αναβολές, οι προσαρμογές της ημερομηνίας λήξης, η αλλαγή οφειλέτη, οι ανανεώσεις και οι αναδιαρθρώσεις χρέους, π.χ. με τη σύναψη ισόποσων νέων πιστωτικών συμβάσεων, την αλλαγή εξασφαλίσεων ή την αλλαγή χρηματοπιστωτικών δεικτών και την άρση των νομικών συνεπειών των δημοσιονομικών μεγεθών. Οι προσαρμογές συναλλαγών που αναφέρονται στην παρούσα παράγραφο έχουν επέκταση διάρκειας […]· οι προσαρμογές συναλλαγών μετά από το εν λόγω χρονικό διάστημα μπορούν να πραγματοποιούνται μόνο μετά από έγκριση του εντολοδόχου παρακολούθησης.
               
            
               
                  2.4.
               
               
                  Επιπλέον επιτρέπονται οι (χρηματοδοτήσεις) εξόδων για άμεση αναβάθμιση των στοιχείων ενεργητικού προς εκποίηση, εφόσον οι ευκαιρίες εμπορίας μπορούν να αυξηθούν σημαντικά. Αυτό ισχύει ιδιαίτερα για τα νομικά έξοδα και τις διοικητικές επιβαρύνσεις (π.χ. για αναδιάρθρωση του τοπικού κτηματολογίου), καθώς και για μεμονωμένες περιπτώσεις δομικών/τεχνικών αλλαγών σε μεμονωμένα στοιχεία ενεργητικού, όπου απαιτείται η συγκατάθεση του εντολοδόχου παρακολούθησης.
               
            3.   Εκκαθάριση της HBI
      
      Προκειμένου να αποφευχθούν οι στρεβλώσεις της αγοράς στο πλαίσιο της εκκαθάρισης της τράπεζας λιανικών συναλλαγών HBI, καθώς και οι εκροές καταθέσεων και οι συνακόλουθες πρόσθετες ανάγκες ρευστότητας της HBI, ισχύουν οι ακόλουθες διατάξεις αναφορικά με την HBI:
      
                  3.1.
               
               
                  Η HBI δεν διεξάγει καμία νέα συναλλαγή, εφόσον δεν ορίζεται άλλως.
               
            
                  3.2.
               
               
                  Τα στοιχεία ενεργητικού της HBI μειώνονται σταδιακά μέσω εκποιήσεων χαρτοφυλακίων ή μεμονωμένων στοιχείων ενεργητικού, περαιτέρω συναλλαγών αναδιάρθρωσης (δηλαδή μεταφορές χαρτοφυλακίων και/ή στοιχείων ενεργητικού στη μονάδα εκκαθάρισης) και, επιπλέον, από την απόσβεση των υφιστάμενων στοιχείων ενεργητικού.
               
            
                  3.3.
               
               
                  Η εκκαθάριση του παθητικού του ισολογισμού της HBI έπεται της εκκαθάρισης των στοιχείων ενεργητικού της HBI και καθορίζεται από αυτήν. Συνεπώς, τα στοιχεία παθητικού της HBI μειώνονται αναλογικά με τη μείωση των στοιχείων ενεργητικού.
               
            
                  3.4.
               
               
                  Για την εκκαθάριση της HBI έχουν προγραμματιστεί επί του παρόντος τα εξής βασικά σημεία:
                  
                              —
                           
                           
                              μείωση του, επί του παρόντος, συνολικού ισολογισμού ύψους περίπου 3 δισεκατ. EUR σε περίπου […] % έως το τέλος του 2013 μέσω επιπλέον μεταφοράς χαρτοφυλακίου στην τοπική μονάδα εξυγίανσης (HLI),
                           
                        
                              —
                           
                           
                              μείωση του συνολικού ισολογισμού των λοιπών απαιτήσεων των πελατών με συμβατικές ημερομηνίες λήξης ύψους περίπου […]σε περίπου […] EUR έως το τέλος του 2018,
                           
                        
                              —
                           
                           
                              […]
                              
                                          […]
                                       
                                       
                                          […]
                                       
                                       
                                          […]
                                       
                                       
                                          […]
                                       
                                       
                                          […]
                                       
                                       
                                          […]
                                       
                                       
                                          […]
                                       
                                    
                                          […]
                                       
                                       
                                          […]
                                       
                                       
                                          […]
                                       
                                       
                                          […]
                                       
                                       
                                          […]
                                       
                                       
                                          […]
                                       
                                       
                                          […]
                                       
                                    
                                          […]
                                       
                                       
                                          […]
                                       
                                       
                                          […]
                                       
                                       
                                          […]
                                       
                                       
                                          […]
                                       
                                       
                                          […]
                                       
                                       
                                          […]
                                       
                                    
                        
            
                  3.5.
               
               
                  Για τη […] διασφάλιση αναχρηματοδότησης ιδίου μετοχικού κεφαλαίου της HBI στο στάδιο εκκαθάρισης και την αποφυγή πρόσθετων αναγκών ρευστότητας, η HBI έχει τη δυνατότητα […], εφόσον κρίνεται απαραίτητο, με στόχο την πρόληψη ή την αντιστάθμιση υστέρησης του πρότερου […].
               
            
                  3.6.
               
               
                  Η HBI παρέχει/δέχεται καταθέσεις μόνο με ονομαστικά επιτόκια, τα οποία είναι χαμηλότερα από τον μέσο όρο των βέλτιστων επιτοκίων που προσφέρονται για παρόμοια προϊόντα κατά την ίδια περίοδο από τους πέντε σημαντικότερους ανταγωνιστές που δεν έχουν λάβει ενίσχυση, στον τομέα δραστηριότητας της HBI […].
               
            
                  3.7.
               
               
                  […].
               
            
                  3.8.
               
               
                  Εκτός αν προβλέπεται άλλως ανωτέρω, για την εκκαθάριση της HBI ισχύουν αντιστοίχως οι διατάξεις που αφορούν το υπό κατάργηση μέρος στο V.1 και V.2.
               
            2.   Εντολοδόχος παρακολούθησης («monitoring trustee»)
      
      I.   Διορισμός
      
      
               
                  1.
               
               
                  Η Αυστρία διασφαλίζει ότι η HGAA ορίζει, σύμφωνα με τις ακόλουθες διατάξεις, εντολοδόχο (παρακολούθησης) («εντολοδόχος»), ο οποίος πρέπει να εκπληρώσει τα καθήκοντα και τις αρμοδιότητες που αναφέρονται στο τμήμα Γ.II.
               
            
               
                  2.
               
               
                  Ο εντολοδόχος πρέπει να είναι ανεξάρτητος από την HGAA, δεν πρέπει σε καμία περίπτωση να εμπλακεί σε σύγκρουση συμφερόντων, πρέπει δε να διαθέτει τις εξειδικευμένες γνώσεις που απαιτούνται για την εκπλήρωση των καθηκόντων του. Ο εντολοδόχος λαμβάνει από την HGAA αμοιβή η οποία δεν πρέπει να εμποδίζει την ανεξάρτητη και αποτελεσματική εκτέλεση των καθηκόντων του. Τα έξοδα του εντολοδόχου, στον βαθμό που επιτρέπεται εκ του νόμου, βαρύνουν την HGAA, ενώ τα υπόλοιπα έξοδα βαρύνουν την Αυστρία.
               
            
               
                  3.
               
               
                  Με σύμφωνη γνώμη της Επιτροπής, ο ήδη διορισμένος εντολοδόχος παρακολούθησης […] εξακολουθεί, προς εκπλήρωση των υποχρεώσεων που συνεπάγεται το σημείο 12 του παραρτήματος της απόφασης έγκρισης της Επιτροπής της 5ης Δεκεμβρίου 2012, C(2012) 9255 τελικό, να δραστηριοποιείται ως εντολοδόχος παρακολούθησης. Σε περίπτωση που η Επιτροπή απαιτεί τον διορισμό άλλου εντολοδόχου παρακολούθησης, ισχύουν τα ακόλουθα:
                  
                              3.1.
                           
                           
                              Η Αυστρία διασφαλίζει ότι η HGAA προτείνει προς έγκριση, εντός εύλογου χρονικού διαστήματος μετά την έκδοση της οριστικής έγκρισης, ένα ή περισσότερα πρόσωπα για τη θέση του εντολοδόχου. Οι προτάσεις πρέπει να περιέχουν επαρκείς πληροφορίες όσον αφορά την καταλληλότητα των εν λόγω προσώπων (τμήμα Γ.I.2). Για τον διορισμό εντολοδόχου τον οποίο προτείνει η HGAA απαιτείται η συγκατάθεση των υπηρεσιών της Επιτροπής, οι οποίες μπορούν να αρνηθούν τον διορισμό του προτεινόμενου εντολοδόχου μόνο σε περίπτωση προφανούς ακαταλληλότητας.
                           
                        
                              3.2.
                           
                           
                              Σε περίπτωση που οι υπηρεσίες της Επιτροπής δεν αποδεχθούν κανέναν εντολοδόχο που προτείνει η HGAA, η Αυστρία μεριμνά ώστε η HGAA να προτείνει, εντός τεσσάρων εβδομάδων μετά την κοινοποίηση της απόρριψης, επιπλέον ένα ή περισσότερα πρόσωπα, υπό τις προϋποθέσεις και σύμφωνα με τη διαδικασία που αναφέρονται στα τμήματα Γ.Ι.2 και Γ.Ι.3. Σε περίπτωση που οι υπηρεσίες της Επιτροπής απορρίψουν και αυτούς τους προτεινόμενους εντολοδόχους, η Επιτροπή υποδεικνύει εντολοδόχο, τον οποίο εν συνεχεία διορίζει η HGAA.
                           
                        
            II.   Καθήκοντα και υποχρεώσεις του εντολοδόχου
      
      
               
                  1.
               
               
                  Καθήκον του εντολοδόχου είναι να παρακολουθεί την πλήρη και εμπρόθεσμη εφαρμογή του σχεδίου αναδιάρθρωσης και την εκπλήρωση των δεσμεύσεων, καθώς και να εκπληρώσει τις συγκεκριμένες υποχρεώσεις του εντολοδόχου που αναφέρονται στον κατάλογο δεσμεύσεων (για παράδειγμα, στο τμήμα Δ.Ι.). Η Επιτροπή δύναται να ζητήσει από τον εντολοδόχο επεξηγήσεις ή διευκρινίσεις.
               
            
               
                  2.
               
               
                  Ο εντολοδόχος υποβάλλει στην Επιτροπή τριμηνιαία έκθεση σχετικά με την εφαρμογή του σχεδίου αναδιάρθρωσης και την εκπλήρωση των δεσμεύσεων. Για τον σκοπό αυτόν, ο εντολοδόχος υποβάλλει στην Επιτροπή, στην Αυστρία και στη HGAA, στο τέλος κάθε τριμήνου, το προσχέδιο γραπτής έκθεσης σχετικά με την εφαρμογή του σχεδίου αναδιάρθρωσης και την εκπλήρωση των δεσμεύσεων. Η έκταση της έκθεσης μπορεί να καθοριστεί από την Επιτροπή σύμφωνα με τις εκάστοτε ανάγκες.
               
            
               
                  3.
               
               
                  Η Επιτροπή, η Αυστρία και η HGAA μπορούν εντός δύο εβδομάδων από την ημερομηνία λήψης του προσχεδίου να υποβάλουν παρατηρήσεις επί του προσχεδίου («προθεσμία υποβολής παρατηρήσεων»). Εντός τεσσάρων εβδομάδων από το τέλος της προθεσμίας υποβολής παρατηρήσεων, ο εντολοδόχος υποβάλλει στην Επιτροπή την τελική έκθεση, στην οποία λαμβάνει υπόψη τυχόν παρατηρήσεις. Ο εντολοδόχος διαβιβάζει στην Αυστρία και στην HGAA αντίγραφο της τελικής έκθεσης.
               
            III.   Καθήκοντα και υποχρεώσεις της Αυστρίας και της HGAA
      
      Η Αυστρία διασφαλίζει ότι η Επιτροπή και ο εντολοδόχος παρακολούθησης, κατά την εκτέλεση της τελικής έγκρισης, έχουν απεριόριστη πρόσβαση σε όλες τις πληροφορίες που απαιτούνται για την παρακολούθηση της εφαρμογής της τελικής έγκρισης. Η HGAA στηρίζει τον εντολοδόχο παρακολούθησης μέσω ταχείας προπαρασκευής και παροχής πληροφοριών. Η Επιτροπή και ο εντολοδόχος παρακολούθησης δύνανται να ζητήσουν από την HGAA και την Αυστρία επεξηγήσεις ή διευκρινίσεις. Η Αυστρία και η HGAA συνεργάζονται πλήρως με την Επιτροπή και με τον εντολοδόχο σε όλα τα ζητήματα που ανακύπτουν σε σχέση με την παρακολούθηση της εφαρμογής της τελικής έγκρισης.
      IV.   Αντικατάσταση και απαλλαγή του εντολοδόχου
      
      
               
                  1.
               
               
                  Εφόσον ο εντολοδόχος δεν ανταποκρίνεται στην εκπλήρωση των οικείων καθηκόντων και υποχρεώσεων ή δεν πληροί (πλέον) τις προϋποθέσεις καταλληλότητας (τμήμα Γ.I.2), η HGAA, με τη σύμφωνη γνώμη των υπηρεσιών της Επιτροπής ή στην περίπτωση αντίστοιχου αιτιολογημένου αιτήματος από την Επιτροπή μετά από διαβούλευση με τον εντολοδόχο, απαλλάσσει τον εντολοδόχο από τα καθήκοντά του. Μετά την απαλλαγή του, ο εντολοδόχος αντικαθίσταται από νέο εντολοδόχο. Ο διορισμός του νέου εντολοδόχου διέπεται από τη διαδικασία του τμήματος Γ.I.
               
            
               
                  2.
               
               
                  Σε περίπτωση που ο εντολοδόχος απαλλαγεί από τα καθήκοντά του, μπορεί να του ζητηθεί να συνεχίσει τη δραστηριότητά του έως ότου αναλάβει καθήκοντα νέος εντολοδόχος. Ο απαλλαγμένος εντολοδόχος διαβιβάζει όλες τις σχετικές πληροφορίες στον νέο εντολοδόχο. Η δραστηριότητα του απαλλαγμένου εντολοδόχου παύει μόλις η HGAA τον αποδεσμεύσει από τα καθήκοντά του, με τη σύμφωνη γνώμη των υπηρεσιών της Επιτροπής.
               
            2.   Τελικές διατάξεις
      
      I.   Σύνταξη έκθεσης για χορήγηση περαιτέρω ενίσχυσης
      
      
               
                  1.
               
               
                  Η Δημοκρατία της Αυστρίας έχει δεσμευτεί να χορηγήσει περαιτέρω ενίσχυση μόνο σε επιχειρήσεις του ομίλου HGAA που δεν συμπεριλαμβάνονται στο υπό κατάργηση μέρος, εφόσον η εν λόγω ενίσχυση εξυπηρετεί την εκπλήρωση των εποπτικών απαιτήσεων και αυτό επιβεβαιώνεται από την εποπτική αρχή. Η Δημοκρατία της Αυστρίας αναλαμβάνει επίσης την υποχρέωση να κοινοποιεί άμεσα στην Επιτροπή, έως την πλήρη εφαρμογή του σχεδίου αναδιάρθρωσης, όλα τα επιπλέον μέτρα ενίσχυσης υπέρ της HGAA.
               
            II.   Επίλυση νομικών συγκρούσεων
      
      
               
                  1.
               
               
                  Σε περίπτωση σύγκρουσης μεταξύ των υποχρεώσεων της Αυστρίας και των νομικών υποχρεώσεων της HGAA, η Αυστρία διασφαλίζει ότι η HGAA ενημερώνει άμεσα τον εντολοδόχο παρακολούθησης και υποβάλλει εναλλακτική πρόταση για την επίλυση της σύγκρουσης.
               
            
               
                  2.
               
               
                  Ο εντολοδόχος παρακολούθησης ελέγχει μετά την παραλαβή της δεόντως αιτιολογημένης εναλλακτικής πρότασης της HGAA, το συντομότερο δυνατόν και σε διαβούλευση με την Επιτροπή, κατά πόσον η εναλλακτική πρόταση είναι κατάλληλη υπό το πρίσμα της τελικής έγκρισης και της εν λόγω νομικής υποχρέωσης της HGAA. Σε περίπτωση που η εναλλακτική πρόταση είναι πράγματι κατάλληλη, οι υπηρεσίες της Επιτροπής λαμβάνουν τα αναγκαία μέτρα σύμφωνα με την ισχύουσα διαδικασία.
               
            III.   Συμβατική ρήτρα
      
      Η Επιτροπή δύναται, κατόπιν δεόντως αιτιολογημένης αιτήσεως της Αυστρίας και σε διαβούλευση με τον εντολοδόχο παρακολούθησης, να χορηγήσει παράταση των προθεσμιών που καθορίζονται στις δεσμεύσεις, στον βαθμό που επιτυγχάνεται συγκεκριμένο αποτέλεσμα εντός της εν λόγω προθεσμίας, ή να διαγράψει, τροποποιήσει ή αντικαταστήσει μία ή περισσότερες υποχρεώσεις και όρους των εν λόγω δεσμεύσεων.
      
         (1)  Μονάδες που ελέγχονται άμεσα από κρατικούς ή εθνικούς φορείς δημόσιας εξουσίας ή συνδέονται με κρατικούς ή εθνικούς φορείς δημόσιας εξουσίας σε οικονομικό επίπεδο.
      
         (2)  Ο όρος «συναφής με τον κίνδυνο» ορίζεται σύμφωνα με τις Group Credit Principles (αρχές του ομίλου περί πιστώσεων) και, ως εκ τούτου, περιλαμβάνει κάθε πιστωτική συναλλαγή ή συναλλαγή χρηματοδοτικής μίσθωσης (leasing) κατά την οποία ενέχεται εισπρακτικός κίνδυνος και/ή κίνδυνος αντισυμβαλλομένου.
      
         (3)  Ακόμα και όταν μια συναλλαγή παρατεταμένης έκθεσης στον κίνδυνο με διάρκεια […] δεν υπάγεται στους νέους περιορισμούς επιχειρηματικών συναλλαγών σύμφωνα με τα σημεία 4.1.1. – 4.1.6., η εν λόγω συναλλαγή πρέπει να συμμορφώνεται αυστηρά με τις απαιτήσεις των εσωτερικών πολιτικών της HGAA σχετικά με τους κινδύνους, καθώς και με άλλους σχετικούς κανονισμούς.
      
         (4)  Σύμφωνα με τη μεθοδολογία της HGAA για τον καθορισμό πιστωτικού κινδύνου («Μεθοδολογία μέτρησης της ανάληψης κινδύνων»), γεγονός που σημαίνει ότι το αχρησιμοποίητο τμήμα υφιστάμενου, εγκεκριμένου πλαισίου πιστώσεων δεν θεωρείται ως νέα συναλλαγή.